1

**ፍቓድ ኣምላኽ ምግባር ቀዳምነትና ይኹን**

**“ኣብቲ ጥቕሉል መጽሓፍ ስለይ ተጻሒፉ ኣሎ። ኣምላኸይ፡ ፍቓድካ ንምግባር ባህጊ ኣሎኒ፡ ሕግኻ ኣብ ውሽጢ ልበይ እዩ በልኩ።” (መዝ 40፡8)**

ነቶም ብስሙ ብዙሕ ትእምርትን ተኣምራትን ዝገብሩ ግናኸ ዝዀነ ፍረ ዘይተረኽበሎም ባሮት፡ “ፍቓድ እቲ ኣብ ሰማይ ዘሎ ኣቦይ ዝገብር ደኣ እምበር፡ ጐይታይ፡ ጐይታይ ዝብለኒ ዅሉ ናብ መንግስተ ሰማያት ኣይኣቱን እዩ” ዝተባህለሎም ስምዕታ ምስ ሰማዕካ ኣምዑትካ ይፈስስ፡ ነፍስኻውን ተንቀጥቅጥ ንብዙሓት ሕሙማት ፈዊስካ፡ ንብዙሓት ኣጋንንቲ ዝኣሰርዎም ሰባት ሓራ ኣውጺእካ፡ ንብዙሓትውን ትንቢታት ተዛሪብካ ኸተብቅዕ፡ ግናኻ ኣታ ገባሪ ዓመጻ ኣይፈለጥኩኻን ክትበሃል ከቢድ ወጽዓ እዩ (ማቴ 7፡21)። እዚ ጉዳይ መን ደኣ እዩ ንመንግስቲ ኣምላኽ ክኣቱ ዝኽእል ኢልካ ኣብ ሕቶ ኽትኣቱ ዝገብር መልእኽቲ እዩ። እቲ ምስጢር እንታይ ኣገልጊልካ፡ እንታይ ጌርካ ዘይኰነስ፡ ነቲ ናይ እግዚኣብሄር ፍቓድ ጌርካዶ ኣይገበርካን እዩ። ስለዚ ድማ እዩ ጐይታ ኣብቲ ንደቂ መዛሙርቱ ዝመሃሮም ጸሎት፡ “ፍቓድካ ኸምቲ ኣብ ሰማይ ከምኡውን ኣብ ምድሪ ይኹን፡” በሉ ዝበሎም (ማቴ 6፡6)። ጸሎትናን ኵሉ ግብርናን ምስቲ ናይ ሰማይ ፍቓድ እንተ ዘይተራኺቦም ጕያና ኸንቱ እዩ። ኣብቲ ጥቕሉል መጽሓፍ፡ ኣምላኽ ቅድሚ ምስራት ዓለም ዘዳለወልና ብሉጽ ዝዀነ መፈጸምታን ተስፋን ዘለዎ ሓሳብ ኣሎና። ነቲ ዝሓይሽን ነባርን ዝዀነ ምኽሪ ኣምላኽ ሓዲግና ኻልእ ንእኡ ዝመስል ግናኸ ንሱ ዘይኰነ ጐደና እንተ ኼድና ነቶም ንኣምላኽን ንመገዱን ስዒቦም ጕዕዝኦም ብዓወት ዝዛዘሙ ቅዱሳን ዝተዳለወሎም ዓስቢ ናትና ኽንገብሮ ኣይንኽእልን ኢና።

**ዝጽናዕ ጥቕሲ**፡- “ፍቓድ እቲ ኣብ ሰማይ ዘሎ ኣቦይ ዚገብር እምበር፡ ጐይታይ፡ ጐይታይ፡ ዚብለኒ ኹሉ፡ መንግስተ ሰማይ ዚኣቱ ኣይኰነን።” (ማቴ 7፡21)

**ኣስተንትን**፡-

1.ፍቓድ ኣምላኽ ኣብ ህይወትካ ማዕረ ኽንደይ ተስተውዕሎ፧

2. ፍቓድ ኣምላኽ ንምፍጻም ክሳብ ክንደይ ዋጋ ትኸፍል፧

**ጸሎት**፡- ዎ ኣምላኸይ፡ ኵሉ ጊዜ ፍቓድካ ንምፍጻም ምስትውዓልን ትብዓትን ሃበኒ።

2

**ንኻልኦት ምሕረት ንግበር**

**“መሓርቲ ምሕረት ክረኽቡ እዮም እሞ፡ ብጹኣን እዮም።” (ማቴ 5፡7)**

ምሕረትን ይቕሬታን ተመሳሳሊ ትርጉም ዘለዎም ቃላት እዮም። ኣብ መጽሓፍ ቅዱስውን ጐይታ ብዙሕ ሳዕ ስለ ይቕሬታን ምሕረትን ተዛሪቡ ኣሎ። ይቕሬታ ኣብ በደልን ዘይምእዛዝን ዚግለጽ እዩ (1ዮሃ 1፡9-10)። መብዛሕቱ ጊዜ ይቕሬታ ምስ ሓጢኣት እዩ ዝተሓሓዝ፡ ምሕረት ግን ሕልፍ ዝበለ ትርጉምን ግፍሕ ዝበለ ናይ ምሕዳግ ባይታን ይሽፍን። ንሰባት ይቕረ ኽንብለሎም እንተ ዄንና ዝበደሉና ነገር ክህልው ኣለዎ (ማቴ 6፡12)። ምሕረት ግና ካባና ረዲኤት ንዝደሊ ዝዀነ ሰብ ዚወሃብ እዩ። ከምቲ ንሕና ኻብ ምሕረቱን ለውሃቱን ዝተላዕለ ዘይግብኣና ህይወት፡ ምድሓን፡ ረዲኤት፡ ሓለዋ ወዘተ ኻብ እግዚኣብሄር ዝረኸብና፡ ከምኡ ድማ ንሕና በቲ ኣምላኽ ዝሃበና ጸጋ ንሰባት ምሕረት ጌርና ኣብ ሽግሮምን መከራኦምን ተኻፈልቲ እንተ ዄንና ብጹኣን ክንበሃል ኢና (መዝ 136፡23-26)።

**ዝጽናዕ ጥቕሲ**፡- “...ነቲ ኣብ ኢድ ከተርቲ ዝወደቐስ ካብዞም ሰለስተ፡ ብጻይ ዝዀኖ ኣየናዮም እዩ ይመስለካ፧ ንሱ ድማ፥ እቲ ምሕረት ዝገበረሉ፡ በለ። ኢየሱስ ከኣ፡ ኬድከ፡ ንስኻውን ከምኡ ግበር፡ በሎ።” (ሉቃ 10፡36-37)

**ኣስተንትን**፡-

1. ምሕረትን ይቕሬታን ምስ ዕለታዊ ናብራኻ ኣዛሚድካ ኣስተንትን።
2. ጐይታ፡ ስለምንታይ፡ ንሰባት ምሕረት እንተ ዘይ ጌርካ፡ ምሕረት ኣይትረክብን ኢኻ፡ ዝበለካ ይመስለካ፧

**ጸሎት**፡- ከምቲ ንስኻ ብምሕረት ተንብረኒ ዘለኻ፡ ኣነ ድማ ንኻልኦት ምሕረት ክገብር ደግፈኒ።

3

**ካብ ዓለማዊ ኣካይዳ ንፈለ**

**“ርሓቑ፡ ርሓቑ፡ ካብዚ ውጹ ርኹስ ከቶ ኣይትተንክዩ፡ ኣቱም ኣቓሑ እግዚኣብሄር እትጸሩ ኻብ ማእከል ውጹ፡ ንጽሁ።” (ኢሳ 52፡11)**

ኵሉና ኣመንቲ ኸም እንፈልጦ፡ ሃገርና ኣብ ሰማያት እያ፡ መንግስትና ድማ ካብ ምድሪ ኣይኰነትን። ንሕና ልኡኻት (ኣምባሳደራት) ኢየሱስ ኢና (2ቆረ 5፡20)። ሓደ ኣምባሳደር ዋላ እኳ ኻብ ዓዱ ወጻኢ ይንበር፡ ኵሉ ወጻኢታት መነባብሮኡ በቲ ናቱ መንግስቲ እዩ ዝሽፈን፡ ናይቲ ዓዱ መምርሒን ቅዋምን ድማ እዩ ዝኽተል። ኣብ ምድሪ እናተመላለስና ንሕናውን ኣምባሳደራት ኢየሱስ እንተ ዄንና፡ ኣነባብራና ቓል ኣምላኻዊ ክኸውን ኣለዎ። ግናኸ ከይተረዳና ኣብቲ ናይቲ ዘሎናዮ ዓዲ ባህልን መነባብሮን እንተ ተቐቢልናዮን ንነብረሉን እንተለና፡ ካብኡ ንምውጻእ ብጣዕሚ ኢና ኽንሽገር። ኣብ ቃል ኣምላኽ ከም ዝገልጾ ንሕና ናይ እግዚኣብሄር ኣቕሓ ዝጾርና ኢና፡ ነዚ ኣቕሓ ብናይ ዓለም ኣተሓሳስባናን ኣካይዳን እናኸድና ኽንሕዞ ኣይንኽእልን ኢና። ምኽንያቱ ናይ እግዚኣብሄር ኣቕሓ ኽትሕዝ እንተ ዄንካ ምፍላይ (ምንጻህ) የድልየካ ስለዝዀነ እዩ። እዚ ማለት በተሓሳስባና፡ ብግብርና፡ በካይዳና፡ ንጐይታ ኽንመስልን ንእኡ ኸነርእን የድልየና። ጸልማት ምስ ብርሃን ርክብ የብሉን፡ ወይ ብርሃን ይስልጥን ወይ ድማ ጸልማት ይስልጥን። እሞ ናብራና ኣነጺርና ኸም ኣምባሳደራት ኢየሱስ ዀይና ኣብዚ ናይ ምድሪ ጉዕዞና ብፍርሃትን ብቕድስናን ንንበር።

**ዝጽናዕ ጥቕሲ**፡- “ስለዚ፡ ካብ ማእከሎም ውጹን ተፈለዩን ርኹስ ኣይትተንክዩን፡ ኣነውን ክቕበለኩም እየ፡ ይብል እግዚኣብሄር፡” (2ቆረ 6፡17)

**ኣስተንትን፡-**

1. ካብቲ ዓለማዊ ኣተሓሳስባን ኣካይዳን ብኸመይ ትፍለ፧
2. ኣብዚ ዘለናዮ ምድሪ (ከባቢ፡ ትምህርቲ፡ ስራሕ ወዘተ) ብኸመይ ንክርስቶስ ክንውክሎ ይግባእ፧

**ጸሎት**፡- ዎ እግዚኣብሄር ኣቦይ ነቲ ብወድኻ ጌርካ ዝሃብካኒ መንግስትን ክህነትን ኣብዛ ዓለም እዚኣ ብዅሉ ኣተሓሳስባይን ኣካይዳይን ንኣኻ ዚውክል ናብራ ሒዘ ኽመላለስ ብጸጋኻ ደግፈኒ።

4

**ሓሳባት እግዚኣብሄር ንኣና ልዕሊ ኣእምሮና እዩ**

**“ዎ ኣምላኽ፡ ሓሳባትካ ንኣይ ክንደይ ክቡር እዩ፡ ቁጽሩስ ክንደይ ዓብዪ እዩ።”** **(መዝ 139፡17)**

እግዚኣብሄር ኣምላኽ ከም ምስሉን መልክዑን ዝዀነ ሰብ ክፈጥር ከሎ ብሃንደበትን በጋጣምን ዘይኰነስ እታ ምድርን ኣብ ውሽጣ ዝተፈጥረ ዅሉ ፍጥረትን ብግቡእ ክዓያን ክሕልዋን ብዝኽእል ኣእምሮ ዝምችእ ገይሩ እዩ ፈጢሩዋ። ስለዚ እግዚኣብሄር ካብ መጀመርታ ንሰብ ናብዛ ምድሪ ኽምጽኦ ኸሎ ንመከራ፡ ንጻዕሪ፡ ንጓሂ፡ ንሞት ዘይኰነስ፡ ክፈሪ፡ ክገዝእን ክባረኽን ስለ ዝዀነ ብዙሕ ጽቡቕ ብዝዀነ ነገራት እዩ ተኸቢቡ ነይሩ። እንተዀነ ሰብ ብገዛእ ርእሱ ካብቲ ናይ እግዚኣብሄር ክቡር ሓሳብ ወጺኡ ጓል መገዲ ስለ ዝሓዘ ናብ መፈንጠራ ኣትዩ። ኣብ ርእሱ ድማ ዓብዪ ጥፍኣት ኣምጺኡ። እግዚኣብሄር በቲ ዝፈጠሮ ሰብ ክሳብ ዝጠዓስ ብዙሕ እንተ ጐሃየ እኳ፡ ብባህሪኡ ሰናይ ስለ ዝዀነ ንሰብ ንምብጃው ብክርስቶስ ኢየሱስ መገዲ ኸፈተ። በዚ ድማ ናብ ናይ ዘለኣለም ክብሪ ኣሰጋጊሩና፡ ኽብሪ ንስሙ ይኹን።

እግዚኣብሄር ስለ ዘፍቕረናን ኣብ ቅድሚ ኣዒንቱ ኽቡራት ስለ ዝዀናን፡ ብዛዕባና፡ ብትሕዝትኡ ኽቡር፡ ብዓቐኑ ዓብዪ ዝዀነ ዘለኣለማውን ሰናይን ሓሳብ እዩ ዘለዎ። ምኽንያቱ ነቶም ዝፈጠሮም ዕምባባታት መሮር እኳ ኻብ ሰሎሞን ንላዕሊ ዜጌጾም፡ ንኣኻ ብምስሉ እተፈጠርካን ብክርስቶስ ኢየሱስ ገንዘቡ ኽትኰኖ ዝዓደገካን ደኣ ከመይ ኵሉ ሰናይ ዘይሓስበልካ። ዳዊት ሓደ ጊዜ ንእግዚኣብሄር ቤት ክሰርሓሉ ኢሉ ጽቡቕ ሓሳብ ምስ ሓሰበ፡ እግዚኣብሄር ኣነ እየ ንኣኻ ቤት ዝሰርሓልካ ኢልዎ። ካብዚ እንመሃሮ፡ ንእግዚኣብሄር ከነሓጉሶ ኢልና ብዙሕ ክቡርን ብሉጽን ሓሳብ ንሓስብ ንኸውን፡ ግናኸ በንጻሩ እግዚኣብሄር ንኣና ኣብዛ ምድሪ ኽሳዕ ዘሎናን ካብዛ ምድሪ ምስ ግዓዝናን ካብቲ ንሕና እንሓስቦ ብዓይነቱ ዝበለጸ፡ ብትሕዝትኡ ድማ ዓብይን ወዳጄ ዘብልን ሓሳብ ኣዳልዩልና ኣሎ። እግዚኣብሄር ነቲ ጽቡቕ ሓሳቡ ኽፍጽም ብዅነታት ዘይድረት ክእለትን ስልጣንን ስለ ዘለዎ ነዚ ጽቡቕ ሓሳቡ ኸም ዝፍጽመልና ኣሚና ደው ንበል።

**ዝጽናዕ ጥቕሲ**፡-“እቲ ንዘይሓልፍን ዘይረክስን ዘይጽምሉን ኣብ ሰማያት ተኣርኒብልኩም ዘሎ ርስቲ፡ ብናይ ኢየሱስ ክርስቶስ ትንሳኤ ኻብ ምውታት ብብዝሒ ምሕረት ንህያው ተስፋ ብሓድሽ ዝወለደና ኣምላኽ፡ ኣቦ ጐይታና ኢየሱስ ክርስቶስ ይባረኽ፡” (1ጴጥ 1፡3-4)

**ኣስተንትን**፡-

1. እግዚኣብሄር ዚሓስበልካ ሓሳብ ክሳብ ክንደይ ተስተውዕሎ፧
2. እቲ ኣብዛ ምድሪ ዘሎ ሃብትን ጣዕምን ኣህዛብ ምስ ረኣኻ ካብቲ እግዚኣብሄር ኣባኻ ዘለዎ ሰናይ ሓሳብ ዝበልጽ ኰይኑዶ ይስምዓካ፧

**ጸሎት፡**- ዎ እግዚኣብሄር ኣምላኸይ፡ ሓሳባትካ ንኣይ ኣዝዩ ኽቡርን ልዕሊ ኣእምሮይ ኣዝዩ ብሉጽን ስለ ዝዀነ ኽብሪ እህበካ።

5

**መዓልታዊ ብፍርሃት እግዚኣብሄር ንንበር**

**“ሓንቲ መዓልቲ ነታ ሓንቲ ትዛንያ፡ ሓንቲ ለይቲውን ነታ ሓንትስ ፍልጠት ተሕልፈላ።” (መዝ 19፡2)**

መብዛሕትና ሰባት ናትና ውጽኢታዊ ስራሕ በቲ ኣብ መዓልታዊ እንሰርሖ ዘይኰነስ፡ ኣብ መወዳእታ ወርሒ ወይ ዓመት ብእነርእዮ ውህሉል ውጽኢት ኢና ንውስኖ። ግናኸ ቃሉ ኸም ዝብለና ኸምኡ ምግባርና ዘኽፍእ እኳ እንተ ዘይኰነ፡ ንጐይታ ናይ ሎሚ ህይወትካ እምበር ናይ ትማሊ ኣየገድሶን እዩ። ንኣብነት፡ ሎሚ (ሕጂ) ጐይታ እንተ ዝመጽእ፡ ነቲ ናይ ትማሊ ናብራናን ኣገልግሎትና ርእዩ ይንሕፈናዶ ይመስለካ፧ (ማቴ 25፡1-13)። ወይስ በቲ ንጽባሕ ክንገብሮ ዝሓስብና ኣገልግሎት ወይ ግብሪ ጽድቂ ዚግምግመናዶ ይመስለካ፧ ኣይኰነን፡ ናይ ትማሊ ህይወት ንኣና ናብኡ ኽንቀርብን ፍልጠት ክንውስኽን ሓጊዝና ይኸውን እምበር፡ ንሎምስ ኣይትገልጻን እያ። ንሎሚ እትገልጻ ኣብታ መዓልቲ ኣብ ዘለዋ 24 ሰዓታት እትገብሮ ነገር እዩ። ኣብ ምጉዳል እንተ’ለኻ ናይ ክሳራ ህይወት ትሓልፍ፡ ኣብ ምውሳኽ እንተ’ለኻ ድማ ወይ ንጽባሕ ተዳልወላ (ምሳ 31፡25)፡ ወይ ድማ ትማሊ ንዘበላሸኻዮ ነገራት ተዐርየላ። ኣየናይ ይሓይሽ፧ ኣብ ቃል ኣምላኽውን ንናይ ትማሊ እናረሳዕናን ንጽባሕ ከይተጨነቕናን ክነብር ከም ዘለና እዩ ዝነግረና (ማቴ 6፡34፡ ፊሊ 3፡13)። ክልተ ነገር ንሕሰብ፡ ብሓፈሻዊ ኣጠማምታ ኽሳዕ መወዳእታ ዓለም ክንነብረሉ ዚግብኣና ጐይታ ዚህበና ራእይ (ዕላማ) ከም ዘሎን፡ ብናይ ሕጂ ኣጣማምታ ድማ ሎሚ ብጽድቂ ምንባርና ናይ ትማሊ ጽልዋ ምዃኑ ይነገረና፡ ንጽባሕ ድማ መገዲ ይጸርገልና እዩ። ስለዚ መዓልታዊ ብፍርሃት እግዚኣብሄር ምምልላስና ናብቲ ዚዓበየ ዕላማና ገጽ ጐይታና ኢየሱስ ክርስቶስ ብጽድቂ ንምርኣይ ከብቅዓና እዩ።

**ጸሎት**፡-“ኣሕዋተየ፡ ኣነ ብርእሰይ ከም ዝረኸብክዎ ኣይመስለንን አሎ። ሓደ ነገር ደኣ ኣሎኒ፡ ኣብ ድሕረይ ዘሎ እናረሳዕኩ፡ ነቲ ኣብ ቅድመይ ዘሎ እናተመጣጠርኩ፡ ናብቲ ሕንጹጽ ዕላማ ኣቢለ፡ ናብቲ ዓስቢ ዓወት ናይ ላዕሊ ጽውዓ ኣምላኽ ብክርስቶስ ኢየሱስ እጐዪ ኣለኹ።” (ፊሊ 3፡13-14)

**ኣስተንትን**፡-

1. ብናይ ትማሊ ዓወት ወይ ኣገልግሎት ወይ ግብሪ ጽድቂ ምዝናይ እንታይ ሳዕቤን ከምጽእ ይኽእል፧
2. ናይ ትማሊ (ዝሓለፈ) ህይወትና (ድኻምና ይኹን ብርትዔና) ብኸመይ ክንጥቀመሉ ንኽእል፧

**ጸሎት**፡- ዎ ጐይታይ ብናይ ትማሊ ድኻመይ ተማሂረ ሎሚ ኸምቲ ንስኻ ትደልየኒ ዀይነ ኽነብር ብጸጋኻ ደግፈኒ።

6

**ብዅሉ ኣመስግኑ**

**“ትንፋስ ዘለዎ ዅሉ ንእግዚኣብሄር የመስግኖ። ሃሌሉያ።” (መዝ 150፡6)**

ሓደ መዓልቲ ሓደ መንእሰይ ብርቱዕ ውግኣት ስለ ዝተሰመዖ፡ ከምቲ ዝግባእ ከስተንፍስ ኣይከኣለን፡ ኣብ ከምዚ ኸቢድ ኵነታት ከሎ ግና ነቲ ነዊሕ ዓመታት ብዘይ ጸገም ዘስተንፈሶ እናሓሰበ፡ ኣምላኽ ካብ ምሕረቱ ዝተላዕለ ምዃኑ ብምስትንታን ንኣምላኽ የመስግን ነበረ።

ብዛዕባ ምስጋና ኽንሓስብ ከለና፡ ኵሉ ጊዜ ብዛዕባ እቲ ዘሎና ነገር ዘይኰነስ ብዛዕባ እቲ ዝጐድለና ስለ ንሓስብ እቲ ንኣምላኽ ክንስውኣሉ ዝግብኣና መስዋእቲ ምስጋና እናጐደለ፡ ሓደ-ሓደ ጊዜውን ከምዚ ኣብ ላዕሊ ዝተጠቕሰ ዅነታት ምስ ዘጋጥመና፡ ኵሉ ንጽቡቕና ምዃኑን እግዚኣብሄር ኣብ ኵሉ ዅነታትና ምሳና ምህላዉን ዘንጊዕና፡ ናብ ምጉርምራም ንሓልፍ ኢና። ምስጋና ስለቲ ዝተገብረልካ ውሬታ ምምላስ ጥራይ ዘይኰነ፡ ኣጽዋር ውግእናውን ስለ ዝዀነ፡ ከምቲ ቓል ኣምላኽ፡ “ምስጋና እግዚኣብሄር ኣብ ጐረርኦም ይኹን፡” ዝብለና፡ ብእንሓልፎ ዅሉ፡ ብመከራ ይዅን ብራህዋ፡ ብምርካብ ይዅን ብምስኣን፡ ንኣምላኽ ኵሉ ጊዜ ነመስግኖ።

**ጸሎት**፡-“እምብኣርስ ብእኡ ንኣምላኽ ኵሉ ሳዕ መስዋእቲ ምስጋና፡ ማለት ንስሙ ዚእመና ፍረ ኸናፍር፡ ነቕርብ።” (እብ 13፡15)

**ኣስተንትን**፡-

1. ስለቲ ኣምላኽ ዝሃበካ ህይወት፡ ጥዕና፡ ሰላም፡ ካብቲ ዝደቐቐ ዝመስል ክሳዕ እቲ ዝዓበየ ሓሲብካ ንኣምላኽ ተመስግንዶ፧
2. ብዛዕባ እቲ ኣብ ነፍሲ ወከፍ ሰከንድ ተስተንፍሶ ዘለኻ ኣየር ሓሲብካ ንኣምላኽ ተመስግንዶ፧

**ጸሎት**፡- ዎ ኣምላኸይ፡ ብዅሉ ዘመስግን ህይወት ክትህበኒ እምሕጸነካ ኣለኹ።

7

**ብዘጋጥመና ውድቀት ተስፋ ኽንቆርጽ የብልናን**

**“ኣቲ ጸላኢተይ እንተ ወደቕኩ፡ ክትንስእ እየ፡ ኣብ ጸልማት እንተ ተቐመጥኩ እግዚኣብሄር ብርሃነይ እዩ እሞ፡ ብኣይ ኣይትታሓጐሲ፡” (ሚክ 7፡8)**

እቲ ጸላኢ ጽቡቕና ዝዀነ ሰይጣን ከመይ ገይሩ ኸም ዘውድቐና ለይትን መዓልትን ምስ ነቕሐ እዩ። ንህይወትና ኸውድቕ ድማ ከም ዚጓዝም ኣንበሳ ኣብ ዙርያና ይዘውር እዩ ዘሎ፡ ስለዚ ድማ ነፍስና ዅሉ ጊዜ ኣብ ተጠንቀቕ ኰይና፡ እንተ ዘይ ጸሊናን ነቒሕናን ክንወድቕ ከም እንኽእል ፍሉጥ ነገር እዩ። ሰይጣን ተበሊጹ ምስ ኣውደቐና ህይወትና እትሓልፎ ጎደና ኽሳዕ ክንደይ ሕማቕን መጉሃይን ተስፋ ዘቑርጽን እኳ እንተ ዀነ፡ ዋላ ኣብ ውድቀትና ንውሉዱ ዚሓልን ንሓጢኣትና ድማ ይቕረ ዚብልን ካብ ውድቀትና ዘተንስእን ኣምላኽ ኣቦና ምዃኑ ኣሚና፡ ንሰይጣን ብትብዓት “ኣቲ ጸላኢተይ እንተ ወደቕኩ፡ ክትንስእ እየ፡ ኣብ ጸልማት እንተ ተቐመጥኩ እግዚኣብሄር ብርሃነይ እዩ እሞ፡ ብኣይ ኣይትታሓጐሲ፡” ኽንብሎ ይግባእ፡ ምኽንያቱ እግዚኣብሄር ከም ቃሉ እሙን ስለ ዝዀነ።

**ዝጽናዕ ጥቕሲ**፡- “ሰራቒ፡ ብጀካ ኺሰርቕን ኪሓርድን ኬጥፍእን ኢሉ ኣይመጽእን እዩ። ኣነ ግና ህይወት ምስ ተረፉ ምእንቲ ኺረክባ እየ ዝመጻእኩ።” (ዮሃ 10፡10)

**ኣስተንትን**፡-

1. ሰይጣን ብዝተፈላለየ ውዲት ምስ ኣውደቐካ ግብረ መልስኻ እንታይ እዩ፧
2. ሰይጣን ንህይወትካ ንምውዳቕ፡ ዝጥቀመሉ ውዲታት ተስተውዕሎዶ፧ ገላ ኻብ ውዲት ሰይጣን ጥቐስ፧

**ጸሎት**፡- ዎ እግዚኣብሄር ኣቦይ፡ ኣብ ጊዜ ውድቀተይ፡ ንኽሲ ሰይጣን ብቓልካ ስዒረ ናባኻ ክምለስ ብመንፈስካ ኣበርትዓኒ።

8

**ንሓድሕድና ኣይንካሰስ**

**“ንሓድሕድኩም እንተ ተናኸስኩምን፡ ተበላዕኩምን ግና፡ ንሓድሕድኩም ከይትጣፍኡ ተጠንቀቑ፡” (ገላ 5፡15)**

እግዚኣብሄር ፍቕሪ እዩ፡ ኣብ ቤቱ ድማ ኣብ ንሓድሕድና ብፍቕሪ ኽንመላለስ እዩ ጸዊዕና። እዚ ይኹን ደኣ እምበር ሓደ-ሓደ ጊዜ ብምርዳእ ኰነ ብዘይ ምርዳእ፡ ሰይጣን ንኻልኦት ኣመንቲ ኣሕዋትና ኽንከሶም ምስ ደለየ፡ ብኣና በቶም ኣብ ዙርያኦም ዘለና ኣመንቲ ኸም መሳርሒ እዩ ዝጥቀመልና። ሰይጣን ሓደ ኻብ ስሙ፡ ‘ከሳሲ ኣሕዋት፡’እዩ። ስርሑ ኸምኡ ስለ ዝዀነ እዩ ኸምዚ ዝብል ስም ተዋሂብዎ። ጉድለት ወይ ድኻም ዘይብሉ ሰብ (ኣማኒ) የለን፡ ከምቲ ኣብ ሓውና ዚረኣናዮ ጉድለት ኣባናውን ካብኡ ዝዓቢ ጉድለት ክህልወና ይኽእል እዩ። ስለዚ ኣብ ዓይንና ጉንዲ ኸሎና በሰር ናይ ሓውና ርኢና ኽንፈርድን ክንከስስን ከይንርከብ፡ ምስቲ ኸሳሲ ድማ ከይንተሓባበር ንጠንቀቕ። ወገን እቲ ኸሳሲ ሰይጣን ዘይኰነስ ወገን እቲ መፍቀር ሓጥኣን ዝዀነ ጐይታና ዀይንና ደኣ ንኣሕዋትና ኣብ ድኻሞም ብጸሎት ንደግፎም።

**ዝጽናዕ ጥቕሲ**፡-“ገና ስጋውያን ስለ ዝዀንኩም፡ ጸባ መገብኩኹም፡ ዕጹም ብልዒ ኣይኰነን። ገና ኣይከኣልኩምዎን፡ ሕጂ እኳ ኣይትኽእልዎን ኢኹም። ቅንእን ባእስን ካብ ዚህልወኩምሲ፡ ስጋውያን ምዃንኩምዶ ኣይኰነን፧ ከም ባህሊ ሰብዶ ትኸዱ ኣየለኹምን፧” (1ቆረ 3፡2-3)

**ኣስተንትን**፡-

1. ሰይጣን፡ ንኣሕዋትካ ንምኽሳስ ንኸይጥቀመልካ ብኸመይ ትጥንቀቕ፧

**ጸሎት**፡-ኣብ ንሓድሕድና ብፍቕሪ ኽንመላለስ እግዚኣብሄር ደግፈና።

9

**ንመንፈስና ኢልና ንዝራእ**

**“እቲ ንስጋኡ ኢሉ ዚዘርእ ካብ ስጋኡ ጥፍኣት ክዓጽድ እዩ፡ እቲ ንመንፈሱ ኢሉ ዚዘርእ ግና ካብቲ መንፈሱ ናይ ዘለኣለም ህይወት ክዓጽድ እዩ።” (ገላ 6፡8)**

ኣብ ጕዕዞ መንፈሳዊ ህይወትና ሕጂ እንዘርኦ ዘለና ዘርኢ ኣብ እዋን ዓጺድ ከም እንዓጽዶ ዘየጠራጥር መንፈሳዊ ሓቂ እዩ። ቃል ኣምላኽ ክንዘርኦ ዚግብኣና ዘርኢ መንፈሳዊ ዘርኢ ክኸውን ከም ዘለዎ እዩ ዅሉ ጊዜ ዚምህረና፡ ምኽንያቱ ሰብ ነቲ ዚዘርኦ ሰለ ዝዓጽዶ። በቲ ኣምላኽ ዝሃበና ጸጋ ንዅሉ ሰብ ሰናይ ምግባር፡ ንሽጉር ምምቓል፡ ንዝጠመየ ምዕንጋል፡ ንዝጸምአ ምርዋይ፡ ንዘኽታምን መበለትን ኣብ መከራኦምን ጸበባኦምን ምብጻሕ ወዘተ ሒደት ካብቲ ዕለታዊ ኽንዘርኦም ዝግብኣና መንፈሳዊ ዘርኢ እዮም። መኣስ ይበቑሉ፡ ብኸመይ ይበቕሉ ምፍላጥ ናትና ግደ ኣይኰነን። ከምቲ ሓረስተይ ነቲ ሒደት ዘርኡ ገና ደበና ኸይረኣየ ኸሎ ብእምነት ዚዘርኦ፡ ናትና ግደ ድማ ንዝዀነ ሰብ ሰናይ ምግባር ጥራይ እዩ። ስለዚ ናይ ጽባሕ ህይወትና በዚ ሎሚ እንዘርኦ ዘርኢ ኸም ዚውሰን ፈሊጥና፡ ነቲ ኣምላኽ ዘዳልወልና ጽቡቕ ዕድላት ተጠቒምና መዓልታዊ መንፈሳዊ ዘርኢ ኽንዘርእ ንጽዓት።

**ዝጽናዕ ጥቕሲ**፡-“ካብ ናብ ነፍስኻ ንጥሙይ እንተ መቐልካ፡ ንጭንቕቲ ነፍሲ እንት ኣጽገብካ፡ ሽዑ ብርሃንካ ኣብ ጸልማት ኪወጽእ፡ ጸልማትካውን ከም ቀትሪ ኪኸውን እዩ። እግዚኣብሄር ንዅሉ ጊዜ ኺመርሓካ፡ ኣብ ምድሪ ኣጻምእ ንነፍስኻ ኼጽግባ፡ ነዕጽምትኻ ድማ ኬበርትዖ እዩ። ንስኻ ኸኣ ከም ዝሰተየ ኣታኽልትን ከምቲ ማዩ ዘይነጽፍ ዓይኒ ማይን ክትከውን ኢኻ።” (ኢሳ 58፡10-11)

**ኣስተንትን**፡-

1. መንፈሳዊ ዘርኢ ንምዝራእ ኣምላኽ ዘዳልወልካ ዕድል ተስውዕሎዶ፧
2. ነቲ ኣምላኽ ዘዳልወልካ ናይ ምዝራእ ዕድል ክሳብ ክንደይ ትጥቀመሉ፧

**ጸሎት**፡-ዎ ኣምላኸይ፡ ነቲ ምእንቲ ክባርኽ ኢልካ መንፈሳዊ ዘርኢ ናይ ምዝራእ ዕድል እትህበኒ ኸስተውዕሎን ብግቡእ ክጥቀመሉን ጸጋኻ ኣብዝሓለይ።

10

**ኣምላኽና ብዅሉ ረዳኢና እዩ**

**“ንስኻ ርኢኻዮ፡ ኣብ ኢድካ ምእንቲ ኽትሕዞስ፡ ንጻዕርን ሓዘንን ተቕልበሉ ኢኻ እሞ መስኪን ንነገሩ ናባኻ ይውፍዮ፡ ረዳእ ዘኽታም ንስኻ ኢኻ፡” (መዝ 10፡14)**

እቲ ብምስሊ ኣምላኽ ዝተፈጥረ ወዲ ሰብ ኣብዛ ሓላፊት ዓለም ናይ ግሽነት ናብራ ኽነብር ከሎ፡ ብብዙሕ መከራን ስቅያትን ድኽነትን ስደትን ኽሓልፍ ይኽእል እዩ። ህይወትና በዚ ማዕበላት እዚ ኽትሓልፍ ከላ ድማ ነቲ ኻብ ላዕሊ ኻብ ኣርያም ኰይኑ ንምድሪ ዚጥምታ፡ ረዳእ ዘኽታማት ዝዀነ እግዚኣብሄር፡ ከም ዚርእየናን፡ ብዛዕባና ድማ ከም ዚግደስን፡ ከም ዚርሕርሓልናን እንተ ዘይሓሲብና፡ ምንባርና ብጭንቀትን መረረን ዚተዋሕጠ ክኸውን እዩ፡ እግዚኣብሄር ካብዚ ይሰውረና።

ነቲ ዅሉ ጊዜ ዚርእየና ኣምላኽ ክንርእዮን፡ ኵሉ እቲ እንሓልፎ ዅነታት ድማ ንኣምላኽ ክንውፍዮን ይግባእ። እግዚኣብሄር ንህዝቡ ዚድንግጽ፡ ብጊዚኡ ድማ ምላሽ ዚህብ ኣምላኽ ስለ ዝዀነ፡ ካብቲ እንሓስቦ ንላዕሊ ገይሩ ንረዲኤቱ ኣብ ልዕሌና ኸፍስሶ እዩ። እዚ ድማ ስለቲ ዘሎና ግብሪ ጽድቂ ዘይኰነስ፡ ባህርይኡ ኸምኡ ስለ ዝዀነ ጥራይ እዩ ዚገብሮ።

**ዝጽናዕ ጸሎት**፡-“ዎ እግዚኣብሄር፣ መሬታዊ ሰብ ንምግፋዕ ከይቕጽል፡ ንዘኽታምን ንጥቑዕን ክትብይነሎምሲ፣ ነእዛንካ ተድንነን፣ ንሃረርታ ትሑታት ትሰምዖ፣ ንልቦም ተበርትዖ ኢኻ።” (መዝ 10፡17-19)

**ኣስተንትን**፡-

1. እግዚኣብሄር ብትሓልፎ ዘለኻ ኵነታት ዘይርእየካ ዘሎ ዚመስለካ ጊዜ ኣሎዶ፧ ስለምንታይ፧
2. ተማቓሊ ኣምላኻዊ ባህርይ ከም ምዃንካ መጠን ብሕማቕ ኵነታት ንዚሓልፍ ዘሎ ህዝቢ ትድንግጸሉዶ፧

**ጸሎት**፡-ዎ እግዚኣብሄር ኣምላኸይ፡ ብዅሉ ዚሓልፎ ትርእየንን ትሓልየለይን ስለ ዝዀንካ ኣዝየ አመስግነካ።

11

**ንጥቑዓት ፈጺሙ ዘይርስዕ ኣምላኽ እዩ ዘሎና**

**“ዎ እግዚኣብሄር መሬታዊ ሰብ ንምግፋዕ ከይቅጽል፡ ንዘኽታምን ንጥቁዕን ክትብይነሎምሲ፡ ነእዛንካ ተድንነን፡ ንሃረርታ ትሑታት ትሰምዖ፡ ንልቦም ተበርትዖ ኢኻ።” (መዝ 10፡17-18)**

ሰንደቕ ዕላማ እግዚኣብሄር ኣብ ልዕሊ ወዲ ሰብ ፍቕሪ እዩ። ደቂ ሰባት ነዚ ናይ ኣምላኾምን ፈጣሪኦምን ዕላማ ፈሊጦምን ተረዲኦምን ኣብ ንሓድሕዶም ብሓቂ ኽፋቐሩን፡ ነዛ ብዋሕዲ ፍቕሪ ትሳቐ ዘላ ዓለም ድማ መድሃኒት ክዀንዋን ይግባእ። እንተዀነ መብዛሕትኡ ኻብ ህዝቢ ዓለም ሎሚ ኻብቲ ዝተፈጥረሉ ዕላማ ብምውጻእ፡ መሬታዊ ሰብ ክግፋዕ ምርኣይ ንቡር መዓልታዊ ተርእዮ ዀይኑ ኣሎ። ወዲ ሰብ ኣብ ምድሪ ዓለም ክግፋዕ ከሎ፡ ልቡ ክሳዕ ክንደይ ከም ዝቖስል፡ ካብኡ ሓሊፉ ድማ ብቐሊሉ ኽፍወስ ዘይኽእል ስምብራት ኣብ ልቡ ኽገድፈሉ ኸም ዝኽእል ዘይሰሓት ሓቂ እዩ። እግዚኣብሄር ግና እዚ ምግፋዕ ክቕጽል ስለ ዘይደሊ ንጥቑዓት ፍትሒ ምእንቲ ኸውጽኣሎም፡ ኣእዛኑ ዅሉ ጊዜ ናብ ኣውያቶም ምስ ኣድነነ እዩ፡ ንሃረርታኦም ብምስማዕ ድማ ነቲ ዝተሰብረ ልቦም ብመንፈስ ቅዱስ ይዝንኖን የበርትዖን እዩ። ክብርን ምስጋናን ነቲ ኣብ ጊዚኡ ልቢ ቕዱሳኑ ዝዝንን ዘበርትዕን ኣምላኽ ይኹን፡ ኣሜን።

**ዝጽናዕ ጥቕሲ**፡-“እቲ ሕነ ደም ዚፈዲ ዘኪርዎም፣ ንኣውያት ጥቑዓት ከኣ ኣይርስዖን እዩ እሞ፣ ነቲ ኣብ ጽዮን ዚነብር እግዚኣብሄር ዘምሩሉ፣ ኣብ ማእከል ኣህዛብ ግብርታቱ ንገሩ።” (መዝ 9፡11-12)

**ኣስተንትን**፡-

1. መወዳእታ ዝገፍዕ ሰብን ዝግፋዕ ሰብን እንታይ ይመስለካ፧
2. ንስኻኸ ዝግፋዕ ሰብ ክትርኢ ወይ ክትሰምዕ ከለኻ እንታይ ይስምዓካ፧

**ጸሎት**፡-ዎ ኣምላኸይ ንጥቑዓት እትድንግጽን ፍትሒ እተውጽእን ሕያዋይ ኣምላኽ ስለ ዝዀንካ ኽብሪ ንስምካ ይኹን።

12

**ምጽኣት ጐይታ ቐረባ እዩ**

**“ሕጂ ድማ ደቀየ፡ ንሱ ኺግለጽ ከሎ ትብዓት ምእንቲ ኽንረክብ ብምጽኣቱውን ኣብ ቅድሚኡ ኸይንሓፍርስ፡ ብእኡ ንበሩ።” (1ዮሃ 2፡28)**

ምጽኣት ጐይታ ኸምቲ ናይ መጀመርታ ዝተገልጸ ኣይኰነን። ሕጂ ጐይታ ብኽብሪ ብግርማ እዩ ኽግለጽ፡ ገሊኦም ናብቲ ነውርን ሕፍረትን፡ ገሊኦም ድማ ናብ ናይ ዘለኣለም ህይወት ክበራበሩ እዮም። ምጽኣት ጐይታና ኢየሱስ ኣርሕቕ ኣቢልና ኽንሓስቦ ኣይግባእን፡ ምኽንያቱ እቶም ንምጽኣቱ ኣብ ልቦም ዘይሓስብዎ ሰባት ንቕድስና ኣምላኽ ርእሶም ኣይውፍዩን እዮም፡ በቲ ዘለዎም ናብራ እዮም ዚዛነዩ። እቲ ተስፋ ምጽኣት ጐይታና ኢየሱስ ክርስቶስ ዘለዎ ሰብ ግና ከምቲ እቲ ተስፋ ዝሃቦ ንጹህ ዝዀነ፡ ርእሱ ኻብ ርኽሰት ዓለም እናሓለወ ተማቓሊ እቲ ኣምላኻዊ ባህርይ ምእንቲ ክኸውን ብትግሃት እዩ ዚጋደል። ስለዚ ምጽኣት ጐይታ ቐረባ ምዃኑ ወትሩ እናሓሰብና ኣብዚ ተረፍ ዘመና ብጥንቃቐን ብጽድቅን በምልኾን ደኣ ንንበር።

**ዝጽናዕ ጥቕሲ**፡-“ንሕና ግና ደቂ መዓልቲ ኻብ ኰንናስ፡ ድርዒ እምነትን ፍቕርን፡ ነታ ተስፋ ምድሓንውን ከም ቍራዕ ርእሲ ጌርና፡ ተኸዲንና ንጠንቀቕ።” (1ተሰ 5፡8)

**ኣስተንትን**፡-

1. ምጽኣት ጐይታና ኢየሱስ ጽባሕ እዩ እንተ ዝብሉኻ እንታይ ምገበርካ፧
2. ጐይታ ኽግለጽ ከሎ ትብዓት ምእንቲ ኽትርከብ ሕጂ እንታይ ክትገብር ኣለካ፧

**ጸሎት**፡-ጐይታየ ብመዓልቲ ምጽኣትኻ ምእንቲ ኸይሓፍርሲ ኣብዚ ናይ ግሽነት ናብራይ ክእመነካ ርድኣኒ።

13

**ብቕድስና ንመላለስ**

**“ብዘይ ቅድስና ሓደ እኳ ንእግዚኣብሄር ኣይክርእዮን እዩ እሞ፡ ንቕድስናን ንሰላም ምስ ኵሉ ሰብን ስዓብወን።” (እብ 12፡14)**

ቅድስና ሓደ ኻብቲ ቐንዲ መለለዪ ባህርይ ናይ እግዚኣብሄር እዩ። ምእንቲ ተማቐልቲ እቲ ቕድስንኡ ኽንከውን ኢሉ ድማ ንህይወትን ንፍርሃት እግዚኣብሄርን ዝኸውን ኵሉ ሂቡና እዩ። ቅድስና ናይቲ ብክርስቶስ ኢየሱስ ዝጸደቐ ኣማኒ ናይ ህይወቱ መለለዪ እዩ። ጐይታና ኢየሱስ ክርስቶስ ቅድስንኡ ኣብ ሰማይን ኣብ ምድርን ምሉእ እዩ፡ ከምኡ ድማ ኣብ ልብና ኽገሃድ ይግባእ ምኽንያቱ ጐይታ ኣብ ዘይተቐደሰ ልቢ ክቕደስ ኣይክእልን እዩ። ቅድስና ወትሩ ብምሕዳስ ሓሳብና እናተለወጥና፡ ካብ ዓለማዊ ኣተሓሳስባን ኣካይዳን እናተለወጥና ኻብ ዓለም እንፍለየሉ ዘየቛርጽ መስርሕ ናይ ህይወት እዩ። ምስ ዓለም እናተጻናበርና ንኣምላኽ ክንቅደስ ኣይንኽእልን ኢና፡ ስለዚ ዓለምን እቲ ኣብ ዓለምን ዘሎ ዅሉ ኸም ዝሓልፍ ፈሊጥና ኽንቀብጾን ካብ ልብና ኸነርሕቖን ይግብኣና። ስለዚ ብቕድስና ኽንመላለስ ርእስና ንኣምላኽ ብምግዛእ ንወፊ።

**ዝጽናዕ ጥቕሲ**፡-“እምብኣርከ፡ ኣቱም ፍቁራተይ፡ እዚ ተስፋታት እዚ ኻብ ዚህልወናስ፡ ብፍርሃት ኣምላኽ ቅድስና እናመላእና፡ ካብቲ ስጋን መንፈስን ዜርክስ ዘበለ ዅሉ ርእስና ነንጽህ።” (2ቆረ 7፡1)

**ኣስተንትን**፡-

1. ብቕድስና ንኽትመላለስ እንታይ ተበጉሶታት ትወስድ ኣለኻ፧
2. ዓስቢ ቕድስና ኣብ ህይወትካ ዘርዝር፧

**ጸሎት**፡-ጐይታይ ከምቲ ንስኻ ቅዱስ ዝዀንካ ኣነውን ቅዱስ ክዀነልካ ዅሉ ጊዜ መንፈስካ ምልኣኒ።

14

**ብፍልጠት ኣምላኽ ንዕበ**

**“ነፍሲ ብዘይ ፍልጠት ምዃና ጽቡቕ ኣይኰነን። ቅልጡፍ እግሪ ኸኣ ይስሕት።” (ምሳ 19፡2)**

ፍልጠት ጽቡቕ እዩ፡ ኣምላኽ ከኣ ክንፈልጥ እዩ ዚደሊ። እንተ ዘይፈሊጥካ ትህወኽ፡ ዚህወኽ እግሪ ድማ ወይ ይስሕት ወይ ይዕንቀፍ ወይ ድማ ናብ ጌጋ ዕላማ ይሃጽጽ። ስለዚ ዘይምፍላጥ ዓቢ ጉድኣት (ክሳራ) እዩ። መብዛሕትኡ ኣካይዳናን ጸሎትናን ካብ ኣተሓሳስባናን ፍቓድ ርእስናን ዚመንጨወ፡ ፍልጠት እግዚኣብሄር ዘይብሉ ስለ ዝዀነ እዩ ሃዋርያ ጳውሎስ ብዘይ ፍልጠት ክትኰኑ ኣይፈቱን እየ ብምባል ዝመሃረ። እቲ ዅሉ እንገብሮ ብፍልጠት ኣምላኽ ዚተሰነየ፡ ፍቓድ ኣምላኽ ዘለዎ ክኸውን እዩ ዚግባእ። ፍቓድ ኣምላኽ ዘይገብር ልብን ሓሳብን ነፍስን እንተ ደኣ ኣልዩና፡ መስዋእትና ኸንቱ እዩ ዝኸውን። ዘይትፈልጥ ነፍሲ ኸኣ ስለ ዘይፈለጠት፡ ኣምላኽ ከይቐጽዐ ኣይሓድጋን እዩ (ሉቃ 12፡47-48)። መጽሓፍ ቅዱስ ባዕልና ዘይንምርምር፡ ሰባት ብዝሰብኩና ጥራይ እንኸይድ፡ ፍልጠት ክንሽምት ዘይንጽዕር እንተ ዄንና፡ ነቲ ፈሊጥናዮ ንብሎ ኸምቲ ዚግባእ ኣይፈለጥናዮን ኣለና ማለት እዩ። ስለዚ ብቐሊሉ ኽንስሕት ንኽእል ኢና እሞ፡ ብፍልጠት ቃል ኣምላኽን ብፍልጠት ኣምላኽ ብዓብዩን መዓልታዊ ንኽንውስኽ ንጽዓት ደኣ።

**ዝጽናዕ ጥቕሲ**፡-“ህዝበይ ሰኣን ፍልጠት ይጠፍእ። ፍልጠት ስለ ዝኣቤኻ፣ ኣነ ድማ ካህን ከይትዀነኒ ኽኣብየካ እየ። ሕጊ ኣምላኽካ ስለ ዝረሳዕካ፣ ኣነ ኸኣ ንደቅኻ ኽርስዖም እየ።” (ሆሴ 4፡6)

**ኣስተንትን**፡-

1. ዕምቆት ናይ ቃል ኣምላኽ ፍልጠትካ ንኸተስፍሕ እንታይ ትገብር፧
2. ዘሎና ፍልጠት ኣምላኽ ብኸመይ ከነዕብዮ ንኽእል፧

**ጸሎት**፡- ጐይታይ፡ ካብ ዚነፍሕ ፍልጠትን ብዘይ ፍልጠት ካብ ምዃንን ባልሃኒ።

15

**ካብ ትምኒት ጉብዝና ህደም**

**“ካብ ትምኒት ጉብዝና ህደም፡ ምስቶም ብንጹህ ልቢ ንእግዚኣብሄር ዚጽውዕዎ ኸኣ ኣሰኣሰር ጽድቅን እምነትን ፍቕርን ሰላምን ስዓብ።” (2ጢሞ 2፡22)**

ኣዒንቲ ሰብ ካብ ምርኣይ ዚተቖጠባ ስለ ዘይኰና ይጥምታ፡ ግን ንንውሕ ዝበለ ጊዜ ኣዒንትኻ ኣብ ሓደ ዘይጠቕመካ ነገር ተኺልካ ኻብ ምጥማት ርእስኻ ኽትገትእ ይግባእ። ጽቡቕ፡ ደስ ዘብል ነገር ንኣዒንትና፡ ጥዑም ሽታ ኸኣ ንኣፍንጫና ይስሕብ እዩ። እዚ ተፈጥሮ ስለ ዝዀነ ዋላ ሓደ ኽንገብሮ ኣይንኽእልን ኢና። ግናኸ ሓሳብና ኣብቲ ዝረኣናዮ ነገር ተሳሒቡ ኸይተርፍ ገደብ ክንገብረሉ ይግብኣና። ክንረኽረቦ እንኽእልን ዘይንኽእልን፡ ዝተፈቕደልናን ዘይተፈቕደልናን መሚና ኽንፈልጥ ይግብኣና። ተመራመርቲ ስነ ልቦና፡ ኣብ ዓለም ካብ ዘሎ እቲ ዝለዓለ ሓይሊ ቦምብ፡ ናይ ፍትወት ስጋ ስምዒት ወይ ድሌት ይብርትዕ፡ ይብሉ። ስለዚ፡ ብናይ ትምኒት መፈንጠራ ምእንቲ ኸይንጥለፍ፡ ኣዒንትናን ሓሳብናን ናብ ኣንጻር ጾታ ንንውሕ ዝበለ ጊዜ ኣይነውድቕ።

**ዝጽናዕ ጸሎት**፡-“ኣቱም ፍቁራተይ፡ ከም ኣጋይሽን ከም ስደተኛታትን እመኽረኩም ኣለኹ፡ ካብቲ ምስ ነፍሲ ዘዋጋእ ስጋዊ ትምኒት ርሓቑ።” (1ጴጥ 2፡11)

**ኣስተንትን**፡-

1. ካብ ትምኒት ጉብዝና ንምህዳም እንታይ ትገብር፧
2. ካብ ትምኒት ጉብዝና ዝሃደሙን ብትምኒት ጉብዝና ዝተጠልፉን ዘርዝር። ብልጫኦምን ጉድለቶምን እንታይ ነይሩ፧

**ጸሎት**፡- ጐይታየ ምስ ሓጢኣት ዘሎኒ ምትሕሓዝ ብምህዳም ክፈትሖ ርድኣኒ።

16

**ንደቅና ብናይ ጐይታ ተግስጽን ማዕዳን ነዕብዮም**

**“ኣቱም ኣቦታትውን፡ ነቶም ውሉድኩም ብናይ ጐይታ ተግሳጽን ምዕዶን ደኣ ኣዕብይዎም እምበር፡ ኣይተዀርይዎም።” (ኤፌ 6፡4)**

ሓደ መዓልቲ ኣብ ሓደ ገዛ ብርቱዕ ኣውያት ተሰምዐ እሞ፡ ኵሉ ጐረቤት ንኽረድእ እናጐየየ ምስ ከደ፡ ሓደ ጐበዝ መንእሰይ ነዲኡ ብኽሳዳ ሓኒቑ ጠልጠል ኣቢልዋ ጸንሐ። እቶም ጐረባብቲ ነታ ኣደ ኣናጊፎም፡ ነቲ መንእሰይውን ብርቱዕ መግናሕቲ ድሕሪ ምሃቦም፡ ካብቲ ቤት ወጹ። ገሌና እዚ መርገም እዩ፡ ገሌና ድማ እዚ ውሉድ’ዚ ወዲ ሞት’ዪ፡ ገሌና ኸኣ ካብ ከምዚ ምውላድስ ዘይምውላድ ይሓይሽ ንብል ንኸውን። እንተዀነ፡ ነዚ መንእሰይ ናብ ከምዚ ዓይነት ተግባር ዘብጽሖስ እንታይ ይኸውን፧ ኢልና እንተ ሓሰብና ይሓይሽ፡ ምኽንያቱ እዚ መንእሰይ ከምዚ ኢሉ ኣይተወልደን።

ወላዲ ኣብቲ ዝግብኦ ዕድመ ኣብ ውሉዱ እቲ ኽገብሮ ዝግብኦ እንተ ዘይገይሩ ንመጻኢ ንሓጢኣት ምኽንያት ዝዀኖ ኣንጻር ኣምላኽን ጽድቅን ዚቃለስ ወዲ ብልያል የዕቢ ምህላዉ ኽግንዘብ ይግብኦ። እዞም ኣበየ ሃገሩ ሰብ ዚቐትሉን ዚዕምጹን፡ ኣብ ዝተፈላለየ ዓይነት ወልፊ ኣትዮም ንስድራኦምን ንሃገሮምን ዘሸግሩ ዘለዉ ሰባት ከምኡ ኢሎም ዝተወልዱ ዘይኰኑስ፡ ናይ ብሓቂ ነቲ ውሉድ ከም ዘርኢ ኣምላኽ ጌርና ብዘይ ምርኣይናን ንእኡ ዝበቅዕ ጌርና ብዘይ ብምዕባይናን እዩ ኣብ ዓለም እዚ ዅሉ ቕልውላው ዘጋጥም ዘሎ። ስለዚ ንደቅና ኣብ ኢድና ኸለዉ፡ ብፍላይ ኣብቲ ኽሰምዑና ዝኽእሉ ዕድመ ብናይ ጐይታ ተግሳጽን ማዕዳን ከነዕብዮም ግቡእና እዩ። እግዚኣብሄር ጥበብን ምስትውዓልን ይሃበና።

**ዝጽናዕ ጥቕሲ**፡-“ንቘልዓ እታ ኪኸደላ ዚግብኦ መገዲ ኣላምዶ እሞ ምስ ኣረገ ኻብኣ ኣይኬልግስን እዩ።” (ምሳ 22፡6)

**ኣስተንትን**፡-

1. ኣምላኽ ንምንታይ ዕላማ እዩ ውሉድ ዚህበና፧
2. ንውሉድና ብኸመይ ከነዕብዮም ይግብኣና፧

**ጸሎት**፡- ጐይታይ ነቶም እትህበኒ (ዝሃብካኒ) ውሉድ ከምቲ ንስኻ እትደልዮ ገይረ ብተግስጽን ምዕዶን ከዕብዮም ጥበብካ ኣብዝሓለይ።

17

**ናእዳ ናይ ሰባት ይትረፈና**

**“ጽድቅኹም ኣብ ቅድሚ ሰብ ምእንቲ ኽትርኣዩ፡ ከይትገብሩ ተጠንቀቑ፡ እንተ ዘይኰይኑስ ኣብቲ ኣብ ሰማይ ዘሎ ኣቦኹም ዓስቢ የብልኩምን።” (ማቴ 6፡1)**

ሰናይ ምግባር ባህርይ ናይ እግዚኣብሄር እዩ፡ ንሱ ኣብ ኵሉ ግብርታቱ ሰናይ እዩ። ንሱ ንኽፉኣትን ንሕያዎትን ሰናይ እዩ። ንዅሉ ሰብ ሰናይ ይገብረሉ። ባህርይኡ ስለ ዝዀነ ድማ እዩ ዝገብሮ። ንኣና ድማ ከምኡ ኽንከውን እዩ ዚደልየና። ምስ ዝዀነ ሰብ (ምስ ጻድቕን ሓጥእን፡ ምስ ሕያዋይን ሕሱምን) ሰናይ ክንከውን ይደልየና። እዚ ዅሉ ኽንገብር ከለና ድማ ካብ ሰባት፡ ገለ ምስጋና፡ ወይ ክብሪ፡ ወይ ናእዳ ወይውን ገለ ኽፍሊት ደሊና ዘይኰነስ፡ ብግርህና ንእኡ ንምሕጓስን እቲ ናይ ሰማይ መዝገብና ምእንቲ ኽበዝሓልናን ኢልና ኽንገብሮ ይግብኣና። ምኽንያቱ፡ እግዚኣብሄር ባዕሉ ኣብዚሑ ዓስቢ ኽህበና ስለ ዝደሊ እዩ ኻብ ሰባት ከይንደልዮን ከይንቕበልን ዚመኽረና። ዓስብና ኻብ ሰባት ንደልዮ እንተ ዄንና ግና፡ ዓብዪ ኽሳራ እዩ፡ ምኽንያቱ ኻብ ሰባት ዝመጽእ ዓስቢ ምድራውን ጊዝያውን ሓላፍን በራስን እዩ።

**ዝጽናዕ ጥቕሲ**፡-“ከም ግዙኣት ክርስቶስ ኴንኩም ነቲ ፍቓድ ኣምላኽ ካብ ልቢ እትገብርዎ ደኣ እምበር፡ ንሰብ ባህ ከም እተብሉ ብገጽርኤ ኣይኰነን። ንሰብ ዘይኰነስ ከም ንጐይታ ጌርኩም ብፍታው ተገዝኡ። ባርያ ዀነ ጭዋ ዀነ፡ ነፍሲ ወከፍ ሰናይ ዝገበረ ኻብ ጐይታ ኸም ዚቕበሎ፡ ፍለጡ።”(ኤፌ 6፡6-8)

**ኣስተንትን**፡-

1. እቲ እትገብሮ ዘለኻ፡ ንመን ኢልካ ትገብሮ ኣለኻ፧
2. ካብ ሰባት ናእዳ፡ ክብሪ ኽትረክብ ኢልካ ዝገበርካዮ እሞ ዝረኸብካዮ ዓስቢ ዘክር።

**ጸሎት**፡-ጐይታይ፡ ንእዶይ፡ ዓስበይ ካብኻ እምበር፡ ካብ ሰባት ከይደሊ ምስትውዓልን ጥበብን ሃበኒ።

18

**ኵሉ ግብርና ብፍቕሪ ንግበሮ**

**“ኵሉ ግብርኹም ብፍቕሪ ይገበር።” (1ቆረ 16፡14)**

መሰረት ኵሉ ኣገልግሎትናን ግብርናን ፍቕሪ እዩ ክኸውን ዘለዎ። ኣብ ቅድሚ ኣምላኽ፡ ኣብ ፍቕሪ ምህላውካን ዘይምህላውካን ዓብዪ ፍልልይን ሚዛንን እዩ ዘለዎ። ብዘይ ፍቕሪ፡ ኵሉ ንብረትካ ንድኻታት ሂብካ፡ ስጋኻውን ንምዳድ ኣሕሊፍካ ካብ ምሃብ፡ ብፍቕሪ ብርጭቆ ማይ (ጣሳ ዝሑል ማይ) ንደቂ መዛሙርቲ ጐይታ ብስሙ ምስታይ ዓብዪ ሚዛንን ዓስብን ከም ዘለዎ ቓል እግዚኣብሄር ይነግረና። ስለዚ ብፍቕሪ ምግልጋልና ኣብ ቅድሚ ኣምላኽ ሞገስ የውህበናን፡ ምኡዝ መስዋእቲ ኸነቕርብ ድማ የኽእለናን እዩ።

ጐይታ ነቲ ብዘይ ፍቕሪ እንገብሮ ግብሪ ምዉት ግብሪ እዩ ዝብሎ፡ ምዉት ግብሪ ኸኣ ንኣና ዓስቢ ኣይነርኽበሉ፡ ኣብቶም ነገልግሎም ሰባት ከኣ ፍረ (ውጽኢት) ኣይንርእየሉን ኢና። እቲ እንገብሮ ግብሪ ብዙሕ ጊዜን ዋጋን ከፊልና ጌርናዮ እንተ ዄንና ኻብዚ ዝኸብድ ክሳራን ወጽዓን የለን። እግዚኣብሄር ካብዚ ይሰውረና፡ ምስትውዓሉን ጥበቡን ድማ የብዝሓልና።

**ዝጽናዕ ጥቕሲ**፡- “ፍቕሪ ብዝሒ ሓጢኣት ትኸድን እያ እሞ፡ ቅድሚ ዅሉ ኣብ ንሓድሕድኩም ሃልሃል እትብል ፍቕሪ ትሃልኹም።” (1ጴጥ 4፡8)

**ኣስተንትን፡-**

1.ንመዓልቲ ኽንደይ ምዉት ግብሪ፡ ክንደይ ናይ ኣምላኽ ግብሪ ትገብር ኢልካ ትሓስብ፧

2.ካብ ምዉት ግብሪ ምግባር ብኸመይ ክንናገፍ ንኽእል፧

**ጸሎት**፡- ዎ ኣምላኸይ፡ መሰረት ናይ ኵሉ ተግባረይ ፍቕሪ ክኸውን ብቅዱስ መንፈስካ ደግፈኒ።

19

**ብሓቂ ንመላለስ**

**“ኣነ እቶም ደቀይ ብሓቂ ኸም ዚመላለሱ ኻብ ምስማዕ ዚዓቢ ሓጐስ የብለይን።” (3ዮሃ 4)**

መጽሓፍ ቅዱስ ከመይ ኢልና ኽንመላለስ ከም ዚግብኣና ብንጹር ይምህረና እዩ። ኣቦና፡ ኣምላኽ፡ ሓደ እዩ፡ ንሕና ድማ ኣሕዋት ኢና። ኣቦና ምእንቲ ኽሕጎስ፡ ብሓቂ ኽንመላለስ፡ ሓቅታት ክንቅበል፡ ከነንብብ፡ ክንጽሊ፡ ሽዑ ህይወትና ሓቅታት እናመልአት፡ እቲ ኻብ ሓቂ ዜርሕቕ ድማ እናተቖርጸ፡ ንቕድሚት እናሰጐምና ኽንከይድ ኢና። በዚ ሓቂ’ዚ ድማ ህይወትና ቐረባ ኣምላኽ ትኸውን። ካብ ጐይታ ዝተሓብአ ልብን ዝረሓቐ ህይወትን ኣይህልወናን።

ቃል ኣምላኽ፡ ንሓሶት ንዮው በልዎ፡ ኣካል ሓድሕድ ኢና እሞ ነፍሲ ወከፍ ምስ ብጻዩ ሓቂ ይዛረብ፡ ይብለና (ኤፌ 4፡25)። ሓሶት ካብ ኣምላኽ ዘርሕቕ ንሓቂ ዘፍርስ ሰይጣን ዝጥቀመሉ ሜላ እዩ። እታ ሓቂ ሓራ ኸተውጽኣና እያ እሞ፡ ከምቲ ጐይታ ኣገልጋሊ ሓቂ ዝዀነ ንሕና ድማ ኣሰሩ ንስዓብ፡ ነሕዋትና ድማ መዐንቀፊ ኣይነቐምጥ።

**ዝጽናዕ ጥቕሲ**፡- “ብፍቕሪ ንሓቂ እናሰዓብና፡ ናብቲ ርእሲ ዝዀነ ክርስቶስ ንዕበ።” (ኤፌ 4፡15)

**ኣስተንትን**፡-

1. ስለምንታይ ኢና ኣመንቲ ተባሂልና ሓደ-ሓደ ጊዜ ሓቂ ዘይኰነ ንዛረብ፧
2. ሓቂ ምዝራብዶ ይቐልል ሓሶት፧ ስለምንታይ፧

**ጸሎት**፡-ዎ ኣምላኸይ፡ ተቢዐ ብሓቂ ኽመላለስ፡ ንሓቂ ዘድሊ ዋጋ ክኸፍል ጸጋኻ ኣብዝሓለይ።

20

**ትእዛዛቱ ብምሕላው ንኣምላኽ ፍቕርና ንግለጸሉ**

**“እተፍቅሩኒ እንተ ዄንኩምሲ ትእዛዛተይ ሓልዉ” (ዮሃ 15፡15)**

ኣብ መብዛሕቱ ሃገራት፡ መቐነት ብግቡእ ኪዓጥቁ ኸም ዘለዎም፡ እንተ ዘይተዓጥቁ ድማ ናይ ገንዘብ መቕጻዕቲ ዚህብ ናይ ትራፊክ ሕጊ ኣሎ። ሓደ ጊዜ ሓደ ኣቦ ምስ ንእሽቶ ወዱ እናተጓዓዘ ኸሎ ንወዱ መቐነት ኪጥቀም ይሓቶ እሞ፡ ኣብቲ መጀመርያ እቲ ወዱ ንዘረባ ኣቡኡ ዕሽሽ ኢልዎ ይዝውር፡ ድሕሪ ብዙሕ ዘረባ ግን መቐነት ይዕጠቕ። ድሒሩ ግን እቲ መንእሰይ ነቡኡ፡ “ትእዛዝካ ኸየዕብር ኢለ እምበር፡ ተሓጒሰ ዝገበርክዎ ኸይመስለካ፡” በሎ። ቅሩብ ድሕሪ ምኻዶም ድማ ብሰንኪ ዅነታት ኣየር ሓደጋ ኣጋጠሞም። እታ መኪና ገለ ኽፋላ ተሰባበረት፡ ንሳቶም ግን ፍዅስ ዝበለ ማህሰይቲ ወረዶም። ምኽንያት ዘይሙማቶም ከኣ እቲ መቐነት ነበረ። ካብኡ ንደሓር እቲ መንእሰይ ኣብ ልዕሊ ኣቡኡ ዝነበሮ ኣኽብሮት እናዓበየ ኸደ። እግዚኣብሄር ብኹቡር ዋጋ እዩ ዓዲጉና፡ ስለዚ ድማ እዩ መዓልታዊ ንህይወትና ዚጠቕሙና ማዕዳን ምኽርን ዘለዎም ትእዛዛት ዚሃበና፡ ብግቡእ እንተ ሰሚዕናዮን እንተ ተኣዚዝናዮን ድማ ከምዚ ኣብ ላዕሊ ዝረኣናዮ ኻብ ኵሉ ሓደጋ (ካብ መንፈሳዊ ጥፍኣትን ሞትን) ነጻ ንኸውን ኢና።

**ዝጽናዕ ጥቕሲ**፡-“ከምቲ ኣነ ትእዛዛት ኣቦይ ዝሓለኹ፡ ኣብ ፍቕሩውን ጸኒዔ ዘለኹ፡ ከምኡ ኸኣ ንስኻትኩም ትእዛዛተይ እንተ ሓለኹም፡ ኣብ ፍቕረይ ክትጸንዑ ኢኹም።” (ዮሃ 15፡10)

**ኣስተንትን**፡-

1. ንድምጺ እግዚኣብሄር ከይንሰምዕን ከይንእዘዝን ዝዕንቅፉና ዅነታት (ምኽንያታት) እንታይ እዮም፧

**ጸሎት**፡- ዎ እግዚኣብሄር ኣምላኸይ፡ ትእዛዛትካ ንምግባርን ፍቓድካ ንምፍጻምን ኣብ ጸጽባሕ ጸጋኻ ኣብዝሓለይ።

21

**መፈንጠራ ተበቲኹ’ዩ፡ ስለዚ ሓራ ወጺእና ኢና**

**“መፈንጠራ ኣብ ኣዒንቲ እተን ኵለን ኣኽናፍ ዘለወን ንኽነቱ ይጻወድ” (ምሳ 1፡17)**

ሰይጣን ንሓደ ኣማኒ ንኸውድቕን ከጥፍእን ኵሉ ሳዕ መፈንጠራ ኣብ ምድላውን ብዙሕ ዚዓይነቱ ውዲታት ኣብ ምፍሓስን ምስ ተጸምደ እዩ። እንተዀነ ግን እቲ ኣማኒ ብትግሃት ዘበለ እንተ ተጋዲሉን እንተ ተቓዊሙን፡ እቲ መፈንጠራ ንኸንቱ እዩ ዚጻወድ። ስለዚ ሓደ ኣማኒ በቲ ርእሲ ዅሉ ሕልቅነትን ስልጣናትን ዚዀነ ክርስቶስ ኢየሱስ ዝተመልአ ስለ ዝዀነ ዅሉ ሳዕ ነዚ ምልኣት እዚ ኽዕቅቦን ክጥቀመሉን ይግባእ። ነዚ ኸኣ ኣብ መሐለዊና ደው ኢልና ነቲ ዚግብኣና ኣጽዋር ዓጢቕና ዅሉ ጊዜ ዚተዓለምና እሙናት ዓቀይቲ ብምዃን ክንትግብሮ ይግባእ። እዚ ናብራ’ዚ ምስ እንነብሮ፡ ሽሕ እኳ ሰይጣን ዚበልዖ ደልዩ ኸም ዝጓዝም ኣንበሳ እንተ ገዓረን፡ ከጥፍኣና ላዕልን ታሕትን እንተ በለን፡ እቲ ንኣና ኸጥፍኣና ኢሉ ዚሰርሖ ኣጽዋር ከንቱን ዘይጠቅምን ክኸውን እዩ፡ ኣምላኽ ሰላምውን ቀልጢፉ ኣብ ትሕቲ ኣእጋርና ኪቕጥቅጦ እዩ።

**ዝጽናዕ ጥቕሲ**፡-“እቲ ንምንጫቶ ኣስናኖም ክንከውን ዘይወፈየና እግዚኣብሄር ይባረኽ። ነፍስና ኸም ዑፍ ካብ መፈንጠራ ሃዳናይ ኣምለጠት፣ መፈንጠራ ተበትከ፣ ንሕናውን ኣምለጥና።” (መዝ 124፡6-7)

**ኣስተንትን**፡-

1. ኵሉ ጊዜ ምስ ኣምላኽ ኴንካ ውዲት ድያብሎስ ተፍርስዶ፧
2. ስለምንታይ እዩ መፈንጠራ ተበቲኹ ከሎ ኸም ዑፍ ነፍስና ዘይትሃድምን ሰይጣን ብዙሕ ጊዜ ዝብለጸናን፧

**ጸሎት**፡-ዎ ኣምላኸይ፡ በቲ ርእሲ ዅሉ ሕልቅነትን ስልጣናትን ዝዀነ ኢየሱስ ክርስቶስ ተመሊአ ንሰይጣን ምቅዋሙ ምእንቲ ክኽእልን፡ ኵሉ ጊዜ ኽነቅሕን፡ ጥንቁቕን መስተውዓልን ኣእምሮ ሃበኒ፡ ንዅሉ እቲ ዝሃብካኒ ኣጽዋር ውግእ ብግቡእ ተዓጢቐ ክዋጋእ ድማ ርድኣኒ።

22

**ኵሉ ናፍቖትና ኣምላኽ ንምርካብ ይዅን**

**“ኢራብ ናብ ዓይኒ ማያት ከም እትናፍቕ፡ ከምኡ ኸኣ ነፍሰይ ናባኻ፡ ዎ ኣምላኽ ትናፍቕ ኣላ።” (መዝ 42፡1)**

ምንፋቕ ክበሃል ከሎ ንሓደ እትፈትዎ ብሃንቀውታ ኽትደልዮ ኸለኻ እዩ። ኣብዛ ዓለም ንናፍቖ ብዙሕ ክህሉ ይኽእል እዩ። ንኣብነት ንፈትዎ ሰብ ወይውን ቦታ ኽንፍለዮ ከለና፡ ክንናፍቖ ባህርያዊ እዩ። ንሕና እቶም ተስፋና ኣብዛ ምድሪ ዘይኰነኸ እንታይ ንናፍቕ ኣለና፧ እቲ ዚርአ ንጊዚኡ እዩ፡ እቲ ዘይርአ ግን ንዘለኣለም እዩ። ስለዚ ነቲ ዚርአ ምሳና ዘሎ፡ ምድራውን ጊዝያውን ነገራት ዘይኰነስ፡ ንጐይታ ፊት ንፊት ክንርእዮን ናብታ ሰማያዊት ቤትና ኽወስደና ክመጽእን ብዘይ ናይ ሓጢኣት ጓህን ናይዛ ምድሪ ጻዕርን መከራን ምስኡ ንሓዋሩ ብሰላም ክንነብር ክናፍቕን ሃረር ክንብልን ይግብኣና።

ናይ ምድሪ ነገር ዝናፈቕናዮ ዋላ ኣዝዩ ብሉጽ ይኹን ምስ ረኸብናዮ ቐልጢፍና ኢና ንመንዎ፡ ምኽንያቱ ምሉእ ኣይኰነን፡ ብዙሕ ጉድለት ኣለዎ፡ ከምቲ ሃረር ዝበልናዮ ዀይኑውን ዘይክጸንሓና ይኽእል እዩ። እቲ ዝኸፍአ ነገር ድማ ብዙሕ ናይ ምድሪ ነገር ዕድሜና ምሉእ ሃረር ኢልና ተጸቢናዮ ኸነብቅዕ፡ ከይረኸብናዮ ኽንሓልፍ ዝከኣል እዩ። ጐይታ ግን ምምጽኡ ርጉጽ ነገር እዩ፡ እቲ ዘዳለወልና ኽቡርን ረዚንን ርስቲ ድማ ካብቲ ንግምቶን ኣእምሮና ኽሓስቦ ዝኽእልን ኣዝዩ ብሉጽ እዩ እሞ፡ ሃረር እንተ በልናዮስ ኣጸቢቑ ዘዋጽእን ከም እንረክቦ ድማ ርጉጽ ነገር እዩ። ስለዚ ጸሎትና ኵሉ ጊዜ ጐይታ ኢየሱስ ንዓ (ማራናታ) ዚብል ክኸውን ይግባእ። ኢየሱስ ክምለስ እዩ፣ ኣሜን።

**ዝጽናዕ ጥቕሲ**፡-“እዛ ምድራዊት ናይ ድንኳን ቤትና እንተ ፈረሰት እኳ፡ ሓንቲ ህንጻ ካብ ኣምላኽ፡ ብኢድ ዘይተገብረት ናይ ዘለኣለም ቤት ኣብ ሰማያት ከም ዘላትና፡ ንፈልጥ ኢና። ምንም እኳ ልቡሳት እንተ ዀንና፡ ዕሩቓት ኴንና ኸይንርከብ፡ እታ ሰማያዊት ቤትና ኽንለብስ እናናፈቕና፡ ኣብዚ ንደፋነቕ ኣለና።” (2ቆረ 5፡1-3)

**ኣስተንትን**፡-

1. ልብኻ ክሳዕ ክንደይ ንምጽኣት ጐይታ ይናፍቕ ኣሎ፧
2. ምድራዊ ነገር ክዀነልካ እትናፍቖ እንታይ ኣሎ፧

**ጸሎት**፡- ዎ እግዚኣብሄር ኣቦይ፡ ልበይ ልዕሊ ዅሉ ንኣኻ ንምርኣይ ክናፍቕ ደግፈኒ።

23

**ምንባርና ንጐይታ ይኹን**

**“ድሕሪ ሕጂ እቶም ዘለዉ ነቲ ምእንትኦም ዝሞተን ዝተንሰአን እምበር፡ ንርእሶም ከይነብሩ ንሱ፡ ኣብ ክንዲ ዅላቶም ሞተ።” (2ቁረ 5፡15)**

ኣፈጣጥራ ደቂ ሰብ ፍሉይ ዝገብሮ ኸም ካልኦት ፍጥረታት ብይኹን ዘይኰነስ ብግብሪ ኣእዳው እግዚኣብሄር ስለ ዝዀነ እዩ። እንስሳታት ኵሎም ንገዛእ ርእሶም እዮም ዝነብሩ፡ ምኽንያቱ ድማ ብዘይካ እተን ዝነብሩለን መዓልታት ይኹና ዓመታት ካልእ ዚትስፈውዎ ወይ ድማ ዚተዳለወ ህይወት የብሎምን። ዕላማ ዅሉ ፍጥረት ንኽብሪ እግዚኣብሄር እኳ እንተ ዀነ፡ ዕላማ ምንባር ወዲ ሰብ ግና ከም መጠን ፍሉይነት ኣፈጣጥርኡ ፍሉይ ክኸውን ግድን እዩ። እግዚኣብሄር ነጻ ናይ ምርጫ መሰል ከም ዚሃበና ዘይንስሕቶ ሓቂ እዩ። ነዚ ባዕሉ ዘቐመጠልና ውህበት ድማ ኣብ ትሕቲ ዝዀነ ይኹን ኵነታት እይግህሶን እዩ።

ንሞት ዝተፈረድካ ዓመጸኛ ዝነበርካ፡ ንሱ ኣብ ክንዳኻ ክሓልፈልካ፡ ንስኻ ድማ ብድሕሪኡ ንስድርኡ ንኽትኣሊ ሕድሪ ንዝገደፈልካ ብጻይካ ምጠለምካዮዶ፧ ንሕድሩ ኽትፍጽምን ከይትፍጽምን ዘገድደካ ኣካል የልቦን፡ ግናኸ ርዝነት እቲ ዝተገበረልካ ውዕለት፡ ሕድርኻ ንኽትፍጽም’ዶ ልብኻ ኣይምደረኸካን፧ ገና ሓጢኣተኛታት ከለና፡ ንሕና ብህይወት ምእንቲ ኽነብር ክርስቶስ ብሞቱ ኻብ ሞት ኣናጊፉ ኸድሕነና ኻብ ፈተወ፡ ከመይ ደኣ ሕጂ ንእኡ ዘይንነብር። ስለዚ ርዝነትን ክብርን ናይቲ ዘይግብኣና ኸሎ ናይ ዝተኸፍለልና ዋጋ ሞሳ፡ ነቲ ምእንታና ዝሞተን ዝተንሰአን ምንባር እዩ። እቲ ምእንቱኡ ምንባርና ድማ ናይ ዘለኣለም ህይወት የውርሰና እዩ እሞ ንርእስና ኣይንንበር።

**ዝጽናዕ ጥቕሲ**፡-“ግናኸ ክርስቶስ እዩ ኣባይ ዚነብር ዘሎ እምበር፡ ደጊም ኣነ ኣይኰንኩን ዚነብር ዘለኹ። እዚ ሕጂ ብስጋ ዝነብሮ ዘለኹ ድማ፡ ብእምነት በቲ ዘፍቀረኒ ምእንታይውን ነፍሱ ዘሕለፈለይ ወዲ ኣምላኽ እየ ዝነብር ዘለኹ።” (ገላ 2፡20)

**ኣስተንትን/ኒ፡-**

1. ንመን ትነብር ኣለኻ፧
2. ንክርስቶስ ኣብ ኵሉ ህይወትካ ኸይትግዛእ ዚኽልክለካ እንታይ እዩ፧

**ጸሎት**፡- ዎ ጐይታይ፡ ኣነ ናትካ እየ፡ ብደምካ ዓዲግካኒ ኢኻ፡ ምንባረይውን ብኣኻን ንኣኻን እዩ እሞ ህይወተይ እህበካ ኣለኹ።

24

**መንፈሳዊ ውግእ ዝተለማመድና ንዅን**

**“እቲ ጠሓሲ ኣብ ቅድሚኦም ይድይብ፡ ንሳቶም ይጥሕሱ…” ሚክ 2፡13**

ኣብ ብርቱዕ ውግእ፡ ድፋዕ ጸላኢ ንምፍራስ (ንምጥሓስ) ታንክታት ኣብ ቅድሚት ይስለፋ እሞ ሰራዊት ድማ ይስዕበን። ኣብ መንፈሳዊ ዓለምውን ውግእ ኣሎ። ጸላኢ ዅሉ ጽድቂ ሰይጣን ሰራዊቱ ኣኽቲቱ ዅሉ ሳዕ ምስ ህዝቢ ኣምላኽ ይዋጋእ እዩ። ግናኸ እቲ ጐይታ ሰራዊት እግዚኣብሄር ቀቅድሚ ሰራዊቱ ስለ ዝኸይድ፡ ንጸላእቱ ብብርሃን ገጹ የሳጉጎም እዩ። ንሕናውን ዋላ እኳ ብስጋ ንነብር እንተ ኣሎና፡ ኣጽዋርና ግና ንምፍራስ ጽኑዕ ዕርድታት ጸላኢ ብርቱዕ እምበር ድኹም ስጋዊ ኣይኰነን። እቲ ቕልስና ድማ ምስ ሕልቅነትን ስልጣናትን ምስ ናይ ጸልማት ገዛእቲ ዓለምን ምስ መናፍስቲ እከይን ኣብ ስማያት እዩ እምበር ምስ ስጋን ደምን ኣብዚ ምድሪ ኣይኰነን (ኤፌ 6፡11-12)። ስለዚ እግዚኣብሄር እቲ ጠሓሲ ቀቕድሜና ደይቡ ነቲ ዕርዲውን ኣፍሪስዎ እዩ እሞ፡ ቀልጢፍካ ዝመት፡ ፈጢንካ ማርኽ ይብሎ ኣሎ እሞ፡ ሃየ ምርኮ ንምእካብ ዕርድታት ጸላኢ ንጥሓስ (ኢሳ 8፡1)።

**ዝጽናዕ ጥቕሲ**፡-“ንመብራህተይ ተድምቖ ኢኻ እሞ፣ እግዚኣብሄር ኣምላኸይ ንጸልማተይ የብርሆ እዩ። ብኣኻ ንሰራዊት እጥሕሶ እየ እሞ፣ ብኣምላኸይውን ንቐጽሪ እዘሎ።” (መዝ 18፡28-29)

**ኣስተንትን/ኒ፡-**

1. መንፈሳዊ ውግእ ተለማሚድካ ዲኻ፧
2. ኣጽዋር ውግእካ (መንፈሳዊ ዕጥቅኻ) ምሉእዶ ኣሎ፧

**ጸሎት**፡- ጐይታይ፡ እግሪ እግርኻ ስዒበ ዕርዲ ጸላኢ ኽጥሕስን ምርኮ ኽማርኽን ደግፈኒ።

25

**ሓደ መንነት ይሃልወና**

**“ሕጋጋተይ ሓልዉ … ንግራትካ ኽልተ ዓይነት ዘርኢ ኣይትዝራኣያ…” (ዘለ 19፡19)**

ኣብ ሕርሻዊ ስነ-ፍልጠት ዝተሓዋወሰ ኣዘራርኣ (Mixed Croping) ዝበሃል ቴክኒክ ኣሎ። ብመሰረት እዛ ጥቕሲ፡ እዚ ዓይነት ኣዘራርኣ ሕጊ እግዚኣብሄር ምጥሓስ እዩ ኽንብል ንኽእልዶ፧ እግዚኣብሄር ብዛዕባና ደኣ እምበር ብዛዕባ መሬትን ዘራእትን ይዛረብ ከም ዘየለ ርዱእ እዩ። ስርናይን ስገምን እተዘርአ ግራት ፈሊና፡ እዚኣ ግራት ስገም እያ፡ ወይ ድማ ግራት ስርናይ እያ ኽንብላ ኣይንኽእልን ኢና። ክልተ ዓይነት ዘራእቲ ስለ ዝሓዘት ክልተ መንነት እዩ ዘለዋ። ክልተ መንነት ምሓዛ ድማ እቲ እግዚኣብሄር ኣጸቢቑ ዝጸልኦ ነገር እዩ። ማሕበር ሎዲቅያ ኽልተ መንነት ማለት ኣይውዑይ ኣይዝሑል ብምዃና እዩ ጐይታ ኽዒብዋ (ራእ 3፡16)።

ጐይታ ሕዋስ ዘይብሉ ብሉጽ ዘርኢ ማለት ቃሉ ኣብ ልብና ዘሪኡ ፍረ ኽንፈሪ እዩ ዚጽበየና። ገሌና ግና ብብዙሕ መገዲ ኣብቲ ጽቡቕ ዘርኢ እተዘርአ ግራት፡ ዝነቐዘን ዘይፈርን ፍረ ፈሪና ንርከብ ኣለና። ካብ ኣምላኽ ዝተቐበልናዮ ብዙሕ ሰናይ ነገር (ጽቡቕ ዘርኢ) ኣሎ። ንሱ ብዙሕ እናተጸበየ ግና ሒደትሲ ይትረፍ ብዘይ ፍረ ምዃን ምስ ምንታይ ይቑጸር፧ ዘይምፍራይናኸ ውጽኢት ክልተ ልቢ ምሕዛናዶ ኣይኰነን፧ ክልተ ዝልቡ ሰብ ድማ ካብ ጐይታ ገለ ነገር ከም ዘይቅበል መጽሓፍ ቅዱስ ይነግረና (ያእ 1፡7-8)። ስለዚ ንጐይታ ምእንቲ ብሉጽ ፍረ ኽንፈሪ ኽንክእል ነቲ ሕዋስ ዘይብሉ መንፈሳዊ ጸባ እናበሃግና፡ ብዅለንትናና ተለዊጥና ነቲ መንፈሳዊ ሓቂ ንተኣዘዞ። እቶም ንኽልተ ጐይቶት ዘይኰነስ ብምሉእ ልቦም ነቲ ንጉስ ክብሪ እግዚኣብሄር ዝስዕቡ ካብኡ ናእዳን በረኸትን ይረኽቡ እዮም።

**ዝጽናዕ ጥቕሲ**፡-“ኤልያስ ድማ ናብ ብዘሎ እቲ ህዝቢ ቐሪቡ፡ ክሳዕ መአዝ ኢኹም ናብ ክልቲኡ ወገን እትሕንክሱ፡ እግዚኣብሄር እንተ ዀይኑ ኣምላኽ፡ ደድሕሪኡ ስዓቡ፡ በዓል እንተ ደአ ዀይኑ ኸኣ ንእኡ ስዓቡ፡ በለ። እቶም ህዝቢ ግና ሓንቲ ቓል ኣይመለሱሉን።” (1ነገ 18፡21)

**ኣስተንትን**፡-

1. ግራት ልብኻ ፈትሽ እሞ ክንደይ ዓይነት ዘራእቲ ኸም ዝሓዘት መርምር፧
2. ከምቲ ጐይታ ዝጽበየካዶ ትፈሪ ኣለኻ፧

**ጸሎት**፡-ጐይታየ፡ ሰላሳ፡ ስሳ፡ ሚእቲ ፍረ ምእንቲ ኽፈሪ ንጐቦ ልበይ ኣፍሪስካ ሕረሶ።

26

**ንዝደኽሙን ዝወደቑን ኣሕዋት ብምጽላይ ሓላፍነትና ንዋጻእ**

**“መን እዩ ዝደክም ኣነ ኸኣ ዘይደኽመሉ፧ መን እዩ ዝዕንቀፍ ኣነ ኸኣ ዘይነድድ፧” (2ቆረ 11፡29)**

ሓውኻ እናኸደ ኸሎ ኣብ ቅድሚ ዓይንኻ ጻሕ ኢሉ እንተ ዝወድቕ እንታይ ምስ ተሰመዓካ፧ ጽቡቕ ከም ዘይስምዓካ ርዱእ እዩ፡ እኳ ደኣ ንምልዕሉ ምተጓየኻ። ኣብዚ ጊዜ እዚ ግና ልቢ ኣመንቲ ተሪሩ ንዝወደቐ ሓውና ኣብ ክንዲ ብድንጋጸ ቐልጢፍና እነልዕሎ፡ ምኽንያት መውደቒኡ ኽንዝርዝር ይቐለና። ውሉድ ኣምላኽ ተዓንቂፉ ኽወድቕ እናረኣኻ፡ ንስኻ ብዘይ ምውዳቕካ ጥራይ ከተመስግን ከለኻ፡ ፍቕሪ ኣምላኽ ኣበይ ኣላ፧ ፍቕሪ ብኣፍ ዘይኰነስ ብተግባር እያ ትግለጽ። ነቲ ዚርእዮ ሓዉ ዘየፍቅር፡ ነቲ ዘይርእዮ ኣምላኽ የፍቅሮ እየ እንተበለ ሓሳዊ እዩ። እቲ ቐናእ ኣምላኽና ኸኣ ናቱ ጥራይ ክንከውን ብዋጋ ደም ክርስቶስ ዓዲጉና ኽነሱ ኣብ ውድቀትና ይጉሂ እምበር ባዕሎም ይፈልጡ ኣይብልን እዩ። ከም ፊንሃስ ቅንኣት ኣምላኽ ንቐንእ እንተ ዀይና፡ ጓሂ ኣምላኽና የጉህየና ደኣ እምበር ኣየሐጉሰናን እዩ። እቶም ብሓቂ ብፍቕሪ ኣምላኽ ዝተማረኹ ከም ልቡ ድማ ዝመላለሱ ግና ንዝደኸሙ የሕዋቶም የበርትዑ፡ ስለ እቶም ዝወደቑ ድማ ብጸሎት ይነቕሑ። እዞም ከምዚ ዝበለ ፍርሃት ኣምላኽ ዘለዎም፡ ንመንግስቲ ኣምላኽ ብቕንኣት ስለ ዘገልግሉን፡ ልቢ እቲ ኣሚኑ ዝሾሞም ጐይታ ስለ ዘዕርፉን ዘይበርስ ርስቲ ተዳልዩሎም ኣሎ።

**ዝጽናዕ ጸሎት**፡-“ኣነስ እታ ጽብቕትን ቅንዕትን መገዲ እባ ደአ ኽምህረኩም እየ እምበር፡ ምእንታኹም ምልማን ብምሕዳገይ ንእግዚኣብሄር ምብዳልሲ ኻባይ ይርሓቕ።”(1ሳሙ 12፡23)

**ኣስተንትን፡-**

1. ኣብ ከባቢኻ ዝደኸሙ ወይ ድማ ዝወደቑ ኣሕዋት ኣለዉዶ፧ ብኸመይ ትድግፎም፧

**ጸሎት**፡-ዎ ጐይታይ፡ ንዝወደቑን ዝደኹምን ኣሕዋት ክድግፎም ጸጋኻ ኣብዝሓለይ።

27

**ዕላማ ምንባርና ንኽብሪ ኣምላኽ ይኹን**

**“ንኽብሪ ኣምላኽን ምስጋናኡን እቲ ብኢየሱስ ክርስቶስ ዚርከብ ፍረ ጽድቂ መሊእኩም፡ ክሳዕ እታ መዓልቲ ክርስቶስ መዓንቀፊ ዜብሎምን ንጹሃትን ምእንቲ ኽትኰኑ፡ እቲ ዚሐይሽ ክትምርምሩ፡ እቲ ፍቕርኹምውን ብፍልጠትን ብምስትውዓልን ዘበለ ዅሉን ኣዝዩ እናበዝሔ ኪኸይድ፡ እዚ እልምን ኣለኹ።” (ፊል 1፡9-11)**

ሰብ ክፍጠር ኣትሒዙ ብዕላማን ንዕላማን እዩ ተፈጢሩ። እግዚኣብሄር ንወዲ ሰብ ኣብዛ ምድሪ ኽገብሮ ኸሎ ብዘይ ዋላ ሓንቲ ዕላማ ኣየቐመጦን። ከምኡ እንተ ዘይከውን ነይሩ ናይቲ ኽቡር እስትንፋሱ ተኻፋሊ ኣይምዀነን ነይሩ። ከምኡውን ናይ መልክዑን ምስሉን ተማቓሊ ዀይኑ ኣብ ልዕሊ ዅሉ ፍጥረት ክገዝእን ኪመልኽን ስልጣን ኣይምተዋህቦን ነይሩ።

ፈጣሪ ብዕላማ ኻብ ፈጠረ፡ ፍጡር ድማ ንምንታይ ከም ዝተፈጥረ ኣስተውዒሉ ንዝተፈጥረሉ ዕላማ ብግቡእ ከስተውዕሎን ክነብሮን ይግባእ። ሰብ ንኽብሪ ኣምላኽን ምስጋናኡን ስለ ዝተፈጥረ ኣብ ኵሉ ጉዕዞ ህይወቱ ንኽብሪ ኣምላኽን ንምስጋናኡን ክነብር ክሕልን ኣለዎ። ስለዚ ኣብ ኵሉ ማሕበራዊ፡ ቁጠባዊ፡ ፖሎቲካዊ ካልእ ናይ ህይወት ናብራታት ነዚ ሓቂ’ዚ ኸግህዶ ይግባእ። ብእንሓልፎ ዅሉ ጉዕዞታት እግዚኣብሄር ኣባና ክኸብር ኣለዎ። እዚ ዝገብሮ ዘለኹ ኣምላኽ ይኸብረሉዶ ወይስ ከምዚ እንተ ገበርኩ ምስጋና መን ይወስድ፧ ኢልና ንርእስና ኽንሓታ ግቡእ እዩ። ምኽንያቱ ብዅሉ ነገር ንኣምላኽ ከተኽብር ዝተፈጠርካ ስለ ዝዀንካ። ከምኡ ስለ ዝዀነ ድማ እዩ መጽሓፍ ቅዱስ፡ ነቲ ጽቡቕ ኣካይዳኹም ርእዮም ነቲ ናይ ሰማይ ዘሎ ኣቦኹም ከመስግንዎ፡ ብዙሕ ፍረ እንተ ፈረኹም ኣቦ በዚ ይኸብር፡ ብቓል ኰነ ብግብሪ እትገብርዎ ዅሉ ንኽብሪ ኣምላኽ ግበርዎ ዝበለና። ስለዚ ንዝተፈጠርናሉ ዕላማ ንኽንነብር ብትግሃት ክንጋደል ይግብኣና።

**ዝጽናዕ ጥቕሲ**፡-“ብቓል ኰነ ወይስ ብግብሪ እትገብርዎ ዘበለ ዅሉ ብስም ጐይታና ኢየሱስ ግበርዎ፡ ብእኡ ኸኣ ንእግዚኣብሄር ኣቦ ኣመስግንዎ።” (ቆሎ 3፡17)

**ኣስተንትን**፡-

1. ናይ ምንባርካ ዕላማ እንታይ እዩ፧
2. ንዕላማኻ ብኸመይ ትነብሮ ኣለኻ፧

**ጸሎት**፡-ዎ ኣምላኸይ፡ ንዝተፈጠርኩሉ ዕላማ ብምስትውዓል ከምቲ ዝግባእ ክነብሮ ጸጋኻ ደግፈኒ።

28

**እቲ ብኢየሱስ ክርስቶስ ዝርከብ ፍረ ጽድቂ መሊእና ኽንመላለስ ይግባኣና**

**“… እቲ ብኢየሱስ ክርስቶስ ዚርከብ ፍረ ጽድቂ መሊእኩም… ” (ፊሊ 1፡9-11)**

ሓደ ብዕላማ ዚነብር ሰብ ንዕላማኡ ሽቶ ኸሃርሞ ዝኽእል ትሕዝቶ ኽህልዎ ግድን እዩ፡ ስለ ዝዀነ ድማ እዩ ነዚ ትማሊ ዝርኤናዮ ዕላማ (ንኽብሪ ኣምላኽ ምንባር)፡ ንምብጻሕ ክሕግዞ ዚኽእል ትሕዝቶ ኽህልዎ ኣለዎ። እዚ ትሕዝቶ እዚ ድማ ናይ ኢየሱስ ክርስቶስ ፍረ ጽድቂ እዩ። እዚ ፍረ ጽድቂ እዚ ሰብ ብገዛእ ክእለቱን ሓይሉን ከጥርዮ ዝኽእል እኳ እንተ ዘይኰነ፡ ኣምላኽ በቲ ንጽድቅና ምኽንያት ዝዀነ ጐይታና ኢየሱስ ክርስቶስ ዚህበና እዩ። እታ ብምስማዕ ቃሉ ኣብ ውሽጥኻ ዝተተኽለት ፍረ ጽድቂ ግና ክትዓብዮን ናብ ግቡእ ዕላማ ከተማእዝኖን ናትካ ሓላፍነት እዩ።

ዝዀነ ሰብ ንዝወጠኖ ዕላማ ብዝተፈላለየ መገዲ ኣብ ቦታኡ ኸብጽሖ ይኽእል እዩ፡ ግናኸ ሓደ ሕቶ ኽትሓትት ይግባእ፡ እዞም ዝተጠቀምካሎም መገድታት ኵሎም ቅኑዓት ድዮም ነይሮም፧ ንኣኻውን ነቲ ዕላማኻ ዘየስምር መገዲ ተጠቒምካ ኣብኡ ከይትተርፍ ምእንቲ እቲ ትሕዝቶ ምሉእን ፍጹምን ኰይኑ ተዋሂቡካ ኣሎ። ቃል ኣምላኽ ነዞም ትሕዝቶ ናይዚ ዕላማ’ዚ ኽገልጾም ከሎ፡ ፍረ መንፈስ፡ ፍረ ብርሃን፡ ፍረ ሰላም እናበለ ይገልጾም። በዞም ፍረታት እዚኣቶም ብዙሕ እንተ ፈሪና ድማ ኣቦ (ኣምላኽ) ይኸብር። ስለዚ ዕላማና ወቒዕና ኣለና ማለት እዩ። ስለዚ እዚ ትሕዝቶ እዚ (ፍረ ጽድቂ) ትሕዝቶና ክኸውንን ብእኡ ኽንመልእን ክንጽዕት ይግብኣና።

**ዝጽናዕ ጥቕሲ**፡-“ፍረ ብርሃን ብሰናይ ዘበለን ብጽድቅን ብሓቅን እዩ፡ ቀደም ጸልማት ኔርኩም ኢኹም እሞ፡ ብጐይታ ግና ሕጂ ብርሃን ኢኹም፡ ንጐይታ ዜሐጕሶ እናመርመርኩም፡ ከም ደቂ ብርሃን ኴንኩም ተመላለሱ።” (ኤፌ 5፡8-9)

**ኣስተንትን**፡-

1. ትሕዝቶ ናይ ህይወትካ እንታይ እዩ፧
2. ዘሎካ ትሕዝቶ እናወሰኸዶ ይኸይድ ኣሎ፧

**ጸሎት**፡- ዎ ኣምላኸይ፡ እቲ ብኢየሱስ ክርስቶስ ዝሃብካኒ ፍረ ጽድቂ፡ ፍረ ብርሃን፡ ኣብ መዓልታዊ ህይወተይ ክጋሃድን፡ እናበዝሐ ክኸይድን ብቕዱስ መንፈስካ ደግፈኒ።

29

**ውዕል (ኪዳን) ናይ ህይወትና ክሳዕ እታ መዓልቲ ክርስቶስ እዩ**

**“… ክሳዕ እታ መዓልቲ ክርስቶስ መዓንቀፊ ዜብሎምን ንጹሃትን ምእንቲ ኽትኰኑ… ” (ፊሊ 1፡9-11)**

ዕላማኻ ካብ ኣነጸርካ፡ ንእኡ ዚኸውን ትሕዝቶውን ካብ ሃለወካ፡ ድሒሩ ኽትሓቶ ዝግባእ እንተሎ ኸምዚ ኢለ ኽሳብ መዓስ እየ ኽጸንሕ ወይ ፍጻሜኡ መዓስ እዩ ዝብል እዩ። ከምቲ ሃዋርያ ጳውሎስ፡ ኣምላኽ ኣባና ዝጀመሮ ሰናይ ግብሪ ኽሳዕ እታ መዓልቲ ኢየሱስ ክርስቶስ ከም ዝፍጽሞ ተረዲአዮ ኣለኹ ዝበሎ፡ ንስኻውን ነቲ ሒዝካዮ ዘለኻ ዕላማ ሓደ ነገር ክሳብ ዝሰልጠካ፡ ወይ መልሲ ጸሎት ክሳብ ዝምለሰልካ፡ እትደልዮ ነገር ክሳብ እትገብር ወይ ድማ ፈተናን መከራን ክሳብ ዘየለ እዋን ጥራይ ዘይኰነስ፡ ዝሃለወ ይሃሉ፡ ዝገጠመ ይግጠም ንዕላማኻ ኣብ መፈጸምታኡ ንምብጻሕ ውዕል ክህልወካ ይግባእ።

ከምቲ ኣስራሕን ሰራሕተኛን ንሓደ ስራሕ ኣብ መንጎኦም ኵሉ መዳያዊ ማለት ዓይነት ኣሰራርሓ፡ ጽባቐ፡ ዝውድኣሉ ጊዜ፡ ውዕል (ኮንትራት) ዝተኣታተዉ፡ ንስኻውን ውዕል ናይ ህይወትካ ክሳብ እታ መዓልቲ ክርስቶስ ምዃኑ ተረዲእካ፡ ነዚ ዕላማዚ ንበር። “ኣነስ ዕላመት (ስምብራት) ኢየሱስ ኣብ ስጋይ እጸውር ኣለኹ እሞ፡ ድሕሪ ሕጂ ሓደ እኳ ላሕ ኣየበለኒ፡” ከም ዝተባህለ በዚ ውዕል’ዚ ጸኒዕካ ኽትነብር ተጋደል (ገላ 6፡17)።

**ዝጽናዕ ጥቕሲ**፡-“ንሱ ድማ፡ ብመዓልቲ ጐይታና ኢየሱስ ክርስቶስ ብዘይ እንታ ኽትኰኑ፡ ክሳዕ መወዳእታ ኼጽንዓኩም እዩ።” (1ቆረ 1፡8)

**ኣስተንትን**፡-

1. ውዕል ናይ ህይወትካ ቕድመ ዅነት ኣለዎዶ፧
2. ክሳዕ መኣስ ኢኻ ምስ እግዚኣብሄር ኪዳን ኣቲኻ ዘለኻ፧

**ጸሎት**፡-ዎ እግዚኣብሄር ኣምላኸይ፡ ከምቲ ንስኻ ኣብ ኪዳንካ ጸኒዕካ ኸም ቃልካ እትነብር ኣነውን ኣብ ኪዳንካ ኽጸንዕ ብጸጋኻ ደግፈኒ።

30

**መዓንቀፊ ዘይብሎምን ንጹሃትን ምእንቲ ክንከውን ኢና ተጸዊዕና**

**“… መዓንቀፊ ዜብሎምን ንጹሃትን ምእንቲ ኽትኰኑ… ” (ፊሊ 1፡9-11)**

ህይወት ናይ ነፍሲ ወከፍ ወዲ ሰብ መለለዪ ኣለዋ፡ እዚ መለለዪ እዚ ዝተፈላለየ እዩ፡ ገለ ብመልክዑ፡ ብባህርያቱ፡ ብመነባብርኡ፡ ብቕርጹ ወዘተ ኸምኡ ድማ ህይወት ሓደ ክርስትያን መለለዪ ኣለዎ፡ ንሱ ድማ መዓንቀፊ ዘይብሉን ንጹህን እዩ። ቃል ኣምላኽ “… ነቲ ብሰሩ መዓንቀፊ ዚመጽእ ግና ወይለኡ፡” ከምኡውን “መዓንቀፊ ኻብ ምዃን መጥሓን ኣድጊ ኣብ ክሳዱ ተኣሲሩ ኣብ ዓሚቕ ባሕሪ ኺጥሕል ይሕሾ” ኸም ዝበለ መዓንቀፊ ምዃን ክሳብ ክንደይ ከቢድ ምዃኑ፡ የረድኣና። ከምኡውን ንጹህ ማለት ገለ ኣበር ዘይብሉ ወይ ገለ ኽፍኣት ዘይብሉ ኰይኑ ንጽህንኡ ንኣምላኽን ንሰብን ዝዀነ ማለቱ’ዩ። ስለዚ ንዕላማኻ ዝውክል መለለዪ፡ ከምቲ መለለዪ ሓንቲ ሃገር ዝዀነ ሰንደቕ ዕላማ ኣብ በሪኽ ቦታ ተሰቒላ ተምበልብል፡ ንጽህና ድማ ኣብ ህይወትካ ለቢስካ ኸተምበልብል (ክትመላለስ) ኣለካ፡ በዚ ድማ ሰባት ዝበሃግ ዕላማ ኸም ዘሎካ ርእዮም፡ ንዕላማኻ ክብህግዎን ክስዕብዎን እዮም።

**ዝጽናዕ ጥቕሲ**፡-“ንኸንቱ ኸም ዘይጐየኹ ወይስ ንኸንቱ ኸም ዘይጸዓርኩ፡ ነቲ ቓል ህይወት ሒዝኩም በታ መዓልቲ ክርስቶስ ንትምክሕተይ ምእንቲ ኽትኰኑ፡ ኣብ ማእከል እዚ ቔናንን ጠዋይን ወለዶ እዚ መንቅብ ዜብሎምን ግሩሃትን ሕፍቲ ዜብሎም ውሉድ ኣምላኽ ኴንኩም፡ ከም ብርሃናት ኣብ ዓለም እትበርሁ ምእንቲ ኽትኰኑ፡ ንዅሉ ብዘይምጕርምራምን ብዘይውልውልን ግበርዎ።” (ፊል 2፡14-16)

**ኣስተንትን**፡-

1. መዓንቀፊ ኸይርከበካ ኣብ ህይወትካ ብኸመይ ትጥንቀቕ፧

**ጸሎት**፡-ዎ ኣምላኸይ፡ ኣብ ቅድሜኻን ኣብ ቅድሚ ሰብን ብንጽህና ኽመላለስ ብመንፈስካ ደግፈኒ።

31

**ምርጫ ናይ ህይወትና እቲ ዚሓይሸ ኽንምርምር እዩ**

**“… እቲ ዚሃይሽ ክትምርምሩ፡ … “(ፊል 1፡9-11)**

ዕላማኻ ብቐንዱ ብምርጫ እዩ ዚውሰን፡ ስለ ዝመረጽካዮ ድማ ክትነብሮ ትግደድ ኢኻ። እዚ ምርጫ እዚ ግን ኣብ ውሽጢ እዚ ትገብሮ ዘለኻ ጉዕዞ ዘደንፍዑ ወይ ዝጐድኡ ምርጫታት ዝተኸበ እዩ። ዚሓይሽ መርሚርካ ዝርከብ ስለ ዝዀነ፡ ማለት ንዕላማኻ ክትብል ብዙሓት ንጊዚኡ ዘርብሑኻን ዝጠቕሙኻን ነገራትን ኵነታትን ክትገድፍ ትግደድ ኢኻ። ከምቲ ጽሑፍ “ብሓቂ ስለቲ ብሉጽ ፍልጠት ክርስቶስ ኢየሱስ ጐይታ ኢለ ስሊኡ እዚ ዅሉ እተወጻዕኩ፡ ኵሉ ኸም ወጽዓ እቘጽሮ፡ ከም ጐሓፍ እቘጽሮ ኣለኹ” ዝብሎ፡ እዚ ዕላማ’ዚ ዘኽፍለካ ዋጋ ኣሎ፡ ንምኽፋሉ ድማ ድሉው ክትከውን ይግባእ (ፊል 3፡8-9)።

ከምኡውን ኣንጻር ዕላማኻ ዘይኰነ ግነ ከኣ ንዕላማኻ ኣበርክቶ ዘይብሉ ነገራት ኣሎ፡ ኣብዚ እቲ ዝሓሸ ኸዓውተካ ዝኽእል ክትመርጽ ቁሩብ ዲኻ፧ “ጊዜ ዓዲግኩም ከም ለባማት እምበር፡ ከም ዓያሱ ዘይኰነ ኸመይ ብጥንቃቐ ኸም እትመላለሱ ተመልከቱ፡” ከምኡውን “ምስቶም ኣብ ወጻኢ ዘለዉ ብጥበብ ተመላለሱ” ዝብል ቃል ኣምላኽ ኣለና (ኤፌ 5፡15-16፣ ቆሎ 4፡5)። ጥበብ ዝተሓወሶ ምርጫ ምረጽ፡ ናብ ዓወት ዚመርሕ እቲ ዝበለጸ መገዲ ስለ ዝዀነ። ኣስተውዕል፡ ነፍሲ ወከፍ ናይ ህይወትካ ጉዕዞ ብምርጫ ዚተመልአ እዩ፡ ስለዚ ተጠንቂቕካ ምረጽ፡ እንታይ ከም ዘዋጽኣካን ንሽቶኻ ንምውቃዕ ጽቡቕ ጌሩ ዚሕግዘካን ምረጽ።

**ዝጽናዕ ጥቕሲ**፡-“ሙሴ ምስ ዓበየ፡ ወዲ ጓል ፈርኦን ከይብሃል፡ ብእምነት ኣበየ እሞ፡ ካብ ንጊዜኡ ብሓጢኣት ባህ ዚብሎስ ምስ ህዝቢ ኣምላኽ ደኣ መከራ ኺጸግብ ሓረየ፡ ናብቲ ዓስቢ ጠመተ እሞ፡ ካብ መዝገብ ግብጽስ ነቲ ጸርፊ ክርስቶስ ኣዝዩ ብዙሕ ሃብቲ ገይሩ ቘጸሮ።” (እብ 11፡24-26)

**ኣስተንትን**፡-

1. ኣብ ምርጫኻ እንታይ መምዘኒ ትጥቀም፧
2. ሰማያዊ ምርጫ ንኽትመርጽ ምድራዊ ነገር ዝገደፍካዮ እንታይ ኣሎ፧

**ጸሎት**፡-ዎ ኣምላኸይ እቲ ቕኑዕን ንመንፈሳዊ ጉዕዞይ ዝድርዕን ምርጫ ኽመርጽ ደግፈኒ፡ ጥበብ ሃበኒ።

32

**ፍቐርና ብፍልጠትን ምስትውዓልን ዘበለ ዅሉን ኣዝዩ እናበዝሐ ኪኸይድ ይግባእ**

**“… እቲ ፍቕርኹምውን ብፍልጠትን ብምስትውዓል ዘበለ ዅሉን ኣዝዩ እናበዝሐ ኪኸይድ፡ እዚ እልምን ኣለኹ።” (ፊል 1፡9-11)**

በዞም ኣብ ዝሓለፉ መዓልትታት ዝረኣናዮም ኣርእስትታት እንተ ደኣ ነቢርና፡ ብሓቂ እንተ ደኣ ተላቢስናዮም፡ ኣብ ህይወትና ፍረ ኽህሉ ግድን እዩ፡ እዛ ፍረ እዚኣ ድማ እታ ማእሰር ኵሉ ፍጻሜ ዝዀነት ፍቕሪ እያ። እዛ ፍቕሪ እዚኣ ድማ ብፍልጠት ሓቂ ኣብ ውሽጢ ልቢ ብምርዳእ እትዓቢ እምበር፡ ኣእምሮኣዊ ፍልጠት ኣይኰነትን። እዚ ፍረ እዚ ንሓንሳብ ተራእዩ ዚጠፍእ ዘይኰነስ፡ ኵሉ ሳዕ ብምስትውዓል ዘበለ ኣዝዩ እናበዝሐ ዚኸይድ ክኸውን ኣለዎ። ከምቲ ጽሑፍ፡ “እዚ ኣጸቢቕካ ሕሰብ፡ እናወሰኽካ ትኸይድ ከም ዘለኻ፡ ኣብ ኵሉ ምእንቲ ኺግለጽሲ፡ ነዚ ነገርዚ ብምሉእ ርእስኻ ወፊ፡” ዝበለና፡ ካብ ዕለት ናብ ዕለት እናወሰኸ ዚኸይድ ፍረ ኸነርኢ ይግብእ፡ እዚ ድማ መግለጺ ናይቲ ኣብ ዕላማና ዘሎና ተወፋይነት እዩ። ጻውዒትናውን ንሱ እዩ፡ “… ክትከዱን ፍረ ኽትፈርዩን ፍሬኹምውን ነባሪ ኪኸውን… ነዚ መደብኩኹም” ይብለና። ነባርን ብዙሕን ፍረ ብምፍራይና ኣምላኽ ይኸብር፡ በዚ ድማ ዕላማና ብግቡእ ንወቅዕ ማለት እዩ (ዮሃ 15፡16)።

**ዝጽናዕ ጥቕሲ**፡-“… ኣብ ፍርሃት እግዚኣብሄር ድማ ምፍቃር ኣሕዋት፡ ኣብቲ ምፍቃር ኣሕዋትውን ፍቕሪ ንዅሉ ሰብ። እዚ ነገርዚ እንተ ኣለኩም፡ እናማዕበለውን እንተ ኸደ፡ ንምፍላጥ ጐይታና ኢየሱስ ክርስቶስ ሃካያትን ዘየፍርዩን ክትኰኑ ኣይሓድገኩምን እዩ።” (2ጴጥ 1፡7-8)

**ኣስተንትን፡-**

1. ህይወትካ ፍረ ኣለዎዶ፧ ዘሎካ ፍረ ይውስኽዶ ኣሎ፧
2. ብፍረኻ ኣምላኽ ከም ዝኸብር ርግጸኛ ዲኻ፧

**ጸሎት**፡-ዎ ኣምላኸይ፡ ብዙሕን ነባርን ፍረ እናፈረኹ ከኽብረካ ብቕዱስ መንፈስካ ደግፈኒ።

33

**ብዅሉ ነገር ኣርኣያ ዅን**

**“ነቶም ኣመንቲ ብቓል፡ በካይዳ፡ ብፍቕሪ፡ ብእምነት፡ ብንጽህናውን ኣርኣያ ኹኖም እምበር፡ ነታ ንእስነትካ ሓደ እኳ ኣይንዓቃ። … ንርእስኻን ንትምህርትኻን ተጠንቀቕ፡ በዚ ነገርዚ ጽናዕ። እዚ እንተ ገበርካስ፡ ንርእስኻን ነቶም ዚሰምዑኻን ከተድሕን ኢኻ።” (1ጢሞ 4፡12,16)**

ናብራ ክርስትና ዘይከም ካልእ ናይ ህይወት ጉዕዞታት መጀመርታ ንገዛእ ርእስኻ ኣብነት ጌርካ እትነብሮ ህይወት እዩ። ማለት ብዅሉ መንፈሳዊ ዀነ ስጋዊ ናብራኻ ኣርኣያ ዄንካ ንለውጢ ምኽንያት ክትከውን ግቡእካን መንፈሳዊ ሓላፍነትካን እዩ። ሓደ ጳጳስ ቅድሚ ሞቶም ዝጸሓፍዎ ጽሑፍ፡ “ንእሽቶን ናጻን እንከለኹ ኣተሓሳስባይ ደረት ኣይነበሮን፡ ዓለም ክልውጥ እየ ዝብል ሕልሚ ኸኣ ነይሩኒ። እናዓበኹን እናጐራሕኩን ምስ ከድኩ፡ ዓለም ከም ዘይትልወጥ ተገንዘብኩ’ሞ ጠመተይ ኣጽቢበ ሃገረይ ክልውጥ ሓለንኩ፡ እንተዀነ እዚውን ኣይተኻእለን። ዕድመ ደፊአ ናብ እርጋን ምስ ተጸጋዕኩ ድማ ሓንቲ ናይ መጨረሽታ መደብ ኣውጻእኩ፡ ንሳ ኸኣ ኣብ ከባብየይ ንዝነብሩ ቤተሰበይ ንምልዋጥ እያ። እተለወጠ መቕርብ ግን ኣይነበረን። ሕጂ ኣብ ዓራት ሞት ኰይነ ኽሓስብ ከለኹ፡ ‘ኣቐዲመ ነፍሰይ ለዊጠ ነይረ እንተ ዝኸውን፡ ናተይ ኣብነት ብምስዓብ ካልኦት መቕርበይውን ምተለወጡ ነይሮም። ካብቲ ናቶም ተበግሶ ተተባቢዐ ኸኣ ሃገረይ ክልውጥ ምኸኣልኩ ነይረ። መን ይፈልጥ ዓለምውን ክልውጥ ዓቕሚ ምነበረኒ፡” ዝብል ትሕዝቶ ይርከቦ። ካብዚ ጽሑፍ ከም እንርድኦ እዞም ጳጳስ እቲ መጀመርታ ኽሓስብዎ ዝነበሮም ኣብ እዋን ሞቶም ስለ ዝሓሰብዎ፡ ኣይተዓወቱን። ስለዚ ቅድሚ ዝዀነ ይኹን ነገር ርእስኻ ንለውጢ ወፍያ፡ በዛ መገዲ እዚኣ ድማ ንኻልኦት ኣርኣያ ዅን፡ እዚ እንተ ገበርካስ፡ ንርእስኻን ነቶም ዚሰምዑኻን ከተድሕን ኢኻ፡ ዝብል ጽሑፍ ኣባኻ ኽፍጸም ክትርኢ ኢኻ።

**ዝጽናዕ ጥቕሲ**፡-“ካብቶም ተቓናቐንቲ ሓደ እኳ ብዛዕባና ዚብሎ ኽፉእ ነገር ስኢኑ ምእንቲ ኺሓፍርሲ፡ ብንጹህ ትምህርቲ፡ ብምርዛን፡ መንቅብ ብዜብሉ ጥዑይ ዘረባ፡ ንሰናይ ግብሪ ዘበለ ርእሰኻ ኣርኣያ ግበር።” (ቲቶ 2፡7-8)

**ኣስተንትን**፡-

1. ንሰባት ብምንታይ ኣርኣያ ኽትከውን ትጽዕር፧
2. ናትካ ኣርኣያ ይስዕቡ እዮም ትብሎም ኣለዉዶ፧

**ጸሎት**፡-ዎ እግዚኣብሄር ኣምላኸይ፡ ነቶም ኣብ ከባቢየይ ዘለዉ ብፍቕሪ፡ ብትሕትና፡ ብንጽህና፡ ብምርዛን፡ መንቅብ ብዜብሉ ዘረባ፡ ብሰናይ ግብሪ ኣርኣያ ክዀኖም ኣብ ጸጽባሕ ቅዱስ መንፈስካ ምልኣኒ።

34

**ኣምላኽ ንኣና መዕቘብን ሓይልን እዩ**

**“ኣምላኽ ንኣና መዕቑብን ሓይልን ብጸበባ ፍጡን ረዲኤትን እዩ።” (መዝ 46፡1)**

ኣምላኽ ንኣኻ/ኺ እንታይ እዩ፧ ኣምላኽ ንነፍሲ ወከፍና፡ “ኵሉ እዩ።” ኵሉ ማለትከ እንታይ ማለት እዩ፧ ትብል ትኸውን። ኵሉ ማለት ኣቦና፡ ዓርክና፡ ኣፍቃሪና፡ ሓላዊና፡ ረዳኢና፡ መዕቆቢና፡ ሓይልና፡ መምህርና፡ መራሒና፡ መጸናንዒና፡ መኻሪና፡ ቀጻዒና ወዘተ እዩ። ግናኸ ኣምላኽ እዚ ዅሉ ዝዘርዘርናዮ ኸም ዝዀነልና እንፈልጥ (ዚርድኣና)፡ መብዛሕትኡ ጊዜ ኣብ እዋን መከራ እዩ። ንኣብነት ጸላእትና ኽውሕጡና ኣብ ዝደልይሉ እዋን፡ ስም ጐይታና ኢየሱስ ንኸይንጸውዕ ኣብ ዘፈራርሑና ሰዓት፡ ብስም ጐይታ ተኣኪብና ንኣምላኽ ከነምልኽ ኣብ ዝተኸልከልናሉ እዋን፡ ብሰላም ክንኣቱን ክንወጽእን ከለና፡ እግዚኣብሄር ካብዚ መከራ ብፍሉይ ምጻር ንነፍስና መዕቆቢ ኣብ ዝዀነሉ እዋን ኣምላኽ ንኣና መዕቆቢና ኸም ዝዀነ ይርድኣና። ስለዚ ብእንሓልፎም ኵሎም ጐደናታት ማለት ብሓዘን ይኹን ብሓጐስ፡ ብምስኣን ይኹን ብምርካብ፡ ብጥዕና ይኹን ብሕማም፡ ብመከራ ይኹን ብራህዋ፡ ኣብ ኵሎም እንሓልፎም ማሕበራዊ ጉዳያት እግዚኣብሄር ንኣና መዕቘቢናን ሓይልናን ፍጡን ረዳኢናን ምዃኑ ኸፍልጡና ዘዳለዎም መገዲ ምዃኖም ተረዲእና፡ ብህድኣት ኣብኡ ኽንውከል (ክንጽበ) ደኣ እምበር በቲ ዅነታት ተረቢጽና ተስፋ ኣብ ምቑራጽን ካልእ ኣማራጺታት ናብ ምውሳድን ክንኣቱ ኣይግባእን።

**ዝጽናዕ ጥቕሲ**፡-“ስለዚ ተቢዕና፡ እግዚኣብሄር ረዳእየይ እዩ እሞ፡ ኣይክፈርህን እየ፡ ሰብከ እንታይ ከይገብረኒ፧ ንበል።” (እብ 13፡6)

**ኣስተንትን**፡-

1. ኣምላኽ መዕቆቢኻ ካብ ዝዀነካ መዓልታት ብፍሉይ ትዝክሮ ኣጋጣሚ ኣሎዶ፧
2. ብኸመይ እግዚኣብሄር መዕቘቢናን ሓይልናን ኢልና ናብኡ ኣዕቊብና ብህድኣት ክንመላለስ ንኽእል፧

**ጸሎት**፡-ዎ ኣምላኸይ፡ ብጊዜ ጸበባይ ናባኻ ምስ ዘእዊ ብህጹጽ ፍታሕ እትህበኒ ንስኻ ኢኻ እሞ፡ ኣብ ጊዜ ጸበባይ ብህድኣት ኣባኻ ተወኪለ መልሲ ልማኖይ ክረክብ ርድኣኒ።

35

**ብመንፈስ ድኻታት ንዅን**

**“ብመንፈስ ድኻታት መንግስተ ሰማያት ናቶም እያ እሞ ብጹኣን እዮም።” (ማቴ 5፡3)**

ኣብዛ ዓለም ኣብ ጐደናታት ዚልምኑ ሰባት ኣዝዮም ብዙሓት እዮም። እቲ ምኽንያት ምልማኖም ድማ ድኽነት እዩ። ዚበለዕዎን ዚሰትይዎን፡ ዘጽልልሉ ኣባይትን ስለ ዘይረኸቡ ኣብ ፍቐዶ ዅርናዓት ተጸጊዖም ካብ ሰባት ገለ እንተ ረኸቡ ኣእዳዎም ዘርጊሖም ክልምኑ ይውዕሉ። በቲ እቶም ሰባት ዚህብዎም ገንዘብ ይኹን ምግቢ ድማ ህይወቶም ይመርሑ። እዞም ሰባት ካብቶም ዚለመንዎም ሰባት ገለ እንተ ዘይረኺቦም ግን ህይወቶም ኣብ ሓደጋ ኽትወድቕ ናይ ግድን እዩ። እዚ እምበኣር ኣብቲ ምድራዊ ነገር ካብ ኰነ፡ ኣብቲ መንፈሳዊ ነገር ድማ ከምኡ እዩ። ብዘይካኡ ሓንቲ ነገር ክንገብር ከም ዘይንኽእል ተረዲእና፡ ኣብ ቅድሚ እግዚኣብሄር ድኻ ኴንና ኽንልምን የድልየና። እቲ ኸም ድኻ ኰይኑ ኣብ ቅድሚ እግዚኣብሄር ዚልምን ድማ እዩ ጸጋ፡ ወይ ዝዀነ ህያብ ዚቕበል። ኣብ ውሽጥና ድኽነት እንተ ዘይተሰሚዑና ግና ንኽንልምን ኣዚዩ እዩ ዚኸብደና፡ እንተ ዘይለሚንና ድማ ካብ ጐይታ ገለ’ኳ ኽንቅበል ኣይንኽእልን ኢና። ኣምላኽ ነቶም ዚልምንዎ እምብዛ ሃብታም፡ ንልማኖኦም ድማ ብሰናይ ነገር ዘጽግብ ካብ ኰነ፡ ኣነን ንስኻትኩምን ዘይንልምነሉ ምኽንያት ደኣ እንታይ ኣሎ፧ ንሱ ንዚልምንዎ ኣብዚሑ መንፈስ ቅዱስ ይህብ እዩ እሞ ንለምኖ፡ መንግስቲ ኣምላኽ ድማ ነቶም ብመንፈስ ድኻታት ኢላ ዝተዳለወት እያ።

**ዝጽናዕ ጥቕሲ**፡-“ኣነ ኸኣ፡ ዚልምን ዘበለ ይቕበል፡ ዚደሊ ይረክብ፡ ማዕጾ ዃሕዃሕ ንዘበለውን ይኽፈተሉ እዩ እሞ፡ ለምኑ ኺውሃበኩም፡ ድለዩ ኽትረኽቡ ኢኹም፡ ማዕጾውን ኳሕኳሕ ኣብሉ፡ ኪኸፈተልኩም እዩ እብለኩም አለኹ። … እምብኣርሲ ንስኻትኩም እኳ ኽፉኣት ክነስኹም፡ ንደቕኹም ጽቡቕ ህያብ ምሃብ ካብ ፈለጥኩም፡ እቲ ኣብ ሰማይ ዘሎ ኣቦ ግዳ ንዚልምንዎ ኽንደይ ኣብዚሑ መንፈስ ቅዱስ ዘይህቦም፧” (ሉቃ 11፡9-13)

**ኣስተንትን፡-**

1. ብዛዕባ መንፈሳዊ ድኽነት እንታይ ሓሳብ ኣለኻ፧
2. ብመንፈስ ድኻ ዲኻ፧ ንእግዚኣብሄር ክሳብ ክንደይ ኣሕሚምካ ትልምኖ፧

**ጸሎት**፡-ጐይታይ፡ ኣነ ብዘይካኻ ዋላ ሓንቲ የብለይን እሞ፡ ኵሉ ዘድልየኒ ኽትህበኒ እልምነካ። ነቶም ዚልምኑኻ ኣዕዚዝካ መንፈስካ ትህብ ኢኻ እሞ፡ ንኣይውን ኣብዚሕካ መንፈስካ ኽትህበኒ እምሕጸነካ ኣለኹ።

36

**ጐይታ ንዅልና በብስምና’ዩ ዝፈልጠና**

**“...እቲ ሓላው ደገ ይኸፍተሉ፡ እተን ኣባጊዕውን ቃሉ ይሰምዓ፡ ነተን ኣባጊዑ ኸኣ በብስመን ጸዊዑ የውፍረን።” (ዮሃ 10፡3)**

ኣብ ቃል እግዚኣብሄር ከም እንርእዮ ሓደ ኣቦ፡ ሓደ ጐይታ፡ ሓደ ጓሳ ኸም ዘሎና ኢና ንርዳእ። እዚ ማለት ድማ ንሕና ኣባጊዕ ሓደ ጓሳ ኢና፡ ኣባጊዕ እቲ ሕያዋይ ጓሳ ምዃና ቓል እግዚኣብሄር ብግልጺ ይነግረና። እዚ ሕያዋይ ጓሳ ሓደ ባህርይ ኣለዎ፡ ንሱ ድማ ነተን ኣባጊዑ በብስመን ይፈልጠንን ይጽውዐንን፡ ብስመን ጸዊዑ ድማ ናብቲ ኽዓርፋሉን ክምገባሉን ንጽምኣተን ድማ ዘርውያሉን ቦታ የውፍረን። ክንደይ ደስ ዘብል ነገር እዩ እግዚኣብሄር ብስምና ኽፈልጠና። እቲ ዘገርም ነገር ብዙሓት ሃብታማት፡ ምሁራት፡ ስፖርተኛታት፡ ስነ-ጥበበኛታት፡ መራሕቲ ሃገራትን ካልኦት ህቡባት ሰባትን ብስሞም ንፈልጦምን ንጽውዖምን ነድቘምን ንድግፎምን ኣለዉ፡ ካብዞም ብፍሉይነቶም ንፈልጦም ሰባት ግና ይትረፍዶ ብስምና ኽፈልጡና፡ ኣብዛ ዓለም ከምዘለና’ኳ ኣይፈልጡን እዮም። ጐይታይን ጐይታኹምን፡ ንጉሰይን ንጉስኩምን፡ ጓሳይየይን ጓሳኹምን ግን ንነፍሲ ወከፍና በብስምና ይፈልጠና እዩ። እሞኸ ኣሕዋተይ ከምቲ እተን ኣባጊዕ ድምጺ ጓሳኤን ዚሰምዓ፡ ንሕና ኸኣ ድምጺ ጐይታና ንሰምዕዶ ኣለና፧ ንድምጺ ጐይታና ኻብ ናይ ካልኦት ድምጽታት ፈሊና ኽንፈልጦ ምስኡ ብዙሕ ጊዜ ኸነሕልፍ ይግባኣና።

**ዝጽናዕ ጥቕሲ**፡-“ሕጂ ግና ኣታ ያእቆብ፡ እቲ ዝፈጠርካ፡ ኣታ እስራኤል ድማ፡ እቲ ዝደኰነካ እግዚኣብሄር ከምዚ ይብል፡ ተበጅየካ እየ እሞ፡ ኣይትፍራህ፡ ብስምካ ጸዋዕኩኻ፡ ንስኻ ናተይ ኢኻ።” (ኢሳ 43፡1)

**ኣስተንትን**፡-

1. ጐይታ ብስምካ ስለ ዝፈለጠካ እንታይ ይስምዓካ፧
2. ድምጺ ጓሳኻ ፈሊኻ ትሰምዕዶ፧ ንምፍጻሙኸ ትተግህዶ፧

**ጸሎት**፡-ዎ ጐይታይ ድምጽኻ ጥዑም፡ ገጽካውን ጽቡቕ እዩ፡ ስለዚ ድማ ይፈትወካ እየ፡ ምሳኻ ክውዕልን ክሓድርን ብዙሕ ጊዜ ኽዕድግ ጥበብ ሃበኒ።

37

**ኣብ ክርስቶስ ንንበር**

**“እቲ ኣብኡ ዚነብር ዘበለ ዅሉ፡ ሓጢኣት ኣይገብርን እዩ። ነፍሲ ወከፍ ሓጢኣት ዚገብር ኣይረኣዮን ኣይፈለጦንውን።” (1ዮሃ 3፡6)**

እቶም ብክርስቶስ ኢየሱስ ብምእማን ምድሓን ዝረኸብና፡ ኣምላኽ ከም ውሉዱ ተቐቢሉ እዩ ዘንብረና። እዚ ማለት ንሕና ንእግዚኣብሄር፡ ‘ኣቦ’ ኽንብሎ ትብዓት ይህልወና፡ ንሱ ድማ ውሉደይ ይብለና። ውሉድ ኣምላኽ ካብ ኰንና፡ ከምቲ ውሉድ ኣቡኡ ኽገብሮ ዚረኣዮ ዘበለ ኺገብር ዚፍትን ከምኡ ድማ ንሕና ግብሪ ኣቦና ኺንገብር ይግብኣና። ግብሪ ኣቡኡ ኺገብር ኢሉ ዚነብር ሰብ ፈጺሙ ንኣቡኡ ዘጕህዮ ግብሪ ኺገብር ኣይብገስን እዩ። ግናኸ ከም ውሉድ መጠን ኣብቲ ናይ ኣቦና ደረጃ ፍልጠት ይኹን ብቕዓት፡ ርድኢት፡ ኣተሓሳስባ፡ ብስለት ስለ ዘይንበጽሕ፡ ብዘይ ምርዳእና ኽንብድል ንኽእል ኢና። እዚ ምብዳልና ንኣምላኽ ኣየጉህዮን እዩ ማለት ግን ኣይኰነን፡ ከምቲ ኣቦ ንውሉዱ ምስ ዝብድል ዚቐጽዖ፡ ከምኡ ድማ እግዚኣብሄር ነቶም ውሉዱ ቐጺዑ ኸምቲ ኽንኰኖ ዚግብኣና ምእንቲ ኽንከውን ይእርመና እዩ። ሓደ ሓቂ ኽንርዳኦ ዘድልየና፡ ኰነ ኢልና (ብመደብ) ንኣምላኽ ክንብድል ወይ ክንሓጥእ ኣይንኽእልን ኢና፡ ግናኸ ደኺምና (ካብ ጸጋ ጐዲልና) ኽንሓጥእ ወይ ክንብድል ንኽእል ኢና። በዲልና ማለት ግን ንኣምላኽ ኣይንፈልጦን ኢና ማለት ኣይኰነን። ኣብቲ በደልና ምስ እንጸንዕ ኢና ንኣምላኽ ከም ዘይንፈልጦ ብግብርና ነረጋግጽ። ስለዚ ሓጢኣት ምስ እንፍጽም ኣብ ኣምላኽ ጠበቓ ኣሎና፡ ንሱ ድማ ኢየሱስ ክርስቶስ መድሓኒና እዩ እሞ፡ ናብኡ መጺና ንንጻህ።

**ዝጽናዕ ጥቕሲ**፡-“ትሕቲ ጸጋ እምበር፡ ትሕቲ ሕጊ ስለ ዘይኰንኩም፡ ሓጢኣት ኣይመልከኩምን እዩ እሞ፡ ከም ሞይቶም ዝተንስኡ ርእስኹም ንኣምላኽ ወፍዩ እምበር፡ ንኣካላትኩም ኣጽዋር ዓመጻ ንሓጢኣት ኣይትግበርዎ፡ ንኣካላትኩምሲ ኣጽዋር ጽድቂ ንኣምላኽ ደኣ ግበርዎ።” (ሮሜ 6፡13-14)

**ኣስተንትን**፡-

1. ግብሪ ኣቦኻ እንታይ እዩ፧ ንስኻኸ ግብሪ ኣቦኻ ትገብርዶ ኣለኻ፧
2. እቶም ንኣምላኽ ኣይፈልጥዎን እዮም ዝበሃሉ ሰባት ከመይ ዝበሉ እዮም፧

**ጸሎት**፡- ዎ ኣምላኸይ፡ ኣብ ቅድሜኻ በዲለ ብይቕሬታ ምስ ዚቐርብ እትገብረለይ ናይ ኣቦነት ባህርይኻ፡ ማለት ብምሕረት ተቐቢልካ ስለ እተጸናንዓኒ፡ ክብሪ፡ ምስጋና፡ ኣምልኾ ንበይንኻ እህበካ።

38

**ጐይታና ምሉእ ስላም ሂቡና’ዩ**

**“ሰላም እሓድገልኩም፡ ሰላመይውን እህበኩም ኣለኹ፡ እቲ ኣነ ዝህበኩም ዘለኹስ፡ ከምቲ ዓለም እትህቦ ኣይኰነን” (ዮሃ 14፡27)**

ገለ ሰብ ሓዳር፡ ቀረባ ቤተሰብ፡ መሳርሕቲ ወዘተ ኣብ ንሓድሕዶም ወይውን ኣብ ውልቆም ሰላም ዘይብሎም ኣለዉ። ብቓሎም ሰላም ክገብሩ ይደልዩ፡ እንተዀነ ግን ብግብሪ ኣብ ሓደ ዕረፍቲ ኽበጽሑ ኣይክእሉን እዮም። ስለ ዝደለኻ ጥራይ ስላም ኣብ ህይወትካ ኸተምጽእ ኣይትኽልን ኢኻ። ጐይታ ባዕሉ ሰላመይ እህበኩም ኣለኹ ይብለና ኣሎ። ሎሚ ንሕና ኣብ ክንዲ ነቲ ምንጪ ሰላም ዝዀነ ኣምላኽ ንጥምት፡ ነቲ ንጊዚኡ ዝዀነ ሰላም ዓለም ንጥምት ምህላውና ኣብ ሓቀኛ ሰላም ክንበጽሕ ኣይከኣልናን። ዓለም ብጥበባ ሰላም ከተምጽእ ዘይትገብሮ ነገር የለን፡ እንተዀነ ግን ነባሪ ዝዀነ ሰላም ከተምጽእ ኣይከኣለትን። ሓደ ነገር ከነስተውዕሎ ዘለና፡ ሰላም እንተ ዘይብልና፡ ፍረ መንፈስ ቅዱስ ኣብ ህይወትና የለን ማለት እዩ። ስለዚ ንኣምላኽ ሰላም እንተ ተቐቢልናዮ፡ ካብኡ ዝዀነት ሰላም ኣብ ህይወትና ኽትግለጽ እያ። ብመንፈስ ቅዱስ ዚተመልአ ህይወት እንተ’ሊና ድማ ብሰላም ዚተመልአ ህይወት ሒዝና ኽንመላለስ ኢና።

**ዝጽናዕ ጥቕሲ**፡-“ኣዒንቲ እግዚኣብሄርሲ ናብ ጻድቃን እየን ዚርእያ፡ ኣእዛኑውን ናብ ጸሎቶም እየን፡ ገጽ እግዚኣብሄር ግና ነቶም ገበርቲ እከይ ይጻረሮም እዩ እሞ፡ እቲ ህይወት ኪፈቱ፡ ጽቡቓት መዓልትታት ከኣ ኪርኢ ዚደሊ፡ ልሳኑ ኻብ ክፉእ፡ ከናፍሩውን ተንኰል ከይዛረባ ይኸልክል። ካብ እከይ ይዝበል ሰናይ ከኣ ይግበር፡ ንሰላም ይድለያ ይስዓባውን።” (1ጴጥ 3፡10-12)

**ኣስተንትን**፡-

1. ሰላም ኣምላኽ ብኸመይ ትርከብ፧ ሰላም ኣምላኽ ኣብ ህይወትካ ኣሎዶ፧
2. ምስ ኵሉ ሰብ ብሰላም ምንባር ተለማሚድካዶ፧

**ጸሎት**፡-ጐይታ፡ ሰላምካ ኣብ ህይወተይ ይብዛሕ፡ ብኣኻ እናተሓጐስኩ ኽነብር ርድኣኒ።

39

**ጸላእትና ንፍተው፡ ንዝረግሙና ኸኣ ንመርቕ**

**“ኣነ ግና እብለኩም ኣለኹ፡ ጸላእትኹም ፍተዉ፡ ንዝረግምኹም መርቑ” (ማቴ 5፡34-35)**

ኣብ ዓለም፡ ‘ጽቡቕ ዝገበረልካ፡ ወይ ግበረሉ ወይ ንገረሉ፡’ ዝብል ኣበሃህላ ኣሎ። ሕጂ ግን ናይ ዓለም ሕጊ ተጋሂሱ ኽበሃል ይከኣል እዩ። ምኽንያቱ ብዙሓት ሰባት፡ ጽቡቕ ዝገበርኩሉ ሕማቕ ፈድዪኒ፡ ክብሉ ይስምዑ እዮም። ንሕናኸ ከም ክርስትያናት ከመይ ዝበለ ህይወት ኣለና፧ ነቲ ሰናይ ዝገብረልና ሰብ እንታይ ውሬታ ንመልሰሉ፧ ነቲ ዚጸልኣና፡ ዚጻብኣና፡ መከራ ዘምጽኣልና (ዘጽግበና)፡ ጽቡቕና ዘይደሊ (ዚረግመና) እንታይ ግብረ መልሲ ንህቦ፧ ንዘፍቅሩና ነፍቕር፡ ንዚጸልኡና ንጸልእ፡ ጽቡቕ ንዚገብሩልና ጽቡቕ ንገብር፡ ሕማቕ ንዚገብሩና ሕማቕ ንገብር እንተ ዄንና ደኣ ካብ ኣህዛብ (ዓለም) ብምንታይ ክንፍለ ኢና፧ ከመይ ጌርና ደኣ ውሉድ እቲ ኣብ ሰማይ ዘሎ ኣቦና ኽንበሃል ክንበቅዕ ኢና፧ ንሕና ንዚጸልኡና ኸነፍቅር፡ ንዚረግሙና ኽንምርቕ፡ ስለቶም መከራ ዘጽግቡና ድማ ክንጽሊ ኢና ተጸዊዕና። እዚ ብርግጽ ብሓይልን ክእለትን ናይ ሰባት ፈጺሙ ኣይከኣልን እዩ። ነዚ ዘግብር ሓይልን ክእለትን ዚህበና ኣምላኽና ባዕሉ እዩ። ንሱ ዘይከኣል ዘኽእል፡ ኦሮማይ ንዝተባህለ ህያው ዚገብር እዩ። ካብኡ ተቐቢልና ነዚ ኣብ ላዕሊ ዚገለጽናዮ ኽንገብር ሓይልን ክእለትን ምእንቲ ኽንረክብ ኣብኡ ብምልኣት ኽንጽጋዕ የድልየና።

**ዝጽናዕ ጥቕሲ**፡-“ፍቁራተይ፡ ምፍዳይ ሕነ ናተይ እዩ፡ ኣነ ኽፈድዮ እየ፡ ይብል እግዚኣብሄር፡ ጽሑፍ እዩ እሞ፡ ነቲ መዓትሲ ስፍራ ሕደጉሉ እምበር፡ ባዕላትኩም ሕነ ኣይትፍደዩ። ጸላኢኻ እንተ ጠመየ ግና ኣብልዓዮ፡ እንተ ጸምኤውን ኣስትዮ። እዚ ብምግባርካ ጒሁር ሓዊ ኣብ ርእሱ ኽትእክብ ኢኻ። ነቲ እከይ ደኣ ብሰናይ ጌርካ ስዓሮ እምበር፡ በቲ እከይ ኣይትሰዓር።” (ሮሜ 12፡19-21)

**ኣስተንትን**፡-

1. ስለምንታይ እዩ ንዚጸልኡና ኸነፍቅር ዝኸብደና፧
2. ስለምንታይ እዩ ጐይታ ንዚጸልኡና ኸነፍቕር ኣዚዝና፧

**ጸሎት**፡-ዎ ኣምላኸይ፡ ቃላትካ ኽፈልጦ ጥራይ ዘይኰነስ ብህይወት ክነብሮ ሓይሊ ሃበኒ።

40

**ኵሉ ሳዕ እናጸሌና ንንቓሕ**

**“ስለዚ ኻብዚ ዚመጽእ ኵሉ ነገር ንምምላቝን ኣብ ቅድሚ ወዲ ሰብ ደው ንምባልን ሓይሊ ምእንቲ ኽትረኽቡስ፡ ኵሉ ሳዕ እናጸሌኹም ንቕሑ።” (ሉቃ 21፡36)**

ሎሚ ብዙሓት ክርስትያናት ክንጽሊ ኣለና ኽብሉ ይስምዑ እዮም። እንተዀነ መብዛሕቱ ጊዜ እዚ ድሌት’ዚ ወይ እዚ መደብ’ዚ ተግባራዊ ዀይኑ ኣይንርእዮን ኢና። ልክዕ እዩ ስጋን መንፈስን ስለ ዝሓዝና፡ መንፈስና ኽጽሊ ኺደሊ ኸሎ ስጋና ደኺመ ኸዕርፍ እዩ ዚብል። ንስጋና ኽንመልኮ እንተ ዘይኪኢልና፡ ክንጽሊ ኣይንኽእልን ኢና። ጐይታ ጸሎትና ኸም ዚምልሰልና ፈሊጥና ስጋናዊ ድሌታትና ገቲእና ብእምነት ምጽላይ እቲ ቕኑዕ ምርጫ እዩ። እዛ እምነት ድማ ኣብቲ ቓል ሓቂ ተጻሒፋ ኣላ። እምነት ካብ ምስማዕ እያ፡ ምስማዕውን ብቓል ክርስቶስ እያ። እዚ ስለ ዝተረድኦምን ዘተግበርዎን እዮም ብዙሓት ኣቦታት ኣብ መጽሓፍ ቅዱስ ናይ እምነት ኣቦታት ተባሂሎም ተጸዊዖም ዘለዉ። ንኣብነት ኣስቴር፡ ህዝባ ናይ ምጽናት ሓደጋ ምስ ኣንጸላለዎ፡ ብጾምን ጸሎትን ‘… ከም ሕጊ እኳ ዘይኰነ ኽነሱ፡ ናብ ንጉስ ክኣቱ እየ፡ እንተ ጠፋእኩ እጥፋእ” ብምባል ብእምነት ንርእሳ ንመስዋእቲ ድልውቲ ጌራ ናብ ንጉስ ብምእታው ንህዝባ ብምምላድ ኣድሓነቶ። ንሕና ድማ ክንጽሊ ኸለና እምነት የድልየና፡ እምነት ከኣ መስዋእቲ ትሓትት እያ፡ ስለዚ ነዚ መስዋእቲ ኽንወስዶ ድሉዋት ንዅን።

**ዝጽናዕ ጸሎት**፡-“ኮነ ድማ፡ እዚ ዘረባ እዚ ምስ ሰማዕኩ፡ ሓያሎ መዓልቲ ሓዚነ እናበኼኹ ተቐመጥኩ። ኣብ ቅድሚ ኣምላኽ ሰማይ ድማ እጸውምን እጽልን ነበርኩ።” (ነህ 1፡4)

**ኣስተንትን**፡-

1. ከምቲ ዚግብኣካ ዄንካ ዘይምጽላይ እንታይ ሳዕቤን ኣለዎ፧
2. ጾምን ጸሎትን ተዘውትር ዶ፧ ስለምንታይ፧

**ጸልት**፡- ኣምላኸይ፡ ከም እትምልሰለይ ብእምነት ፈሊጠ፡ ስጋዊ ድሌታተይ ዋጋ ኸፊለ ኸየባተኽኩ ኽጽሊ ብመንፈስ ቅዱስካ ደግፈኒ።

41

**ካብ ዕሽነት ንርሓቕ**

**“እቲ ኻብ መገዲ ልቦና ዚዝምብል ሰብ ኣብ ኣኼባ ምዉታት ይነብር።” (ምሳ 21፡16)**

መንፈሳዊ ጕዕዞ ብመገዲ ልቦናን ምስትውዓልን ቅድስናን ዚኽየድ ጕዕዞ እዩ። ሰብ ካብዚ ኣምላኽ ክኸደሉ ዚሃቦ መንፈሳዊ መገዲ እንተ ደኣ ወጺኡ ናብ ሓደገኛ ጐደና እዩ ዘምርሕ፡ መወዳእታኡ ድማ ዘለኣለማዊ ጥፍኣት እዩ ዚኸውን። ጐይታ እታ ናይ ልቦና መገዲ፡ እታ ጸባብ ደገ ዘለዋ ምዃናን፡ ካብ ምቕጣና ዝተላዕለ ሒደት ሑርያት ከም ዝኸድዋን ነጊሩና ኣሎ። እቶም በታ ጸባብ ደገ ዚኣትዉ ኣብ ኣኼባ ህያዋን ከም ዚመላለሱ መወዳእታኦም ድማ ኣብታ ናይ ህያዋን ከተማ ዝዀነት ኢዮርሳሌም ንዘለኣለም ምስ ጐይታኦም ብሓጐስ ክነብሩ እዮም። በቲ ሓደ ወገን ድማ እቶም ኣብዚ ምድሪዚ ኻብ መገዲ ምስትውዓል ወጺኦም በታ ገፋሕ ደገ ዚመላለሱ ክርስትያናት፡ እቲ ዘለዎም ምእካብ ኣኼባ ምዉታት ምዃኑን መወዳእታኦም ድማ ናብቲ ናይ ዘለኣለም ኣኼባ ምዉታት ዝዀነ ጥፍኣት ከም ዘምርሑን ቃል ኣምላኽ ይነግረና። እግዚኣብሄር ካብዚ ይሰውረና። እግዚኣብሄር ኣብዚ ዘመን’ዚ ንህዝቡ ዚሃቦ መልእኽቲ፡ ህዝቡ በዛ ጸባብ መገዲ ምእታው ከም ዝገደፎን፡ ኣብ ኣኼባ ምዉታት ይነብር ከም ዘሎን ፈሊጡ ብንስሓ ናብኡ ኽምለስ ይጽውዕ ኣሎ። እግዚኣብሄር ዚሰምዕን ዚምልስን (ዚምለስን) ልቢ ይሃበና።

**ዝጽናዕ ጥቕሲ**፡-“ስለዚ እግዚኣብሄር ከምዚ ይብል ኣሎ፡ እንተ ተመለስካስ፡ ክመልሰካ እየ፡ ኣብ ቅድመይ ከኣ ደው ክትብል ኢኻ። ነቲ ኽቡር ካብቲ ሕሱር እንተ ፈሌኻዮ፡ ከም ኣፈይ ክትከውን ኢኻ። ንሳቶም ይመለሱኻ እምበር፡ ንስኻስ ኣይትመለሶም።” (ኤር 15፡19)

**ኣስተንትን፡-**

1. በታ ጸባብ ደገዶ ትመላለስ ኣለኻ፧
2. በታ ጸባብ ደገ ንኸይትመላለስ ዘሸግረካ እንታይ እዩ፧

**ጸሎት**፡-ዎ ኣምላኸይ ብመገዲ ልቦናን ምስትውዓልን ጥበብን ክመላለስ፡ ብንስሓ ድማ ብምሉእ ልበይ ናባኻ ክምለስ ጸጋኻ ኣብዝሓለይ።

42

**ነፍስና ቐቢጽና ንእግዚኣብሄር ንስዓቦ**

**“እግዚኣብሄር ድማ ንኣብራም በሎ፡ ካብ ምድርኻን ካብ ኣዝማድካን ካብ እንዳ ኣቦኻን ኣነ ናብ ዘርእየካ ምድሪ ኣቢልካ ውጻእ… ” (ዘፍ 12፡1-2)**

እግዚኣብሄር ንህዝቡ ክባርኾን ንዓብዪ ዕላማ ክጽውዖን ከሎ ኣቐዲሙ ክቐብጾም ዘለዎ ነገራትን፡ ካብኡ ኸርሕቖም ዘለዎ (ክፍለዮም) ነገራትን ብግልጺ ነጊርዎ እዩ። እግዚኣብሄር ኣብ ታሪኽ ኣብርሃም ሓድሽ ነገር ክገብር ምስ ደለየ፡ ኣብርሃም ካብ ምድሩን ኣዝማዱን ካብ እንዳ ኣቡኡን ናብቲ ኣምላኽ ዘርኣዮ ምድሪ ኽፍለ ኸም ዘለዎ ተዛሪብዎ፡ ምኽንያቱ ኻብዚኦም እንተ ዘይተፈልዩ ንኣምላኽ ክበቅዕ ኣይክእልን እዩ። ጐይታውን ኣብ ሓድሽ ኪዳን፡ “እቲ ኻባይ ነቦኡን ነዲኡን ዜፍቅር ንኣይ ኣይበቅዕን እዩ። ካባይሲ ንወዱ ወይስ ንጓሉ ዜፍቅር ድማ ንኣይ ኣይበቅዕን እዩ። መስቀሉ ኣልዒሉ ደድሕረይ ዘይስዕብ ንኣይ ኣይበቅዕን እዩ።” ኢሉ ብግልጺ ሓቢርና ኣሎ (ማቴ 10፡37-38)። እግዚኣብሄር ክባርኸና እንተ ደልዩ፡ እቲ ኽንስዕቦ ዘለና መገዲ (ፎርሙላ) እዚ እዩ። እዚ ድማ ንዅሉ ወዲ ሰብ ዚተዋህበ ምሕጽንታ እዩ፡ ምኽንያቱ ኣብ ኣምላኽ ሌላን ጉሌላን የልቦን።

**ዝጽናዕ ጥቕሲ**፡-“ንዅሎም ከኣ፡ ደድሕረይ ኪስዕብ ዚደሊ፡ ነፍሱ ይቕበጽ፡ መስቀሉ ኣብ ጸጽባሕ የልዕል እሞ ይስዓበኒ። ምድሓን ነፍሱ ዚደሊ ኼጥፍኣ እዩ እሞ፡ እቲ ንነፍሱ ምእንታይ ዜጥፍኣ ግና፡ ንሱ ኼድሕና እዩ። ሰብከ ንብዘላ ዓለም ረቢሑስ፡ ንነፍሱ እንተ ጐድኣ ወይስ እንተ ኣጥፍኣ፡ እንታይ ይጠቕሞ፧” (ሉቃ 9፡23-25)

**ኣስተንትን**፡-

1. እግዚኣብሄር ስለምንታይ እዩ ኻብዚ ዅሉ ኽንፍለ ዚሓተና፧
2. ኣምላኽ ናብ ዘርእየካ ቦታ ዘይምኻድ እንታይ ሳዕቤን ኣለዎ፧

**ጸሎት**፡- ዎ ኣምላኸይ ናብቲ ኺኸዶ ዘለኒ፡ ክገድፎ ዘለኒ፡ ክቕብጾ ዘለኒ፡ ክገብሮ ዘለኒ ዚኣዘዝካኒ ዅሉ ብምስትውዓልን ብእምነትን ክእዘዘካ ጸጋኻ ኣብዝሓለይ።

43

**ንኣምላኽና ዅሉ እዩ ዚከኣሎ**

**“እቲ ንሰብ ዘይከኣሎ፡ ንኣምላኽ ይከኣሎ እዩ።” (ሉቃ 18፡27)**

ጐይታ ንሓደ ሃብታም ሰብኣይ፡ ጐይታ፡ “ዘሎካ ዅሉ ሼጥካ ንድኻታት ሃብ፡ … ንኣይውን ስዓበኒ” በሎ (ሉቃ 18፡22)። እቲ ሰብኣይ ግና እናጐሃየ ኸደ። ጐይታ ናብ ደቀ መዛሙርቱ ኣቕኒዑ “ሃብቲ ንዘለዎም ናብ መንግስቲ ኣምላኽ ምእታው ክንደይ ጭንቂ እዩ፡” በለ። ደቀ መዛሙርቱ ብምግራም “መን ደኣ ዀን ክድሕን ይኽእል፧” በሉ። ጐይታ ኸኣ “እቲ ንሰብ ዘይከኣሎ፡ ንኣምላኽ ይከኣሎ እዩ” በሎም። ሰብ ብሓይሉ ኽድሕን ኣይክእልን እዩ። ዝዀነ ሰብ ንገዛእ ርእሱ ኸድሕን ኣይክእልን እዩ፡ እግዚኣብሄር ግና ይኽእል እዩ። ሰብ ዋላ እኳ ምእንቲ ኽድሕን፡ ግብሪ ጽድቂ ኽገብር እንተ ጸዓረ፡ ብዝጸዓሮ መጠን ውድቀት እዩ ዘጋጥሞ። ሓደ ነገር ክንመሃሮ ዘለና ሓቂ ኣሎ፡ ንሱ ድማ፡ እቲ ንኣና ዘይከኣለና ንእግዚኣብሄር ይከኣሎ እዩ። ሃዋርያ ጴጥሮስ፡ ሰለስተ ዓመት ምስ ጐይታ ተመላሊሱ ግናኸ ንጐይታ ብሓይሉ ኽእመኖ ኽሳዕ ዝጽዕርን ዝፈሽልን ነዚ ሓቂ’ዚ ኣይተማህሮን ነይሩ። ‘እኽእል እየ፡ ኣይክሕድን እየ፡ ክሳብ ሞት እሙን ክኸውን እየ’ ይብል ነይሩ። ግናኸ ነቲ ዘፍቅሮ ጐይታኡ ኣብ ቅድሚ ገረድ ኽሒድዎ። ካልኦት ኵልናውን ከምኡ ኢና። ብመጠን ብሓይልናን ክእለትናን ንኣምላኽ ክንእዘዞን ከነገልግሎን ዝጸዓርና፡ ብእኡ መጠን ኢና ንፈሽል፡ ኣብ ሓጢኣት፡ ውድቀት ንርከብ ወይ ከኣ ኣብ ቅድሚ ኣምላኽ ትርጉም ዘይብሉ ወይ ቅቡል ዘይኰነ ኣገልግሎት ይህልወና። እቲ ንሰብ ዘይከኣሎ ግን ንኣምላኽ ይከኣሎ እዩ። ስለዚ ዅሉ ትምክሕትናን ትውክልትናን ኣብቲ ዅሉ ዚኽእል ጐይታ ንግበሮ።

**ዝጽናዕ ጥቕሲ**፡-“ግናኸ እቲ ጽሑፍ፡ ዚምካሕ ብእግዚኣብሄር ይመካሕ፡ ዚብሎ ምእንቲ ኺፍጸም፡ ንስኻትኩም ካብኡ ኣብቲ ኻብ ኣምላኽ ንጥበብን ጽድቅን ምቕዳስን ምድሓንን ዝዀነልና ክርስቶስ ኢየሱስ ኢኹም።” (1ቆረ 1፡31)

**ኣስተንትን**፡-

1. ኣብ ከኣልነት ኣምላኽ ምውካል ገዲፍካ ብሓይልኻ ከተሳልጦ ዚፈትንካ እሞ ዘይሰለጠካ ጉዳያት ኣስተንትን፧

**ጸሎት**፡-ኣምላኸይ፡ ኵሉ ኸም እትኽእልን ዚሰኣነካውን ከም ዘየለን ከስተውዕል ምሃረኒ።

44

**ጐይታና ኻብዛ እክይቲ ዓለም ኣድሒኑና እዩ**

**“… ካብዛ ሕጂ ዘላ እክይቲ ዓለም ምእንቲ ኼድሕነና ኢሉ፡ ብሰሪ ሓጢኣትና ነፍሱ ዝሃበ ጐይታና ኢየሱስ ክርስቶስ” (ገላ 1፡3-4)**

ኣብ ዘመንና በቲ ኣብ ዓለም ዘሎ ሞራላዊ ውድቀት ብዙሓት ሰባት የስቆርቁሩ እዮም። ካብኡ ኽወጹ እናደለዩ ኸኣ ሓይሊ ስኢኖም ብብዙሕ ዝዓይነቱ ባርነት ዚሳቐዩ ብዙሓት እዮም። ሰብ ብምኽንያት ውድቀት ብዘይ ደለዮ መገዲ ይጐዓዝ ኣሎ። ጐይታና ንዅሎም ብእኡ ዚኣምኑ ኻብዛ እክይቲ ዓለም ምእንቲ ኼድሕኖም ንህይወቱ በጃ ኣሕሊፍዋ እዩ። እቲ ሓደ መገዲ ኻብዛ እክይቲ ዓለም እነምልጠሉ እምበኣር ብክርስቶስ እዩ። ንሱ ኻብ ዝሓለፈ ሓጢኣትና ብደሙ ኣንጺሁና እዩ። መዓልታዊ ድማ ካብቲ ኣብ ዓለም ዘሎ ርኽሰት የድሕነና ኣሎ። ብእኡ ብምእማን ድማ ካብ ዓለማውነት ንድሕን። ብመንፍዓትካ ኻብ ዓለም ክትወጽእ ኰነ ንዓለም ክትስዕራ ባህርይኻ ስለ ዘየፍቅደልካ ኣይትኽእልን ኢኻ። በቲ ምእንታኻ ኣብ መስቀል ዝሞተ ክርስቶስ ግና ስዒርካ ኽትወጽእ መገዲ ተዳልዩልካ ኣሎ። ሎሚ ስሙ ጸውዕ እሞ ካብ ዓመጻ ድሓን።

**ዝጽናዕ ጥቕሲ**፡-“ካብ ኣምላኽ እተወልደ ዘበለ ዅሉ ንዓለም ይስዕራ፡ እታ ንዓለም እንስዕረላ ስዕረት ከኣ፡ ንሳ እምነትና እያ። ንዓለም ዚስዕራኸ፡ እቲ ንኢየሱስ፡ ንሱ ወዲ ኣምላኽ ምዃኑ ዚኣምኖ እንተ ዘይኰይኑስ፡ መን እዩ፧”(1ዮሃ 5፡4-5)

**ኣስተንትን፡-**

1. ኣብ ህይወትካ ዘሸግረካ ዓለማዊ ተግባር እንታይ ኣሎ፧
2. ካብቶም ኣብ ዓለም ዘለዉ ትፍለየሉ እንታይ ተግባር ኣሎካ፧

**ጸሎት**፡-ጐይታይ፡ ስምካ ጸዊዔ ኻብ ዓለምን ካብቲ ኣብ ዓለም ዘሎን ንኽድሕን ክፉት ደገ ስለ ዝኸፈትካለይ ኣዝየ አመስግነካ።

45

**ብምሉእ ልብና ናብ እግዚኣብሄር ንጸጋዕ**

**“ነቶም ፈጺሙ ልቦም ናብኡ ዚጽጋዕ ምእንቲ ኸጽንዖምሲ ኣዒንቲ እግዚኣብሄር ናብ ብዘላ ምድሪ እየን ዚዞራ።” (2ዜና 16፡9)**

ኣብ ኵሉ ዕለታዊ ተግባራትና እንተ ተዓዚብናዮ ደቂ ሰባት ጽቡቕ ክንገብር ከለና ኽፈልጡልና ወይ ክርኣየልና ንደሊ ጥራይ ዘይኰነስ ብተዘዋዋሪ ይኹን ብቐጥታ ካብ ሰባት ናእዳ ንኽንረክብ ብዙሕ ጻዕርታት ንገብር ኢና፡ ክንጋገ ወይ ክፉእ ክንገብር ከለና ድማ ነቲ ነገር ክንሓብኦ ብዙሕ ንጣበብ ኢና። እዚ ኣብ ቅድሚ እቶም ከማና ብዅሉ ነገር ድሩታት ዝዀኑ ደቂ ሰባት ንጊዚኡ ኸዕውተና ይኽእል ይኸውን እዩ። ካብ ገጽ እቲ ዅሉ ዝኽእልን ኵሉ ዝፈልጥን ኣብ ኵሉ ቦታ ዝርከብን ኣምላኽ ግና ክሰርሓልና ኣይክእልን እዩ። ሎሚ ሳላ ቴክኖሎጂ ኻብ ኣዒንቲ ሰባት እኳ ኽንክወል ኣጸጋሚ ኰይኑ ኣሎ።

ዳዊት ናብ ባትሴባ ኽኣቱን ንኡርያ ክቐትሎን ከሎ ኻብ ኣዒንቲ ሰባት ስዉር እኳ እንተ ነበረ፡ ካብ ኣዒንቲ እግዚኣብሄር ግና ኣይተሰወረን። ናትናኤል ኣብ ትሕቲ በለስ ከሎ ኻብ ብጾቱ ጥራይ እዩ ስዉር ዝነበረ። ስለዚ ኻብ ጸጋ ጐዲልና ብሓጢኣት እናተመላለስና ኽነስና፡ ንነገራትና ሓቢእና ብግብዝና ንመላለስ እንተ’ሊና፡ ወይ ናይ ልብና ኻልእ ከሎ ብቓላትና ኻልእ ንዛረብ እንተ ኣሊና፡ ካብ ኣዒንቲ እግዚኣብሄር ክንስወር ከም ዘይንኽእል ነስተውዕል። ውርደትናን ክሳራናን ክዓቢ እንተ ዘይኰይኑ ነስልጦ ነገር የለን። ጽቡቕ ክንገብር ከለናውን እግዚኣብሄር ብግህዶ ምእንቲ ከኽብረና፡ ዓስብና ኻብ ሰባት ተጸቢና፡ ንሰናይና ኸነቃልሖ እንተ ዘይፈተና ይሓይሽ፡ ጊዜ ኣምላኽ ምጽባይ እቲ ዝበለጸ ምርጫ እዩ። ከምኡውን ከባቢና ኽጽልምተና ኸሎ፡ እንገብሮ ኽጠፍኣና ኸሎ፡ ካብተን ርሕራሔ ዝተመልኣ ኣዒንቲ እግዚኣብሄር ከም ዘይንኽወል ንዘክር፡ እግዚኣብሄር ዚርኢ ኣምላኽ ምዃኑ ኣይንዘንግዕ።

**ዝጽናዕ ጥቕሲ**፡-“ኣዒንቲ እግዚኣብሄር ኣብ ኵሉ ስፍራ እየን፡ ንእኩያትን ንሰናያትን ከኣ ይቋመታኦም።” (ምሳ 15፡3)

**ኣስተንትን**፡-

1. እግዚኣብሄር ከም ዚርእየካ ረሲዕካ ካብ ሰባት ተሓቢእካ ዝገበርካዮ ነገራት ዘክር።
2. ካብ ሰባት ዝረኸብካዮ ናእዳ፡ ካብ ኣምላኽከ ሞገስ ረኺብካሉዶ ትዀውን፧

**ጸሎት**፡-ዎ ኣምላኸይ፡ ኣብ ኵሉ ተግባረይ ከም እትዕዘበኒ ፈሊጠ ዅሉ ጊዜ ብፍርሃትካ ኽመላለስ፡ ዚገብሮ ዘበለ ዅሉ ድማ ንስኻ ንኽትከብረሉ ሓሲበ ኽገብሮ ምስትውዓልን ጥበብን ሃበኒ።

46

**ዘሎና ዅሉ ብእምነት ናብ እግዚኣብሄር ንወፍዮ**

**“ፍረ ስርናይ ናብ ምድሪ እንተ ዘይወደቐትን ዘይሞተትን በይና እያ እትነብር፡ እንተ ሞተት ግና ብዙሕ ፍረ ኸም እትፈሪ፡ ብሓቂ ብሓቂ እብለኩም ኣለኹ።” (ዮሃ 12፡24)**

ጊዜና ንእግዚኣብሄር እንተ ሂብናዮ፡ ንሱ ኸኣ ይባርኸልና እዩ። ዓቕምናን ገንዘብናን እንተ ሂብናዮ ድማ፡ የበርክተልና እዩ። እዚ ልክዕ ከም ዘርኢ ምዝራእ እዩ። ሓረስቶት ዘራእቶም ብዙሕ ፍረ ምእንቲ ኸምጽኣሎም ናብ ምድሪ ኽድርበን ክቕበርን ከም ዘለዎ ይፈልጡ እዮም። ንዘርኢ ኣብ ክሻ እንተ ኣቐመጥካዮ ኻብኡ ዝዀነ ተወሳኺ ፍረ ኣይትረክብን ኢኻ። እንተ ዘራእካዮ ግና ይበዝሕ።

ዘርኢ ኣብ ምዝራእ ዘሎ መሰረታዊ ነገር እምነት እዩ። እግዚኣብሄር ካባና እምነት እዩ ዚጽበ። ኣቐዲምና ንእግዚኣብሄር ኣሚንና ዅሉ ነገርና፡ እንፈትዎም ሰባት፡ ቤተሰብ፡ ነፍስናውን ከይተረፈት፡ ኣለና ንብሎን ዕላማናን ክንቀብጾ (ክንውፍዮ) የድልየና። እታ ኣብ ሰራጵታ ናይ ሲዶና ምስ ሓደ ወዳ እትነብር ዝነበረት መበለት ከምኡ እያ ገይራ። እቲ ዝነበረቶ እዋን ሓያሎ ዓመታት ዝናብ ዘይዘነበሉ ጥሜት ዝነበሮ ጊዜ እዩ ነይሩ። ንሳ ኸኣ ብዘይካ ሸልገት ሓርጭ ኣብ ዕትሮ፡ ሒደት ዘይቲ ኣብ መቐርሰሚቶኣ ኻልእ ኣይነበራን። ነዚአን ከኣ ኣብ ከምዚ ዝበለ ጊዜ ፈጺምካ ንኻልእ ክትህበን ኣይትደልን ኢኻ። ንሳውን ንእኣን ንወዳን እያ ሓሲባተን ነይራ። ንጽባሒቱ ዝኸውን ፈጺሙ ስለ ዘይነበራውን ነዚአን ምስ ወዳ በሊዓ ኽትመውት እያ ትጽበ ነይራ። ኤልያስ ግና ብእግዚኣብሄር ተመሪሑ ቕድም ንእኡ ኽትህቦ ኸም ዘለዋ ሓተታ። ከምቲ እቲ ነብዪ ዝበላ ምስ ገበረት ድማ እቲ ሓርጭ ካብ ዕትሮ፡ እቲ ዘይቲ ኻብ መቐርሰሚቶ ኣይተወደአን። እዛ መበለት ንቓል እግዚኣብሄር ምእማን ስኢና ነተን ዘለውኣ ንእኣን ንወዳን ጥራይ እንተ ትጥቀመለን ነይራ፡ ከምቲ ዝበለቶ ንእአን በሊዖም ንሳን ወዳን ምሞቱ ነይሮም። ብእምነት ንእግዚኣብሄር ስለ ዝወፈየተን ግና እግዚኣብሄር ባሪኹላ። ስለዚ ብእምነት ንእግዚኣብሄር ዘለና ዅሉ ንሃቦ፡ ንሱ ኸኣ ከበርክተልና እዩ።

**ዝጽናዕ ጥቕሲ**፡-“ስለ ስመይ ኢሉ፡ ኣባይቲ ዀነ፡ ወይስ ኣሕዋት፡ ወይ ኣሓት፡ ወይ ኣቦ፡ ወይ ኣደ፡ ወይ ሰበይቲ፡ ወይ ውሉድ፡ ወይ ግርሁ ዝሓደገ፡ ሚእቲ ኻዕበት ኪረክብ፡ ናይ ዘለኣለም ህይወትውን ኪወርስ እዩ።” (ማቴ 19፡29)

**ኣስተንትን**፡-

1. ብዘይካ እዛ ናይ ሰራጵታ መበለት፡ ከም ቃል እግዚኣብሄር ነገሮም ኵሉ ብእምነት ንእግዚኣብሄር ዝወፈዩ ቅዱሳን መን ትዝክር፡ ካብ እግዚኣብሄርከ እንታይ ዓስቢ ረኺቦም፧
2. እንታይ ኣሎ ኣብ ህይወትካ ንእግዚኣብሄር ዘይወፈኻዮ፧ ስለምንታይ፧ ሎሚኸ ክትውፍዮ ድሉው ዲኻ፧

**ጸሎት**፡-ዎ ኣምላኸይ፡ ኣነን ዘሎኒ ዅሉን ናትካ ኢና፡ ስለዚ ድማ ኵሉ ነገረይ ወፊየ ኽስዕበካ እምነት ወስኸኒ።

47

**እግዚኣብሄር ብዛዕባና ዚርእዮ ኽንርኢ**

**“ከምቲ ሰማይ ካብ ምድሪ ልዕል ዝብል፡ መገድታተይ ካብ መገድታትኩም፡ ሓሳባተይ ካብ ሓሳባትኩም ልዕል ዝበለ እዩ።” (ኢሳ 55፡9)**

ንሓደ ነገር ወይ ጉዳይ ንሕና ደቂ ሰባት ንርእዮን፡ እግዚኣብሄር ዝርእዮን በበይኑ እዩ። ሰባት ዓቕምና ድሩት ስለ ዝዀነ ኣብ ቅድሜና ዘሎ ጥራይ ኢና ንርኢ። ሓደ-ሓደ ጊዜ ህይወትና ተንቆልቁል ዘላ፡ ኵሉ ነገራት ከኣ ኣንጻርና ዝኸይድ ዘሎ ዀይኑ ይርኣየና እሞ ህይወትናን ታሪኽናን ዝተበላሸወ ዀይኑ ይስምዓና። ኣብ ህይወት ዮሴፍ ዘጋጠመ ኸምኡ እዩ። ዮሴፍ በቲ ዝርእዮ ዝነበረ ሕልምታት ሓደ ዓብዪ ኽብሪ እዩ ዝጽበ ነይሩ። እንተዀነ ኣብቲ መጀመርታ ዘጋጥሞ ዝነበረ ኻልእ እዩ ነይሩ። ኣሕዋቱ ቐኒኦምሉ ናብ ግብጻውያን ሸይጦምዎ፡ ሰበይቲ ጶጢፋርውን ድልየታ ስለ ዘይረኸበት ብሓሶት ከም ዝእሰር ገበረት። ኣብ ቤት ማእሰርቲ፡ ዮሴፍ ሕልሙ ዝፈትሓሉ ኣሰላፊ ሜስ ንጉስ ዝነበረ ካብ ቤት ማእሰርቲ ምስ ወጸ ነገሩ ንንጉስ ክነግረሉ ተማሕጺንዎ ኽነሱ ኣይዘከሮን። ክሳብ ኣብዚ ጥራይ ዝነበረ ታሪኽ ህይወት ዮሴፍ ይጸሓፍ እንተ ዝበሃል፡ ኣዝዩ ሕማቕ ዛንታ ምተባህለ ነይሩ። ኣቡኡ ያእቆብ ከኣ ወደይ ብኣራዊት ተበሊዑ ሞይቱ ኢሉ ምስ ሓዘኑ ምሞተ ነይሩ።

እግዚኣብሄር ግን ብዛዕባ ዮሴፍ ጽቡቕ እዩ ዚርኢ ነይሩ፡ ንሱ ድማ፡ ዮሴፍ ናብ ክብሪ ይድይብ ከም ዘሎ፡ ንምድሓን ህዝቡ ቀቕድሚኦም ይኸይድ ከም ዘሎን እዩ ዚርኢ ነይሩ። እዚ ዅሉ ዮሴፍ ዝሓልፎ ዝነበረ ኽፉእ ዝመስል ኵነታት ግና እግዚኣብሄር ብዕላማ ንዮሴፍ ክሰርሖ ኢሉ ዝገበሮ እዩ። በተን ሸውዓተ ናይ ጥሜት ዓመታት ንምድሓን እቶም ኣብ ግብጽን ከባቢኣን ዝነበሩ፡ ብዓቢኡ ኸኣ ንምድሓን ህዝቢ ኣምላኽ ተጠቒሙሉ እዩ። ዮሴፍ ከኣ ዓብዪ ኽብርን ፍጻሜን ረኺቡ እዩ፡ ነቲ ብሕልሚ ዝርእዮ ዝነበረ ብግህዶ ርኢዎ (ኣስተማቒሩዎ) እዩ። ነቶም ሕነ ኽፈድየና እዩ ኢሎም ብፍርሃት ኣብ ቅድሚኡ ዝነበሩ ኣሕዋቱ ኸኣ “ንስኻትኩም ንኽፉኤይ ሓሰብኩም፡ እግዚኣብሄር ግና፡ ከምቲ ሎሚ ዀይኑ ዘሎ ኺገብር ብዙሕ ህዝቢ ምእንቲ ኼድሕን ንጽቡቕ ሓሰበ፡” በሎም (ዘፍ 50፡20)። ስለዚ ኣብ ዝዀነ ጉዕዞና እቲ እግዚኣብሄር ዝበሎ እዩ ቕኑዕ እሞ፡ ካብ ኵነታትና ሕልፍ ኢልና ነቲ እግዚኣብሄር ብዛዕባና ዚርእዮ ንርአይ። ብዅሉ ነገርና እቲ ኣብ መወዳእታ ጽቡቕን ነባሪ ፍረ ዘለዎን ሓሳብ እግዚኣብሄር ምእንቲ ኽንርኢ፡ ካብቲ ሰባትን እቲ ጸላኢ ጽድቂ ዝዀነ ሰይጣንን ዝብልዎ (ዘርእዩና) ገዲፍና፡ እግዚኣብሄር ነቲ ዚርእዮ ኸርእየና፡ ኣዒንቲ ልቦናና ክኸፍት ብጸሎት ንትጋህ።

**ዝጽናዕ ጥቕሲ**፡-“እንሆ፡ ንቕድሚት ኣቢለ እንተ ኸድኩ፡ ኣብኡ የለን፡ ንድሕሪት እንተ ኸድኩውን፡ ኣይረኽቦን። ኣብ ጸጋም እንተ ሰርሔ፡ ኣይርእዮን፡ ኣብ የማን እንተ ተሓብአ ኸኣ፡ ኣይጥምቶን። ንሱ ግና በየነይቲ መገዲ ኸም ዝኸይድ ይፈልጥ እዩ፡ ይፈትነኒ፡ ከም ወርቂ ዀይነ ኸኣ ክወጽእ እየ።” (እዮ 23፡8-10)

**ኣስተንትን፡-**

1. ብዛዕባ ርእስና ይኹን ብዛዕባ ኻልእ ከምቲ ኣምላኽ ዚርእዮን ዚሓስቦን ምእንቲ ኽንርኢ እንታይ ክንገብር ኣለና ትብል፧

**ጸሎት**፡- ዎ እግዚኣብሄር ኣቦይ፡ መንፈሳዊ ኣዒንተይ ክትከፍተለይ እሞ ካብዚ ዘለኹዎ ሕልፍ ኢለ ንስኻ እትርእዮ ክርኢ፡ ንስኻ እትሓስቦ ኽሓስብ፡ ርድኣኒ።

48

**ብብርሃን (ብጽድቅን ሰናይ ግብርን) ንመላለስ**

**“ሽዑ ኢየሱስ፡ ኣነ ብርሃን ዓለም እየ። እቲ ዚስዕበኒ ብርሃን ህይወት ኪረክብ እምበር፡ ብጸልማት ኣይኪኸይድን እዩ፡ ኢሉ ኸም ብሓድሽ ተዛረቦም።” (ማቴ 8፡12)**

ሰባት፡ ብፍላይ ኣብ መብራህቲ ዘለዎ ኸባቢ ዝዓበዩ እንተ ዀይኖም፡ ምሸት መብራህቲ ምስ ዘቛርጽ ኣዝዮም እዮም ዝርበሹ። ብተደጋጋሚ ምቝራጽ ዘጋጥሞም እንተ ዀይኑ ድማ፡ ነዚ መብራህቲ መተካእታ ዝዀኖም ክገዝኡ ይግደዱ እዮም። ብርሃን ብጣዕሚ ጽቡቕን ኣገዳስን እዩ። ኣምላኽውን ብርሃን ጽቡቕ ከም ዝዀነ መስኪሩ ኣሎ። ካብዚ ተራ ብርሃን’ዚ ዝበለጸ ብርሃን ግና ናብ ዓለም መጺኡ ኣሎ። ንሱ ኸኣ ጐይታናን መድሓኒናን ኢየሱስ ክርስቶስ እዩ። ብዙሓት ካብቶም ብብርሃን ኣዝዮም ዝግደሱ ሰባት ግና ግብሮም ምእንቲ ኸይገሃድ ነጺጎምዎ እዮም። ነቶም እተቐበልዎ ግና ከምቲ ንሱ ብርሃን ዓለም ዝዀነ ብርሃን ዓለም ገበሮም። እንተዀነ ኸምቲ ኣብ ፍጥረት ብርሃን ምስ ፈጠረ፡ ነቲ ብርሃን ካብ ጸልማት ዝፈለዮ፡ ሕጂውን እግዚኣብሄር ነቶም ብርሃን ዓለም ዝዀና ውሉዱ ኻብ ጸልማት ክንፍለ እዩ ዝደልየና። ጸልማትን ብርሃንን ዋላ ሓንቲ ኸሕብሮም ዝኽእል ነገር ስለ ዘየለ እዩ እግዚኣብሄር ፈልይዎም። ንሕና ደቁ ኸኣ ምስ ጸልማት ዘሕብረና ዋላ ሓንቲ ነገር ስለ ዘይብልና ምስ ጸልማት ፈጺምና ሕብረት ክንገብር ኣይግብኣናን እዩ። ነቲ ኣምላኽ ዝፈላለዮም ጸልማትን ብርሃንን ከነሕብሮም ኣይንፈትን። ከምቲ ክርስቶስ ኣብዛ ጸልማት ዝመልኣ ዓለም እና ተመላለሰ ኸሎ፡ ብኣተሓሳስብኡ፡ ኣካይድኡ ይኹን ብናብርኡ ንዓለም ብርሃኑ ዘብርሃላ፡ ንሕናውን ከምታ ኣብ ከረን ዘላ ከተማ ኽትክወል ዘይከኣላ፡ ካብ ሓጢኣት ብምርሓቕን ንክርስቶስ ብምምሳልን ናይ ጐይታ ምዃንና ኣብ ኵሉ ምእንቲ ኽግለጽ ብርሃንና (ጽድቅናን ሰናይ ግብርናን) ኣጸቢቑ ይገሃድ።

**ዝጽናዕ ጥቕሲ**፡-“ፍረ ብርሃን ብሰናይ ዘበለን ብጽድቅን ብሓቅን እዩ፡ ቀደም ጸልማት ኔርኩም ኢኹም እሞ፡ ብጐይታ ግና ሕጂ ብርሃን ኢኹም፡ ንጐይታ ዜሐጕሶ እናመርመርኩም፡ ከም ደቂ ብርሃን ኴንኩም ተመላለሱ። ግንሕዎም ደኣ እምበር፡ ነቲ ፍረ ዜብሉ ግብሪ ጸልማትሲ ኣይትሕበርዎ።” (ኤፌ 5፡8-11)

**ኣስተንትን**፡-

1. ካብ ጸልማት ክሳብ ክንደይ ተፈሊኻ ኣለኻ፧
2. ብርሃንካ ኣጸቢቑ ምእንቲ ኽደምቕ እንታይ ክትገብር ኣለካ፧

**ጸሎት**፡-ዎ ጐይታይ፡ ብርሃነይ ክደምቕ (ጽድቀይን ሰናይ ግብረይን ክበዝሕ)፡ ምስ ጸልማት (ምስ ሓጢኣት) ድማ ከይመሓዞ ደግፈኒ።

49

**ምእንቲ ንሓድሕድና ንጸሊ**

**“… ምእንቲ ንሓድሕድኩምውን ጸልዩ …” (ያእ 5፡16)**

ክርስቶስ ሓደ ዓብዪ ትእዛዝ ሂቡና ኣሎ፡ ንሱ ኸኣ ከምቲ ንሱ ዘፍቀረና ንሓድሕድና ኽንፋቐር ዝብል እዩ። ፍቕሪ ብኣፍካ ጥራይ ኣይኰነትን እትግለጽ፡ ሰብ ተሰሎንቄ ብጻዕሪ ፍቕሮም ከም ዝተናእዱ፡ ፍቕሪ ብግብሪ (ብጻዕሪ ወይ ዋጋ ብምኽፋል) እያ እትግለጽ። ክርስቶስ ንኣና ስለ ዘፍቀረና ዋጋ ኸፊሉልና እዩ። መግለጺ ኣባና ዘለዎ ፍቕሪ ኸድሕነና መጺኡ ዕዳ ሓጢኣትና ኸኣ ከፊልዎ እዩ። ናይ ክርስቶስ ፍቕሪ በዚ ዘብቅዕ ኣይኰነን፡ ስሌና ኸኣ ኵሉ ጊዜ ይልምን እዩ (እብ 7፡25)። ንሃዋርያ ጴጥሮስ፡ ሰይጣን ከም ስርናይ ክሓሕዮ ምስ ተመነየ፡ እምነቱ ምእንቲ ኸይትጠፍእ ስሊኡ ለመነ (ሉቃ 22፡32)። ካብ ክፉእ ምእንቲ ኽንሕሎን ብኣንድነንት ፍጹማት ክንከውንውን ንዅላትና ጸልዩልና እዩ (ዮሃ 17፡15,20-23)። ሕጂውን እንተዀነ ኣብ ቅድሚ ኣቦ ይረኣየልና ኣሎ።

ንኣናውን ከምቲ ዘፍቀርኩኹም ንሓድሕድኩም ተፋቐሩ ኽብለና ከሎ፡ ከምቲ ንሱ ፍቕሩ ብግብሪ ዝገለጸልና፡ ኣብ ንሓድሕድና ዘላትና ፍቕሪውን ብግብሪ ኽንገልጻ እዩ ዝደሊ። ንኣሕዋትና ዘሎና ፍቕሪ ዋላ ብብዙሕ መገዲ ዝግለጽ እኳ እንተዀነ ሓደ ኻብቲ ዝዓበየ መግለጺ ፍቕርና ግና ስለ ሓድሕድና ምጽላይ እዩ። ኣብዚ እዋን ብተደጋጋሚ ዚርአ፡ ስለ ርእስኻን ንኣኻ ዝምልከትካ ነገርን ምጽላይ ጥራይ እንተ ዘይኰይኑ ኸምቲ ዝድሊ ምምላድ ኣይነዘውትርን ኢና ዘለና። ሓደ-ሓደ ጊዜውን ገለ ኣሕዋት ጸልየለይ ይብሉኻ እሞ ኣይትዝክሮምን ወይ ከኣ ብዛዕባኻን ንኣኻን ዘገድሱ ነገራት ጸሊኻ ምስ ወዳእካ፡ ጸልዩለይ ንዝበሉኒ ይዝክሮም ኣለኹ ኢልካ ትዓጽዎ። እንተዀነ ልክዕ ከምቲ ንእኦም ዝስምዖም ተሰሚዑና ኽንጽሊ እዩ ዚግብኣና። ከምቲ ንርእስኻ ትግደሰላ፡ ስለ ኣሕዋትካ ተገዲስካ ኽትጽሊ ኻብ ምኽኣል ዝዓቢ መግለጺ ፍቕሪ የልቦን። እግዚኣብሄር ከኣ ደስ ኢልዎ ዚስምዖ ጸሎት እዩ። ነብዪ ሳሙኤል፡ ስለ ህዝቢ ኣምላኽ ምልማን ምሕዳግ ንእግዚኣብሄር ምብዳል እዩ ኢሉ ገሊጽዎ ኣሎ (1ሳሙ 12፡23)። ስለዚ ንኣሕዋትና ብዘይ ምጽላይና ንእግዚኣብሄር ምብዳል ካባና ይርሓቕ።

**ዝጽናዕ ጥቕሲ**፡-“ምእንትዚውን ናብቲ ኣብ ሰማያትን ኣብ ምድርን ዘሎ ዅሉ ወለዶታት ካብኡ ዚስመ ኣቦ ብብርከይ እምብርከኽ ኣለኹ። ብመንፈሱ ኣብቲ ናይ ውሽጢ ሰብ ብሓይሊ ምእንቲ ኽትብርትዑ፡ ከምቲ ሃብቲ ኽብሩ ኺህበኩም እጽሊ ኣለኹ። ክርስቶስ ኣብ ልብኹም ብእምነት ምእንቲ ኺሓድር፡ ኣብ ፍቕሪ ሱር ሰዲድኩምን ተሰሪትኩምን፡ ምስ ኵሎም ቅዱሳን ምግፋሑን ምንዋሑን ምዕማቑን ቍመቱን እንታይ ምዃኑ ምስትውዓል ክትክእሉ፡ እሞ ነታ ንፍልጠት ሓለፍ እትብላ ፍቕሪ ክርስቶስ ክትፈልጥዋ፡ ክሳዕ ኵሉ ምልኣት ኣምላኽ ምእንቲ ኽትመልኡ፡ እጽሊ ኣለኹ።” (ኤፌ 3፡14-19)

**ኣስተንትን**፡-

1. ንኣሕዋት ዘሎካ ፍቕሪ ብምንታይ ኢኻ ትገልጾ፧
2. ኣብ ናይ ግልኻ ጸሎት ክሳብ ክንደይ ኢኻ ስለ ኻልኦት ኣሕዋት ትጽሊ፧

**ጸሎት**፡-ጐይታይ፡ በቲ ሃዋርያ ጳውሎስ ንሰብ ኤፌሶን ዝጸለየሎም ጸሎት ነቶም ኣብ ቀረባይ ዘለዉ ኣሕዋት ክጽልየሎም ብቅዱስ መንፈስካ ደግፈኒ።

50

**ገበርቲ ቓል ንዅን**

**“ገበርቲ ቓል ኵኑ፡ ርእስኹም እናጠበርኩም ሰማዕቲ ጥራይ ኣይትኹኑ።” (ያእ 1፡22)**

ንቓላት እዚ ሕጊ እዚ ኺገብሮ ዘየጽንዐ ርጉም ይኹን ይብል ቃል እግዚኣብሄር (ዘዳ 27፡26)። ንቓል ኣምላኽ ምስማዕ ጽቡቕ እኳ እንተዀነ፡ ንኽንገብሮ ኢልና ደኣ ክንሰምዖ ኣለና እምበር ስለ ምስማዕ ኢልና ጥራይ ክንሰምዖ የብልናን። መጽሓፍ ቅዱስ ከም ዝትርኸልና፡ ሓደ ሰብኣይ ክልተ ደቂ ነበርዎ፡ ንኽልቲኦም ድማ ክዓዩ ልኢኽዎም፡ ክልቲኦም ነቲ ቓል ኣቦኦም ሰሚዖምዎ እዮም፡ ግና እቲ ሰሚዑ ዝገበረ ደኣ እምበር እቲ ሰሚዑ ሕራይ ዝበለ ግናኸ ዘይገበረ ኣይኰነን ጐይታ ፍቓድ ኣቡኡ ገይሩ ዝብለና። እቲ ሰሚዑ ዝገብር ካብ ኣምላኽ ናእዳ፡ ሞጎስ፡ በረኸት ይረክብ እዩ። ንሕና ድማ ሰሚዕና ኽንገብር ደኣ እምበር ሰሚዕና ርእስና ኽንጥብር (ስቕ ኢልና ኽንከይድ) ኣይተጸዋዕናን።

**ዝጽናዕ ጥቕሲ**፡-“ስለምንታይ ደኣ፡ ጐይታይ፡ ጐይታይ፡ እትብሉኒ እሞ ኣነ ዝብሎ ኣይትገብሩን፧ እቲ ናባይ ዚመጽእን ንቓለይ ሰሚዑ ዚገብሮን ዘበለ ዅሉ፡ ንመን ከም ዚመስል ከርእየኩም እየ፡ ቤት ኪሰርሕ ከሎ፡ ኣዕሚቑ ዝዀዓተን መሰረቱውን ኣብ ከውሒ ዝሰረተን ሰብኣይ ኣዩ ዚመስል። ደምሳሲ ውሒዝ ምስ መጸ፡ እቲ ውሒዝ ነታ ቤት ደፍኣ፡ ኣብ ከውሒ ስለ እተሰረተት ከኣ፡ ምንቕናቓ ሰኣነ። እቲ ሰሚዑ ዘይገብሮ ግና ቤቱ ብዘይ መሰረት ኣብ ምድሪ ዝሰርሐ ሰብኣይ እዩ ዚመስል። ውሒዝ ደፍኣ፡ ብኡብኡ ወደቐት። ኣዋዳድቓ እታ ቤት እቲኣ ኸኣ ዓብዪ ዀነ።” (ሉቃ 6፡46-48)

**ኣስተንትን**፡-

1. ዕላማ ቓል ኣምልኽ ምስማዕካ ወይ ምንባብካ ስለ ምስማዕ ወይ ምንባብ ጥራይ ድዩስ፡ ክትእዘዝ ኢልካ ኢኻ ትሰምዖን ተንብቦን፧

**ጸሎት**፡- ጐይታይ ነቲ ዝሰማዕክዎን ዘንበብክዎን ቃልካ ምእንቲ ኽገብሮ (ኪእዘዞ) ጸጋኻ ኣብዝሓለይ።

51

**ክፉታት ኣዒንቲ ኽዋሃበና ንጸሊ**

**“ኣብ ሕግኻ ተኣምራት ክርእስ ኣዒንተይ ክፈተለይ።” (መዝ 119፡18)**

እዚ ዳዊት ዝጸለዮ ጸሎት እዩ። ንሕና ድማ ብኽፉታት ኣዒንቲ ንቓሉ ምእንቲ ኸነንብቦ፡ ኣብ ቃሉ ዘሎ ሓይልን ትእምርትን ምእንቲ ኸነስተውዕሎ፡ እግዚኣብሄር አዒንትና ክኸፍተልና ኽንጽሊ ይግብኣና እዩ። ፈሪሳውያን ንመጽሓፍ ቅዱስ ይፈልጥዎ ነይሮም እዮም፡ እንተዀነ ኣዒንቶም ስለ ዘይተኸፍተ ንኢየሱስ ከለልይዎ ኣይከኣሉን። ብርቱዕ ምጽራር ድማ ይጻረርዎ ነይሮም። ኢየሱስ ድማ መጻሕፍቲ ዀነ ሓይሊ ኣምላኽ ብዘይ ምፍላጥኩም ትጋገዩ ኣለኹም በሎም። ንሕና ድማ ምእንቲ ኸም ፈሪሳውያን ከይንኸውን እግዚኣብሄር መንፈስ ጥበብን መንፈስ ምግላጽን ክፉታት ኣዒንትን ክህበና ኣዘውቲርና ንጽሊ።

**ዝጽናዕ ጥቕሲ**፡-“ኣምላኽ ጐይታና ኢየሱስ ክርስቶስ ኣቦ ኽብሪ ብፍልጠቱ መንፈስ ጥበብን መንፈስ ምግላጽን ምእንቲ ኺህበኩም፡ እሞ ኣዒንቲ ልብኹም በሪሁ፡ ተስፋ ጽውዓኡ እንታይ ምዃኑ፡ ሃብቲ ርስቲ ኽብሩ ኣብ ቅዱሳንውን እንታይ ምዃኑ ኽትፈልጡ፡ እጽሊ ኣለኹ።” (ኤፌ 1፡17-18)

**ኣስተንትን**፡-

1. ኣዒንቲ ልቦናኻ ክፉት ድዩ፧ ነገራትን ኵነታትን ብኸመይ ትርእዮም ኣለኻ፧

**ጸሎት**፡-ጐይታይ፡ ንቓልካ ብምስትውዓልን ብምእዛዝን ምእንቲ ኽመላለስ ኣዒንቲ ልቦናይ ኣብርሃለይ።

52

**ኣምላኽ ምሳና እዩ’ሞ፡ ኣብ ኵሉ ዅነታት ብህድኣት ንመላለስ**

**“ህድእ በሉ እሞ ኣነ ኣምላኽ ምዃነይ ኣስተብህሉ።” (መዝ 46፡10)**

እዞም ነዛ መዝሙር እዚኣ ዝዘመሩ ደቂ ቆራሕ እዮም። ኣብ ከቢድ ጸበባ ዝነበሩ ኸኣ ይመስሉ፡ ምኽንያቱ፡ እግዚኣብሄር ብጸበባ ፍጡን ረዲኤትና እዩ፡ ኢሎም እዮም ጀሚሮም። እቲ ጸበባኦም እንታይ ምዃኑ እኳ ብንጹር እንተ ዘይገለጽዎ፡ ኣዝዩ ኸቢድ ከም ዝነበረ ግን ርዱእ እዩ። ምኽንያቱ፡ “… ምድሪ እንተ ተገልበጠት፣ ኣኽራን ኣብ መዓሙቚ ባሕሪ እንተ ተናወጹ፣ ማያቱ እንተ ሃመመን እንተ ዓፈረን፣ ኣኽራን ብነድሮም እንተ አንቀጥቀጡ፣ ንሕናስ ኣይንፈርህን ኢና፡” ምባሎም እዚ ዅሉ ነገር ከም ዝበጽሖም እዩ ዘመልክት (መዝ 46፡2-3)። እዚ ዅሉ ኸቢድ መግደራ፡ በዚ ናይ ሎሚ ኣገላልጻ ኸተማ ምሉእ ዘዕኑ ልዕሊ 8 ሬክታር ዝዓቐኑ ምንቅጥቃጥ ምድሪ፡ ከተማ ብማዕበል ባሕሪ ዝድምስስ ምንቅጥቃጥ ባሕሪ (ሱናሚ) ዘጋጥሞም እንተ ዀይኑ ደኣ ስለምንታይ ዘይፈርሁ፧ እንተዀነ፡ እዞም ዘመርቲ፡ እግዚኣብሄር ዋላ ኻብቲ ናይ መወዳእታ ኸቢድ ዝበሃል ጸበባ ወይ መከራ ብቕጽበት ክረድእን ከናግፍን ከም ዝኽእል ኣርጊጾም ይፈልጡ ነይሮም። ስለዚ ድማ ኣብኡ ብምውካል ዝመጸ ጸበባ እንተ መጸ ከም ዘይፈርሁ ገሊጾም። ንሕናውን፡ እዚ ኣምላኽ’ዚ ስለ ዘይተለወጠ፡ ኩነታትና ዋላ ኣዝዩ ኸቢድ እንተ ዀነ፡ መዕቆብን ሓይልን ዝዀነ ኣምላኽ ኵሉ ጊዜ ምሳና ኸም ዘሎ ኣስተውዒልና፡ ኣይንፈርህ ተስፋውን ኣይንቝረጽ።

**ዝጽናዕ ጥቕሲ**፡-“እግዚኣብሄርሲ ንጥቑዓት እምባ፡ ብጊዜ ጸበባ እምባ እዩ። ዎ እግዚኣብሄር፡ ንዚደልዩኻ ኣይትሓድጎምን ኢኻ እሞ፣ እቶም ንስምካ ዚፈልጡ ኣባኻ ኺምዕቈቡ እዮም።” (መዝ 9፡9-10)

**ኣስተንትን**፡-

1. ኣብ ጸበባኻ ኣምላኽ ዝሓደገካ ዀይኑዶ ይስምዓካ፧
2. “ህድእ በሉ እሞ ኣነ ኣምላኽ ምዃነይ ኣስተብህሉ፡” ኽብለና ኸሎ ኣብ ጊዜ ብርቱዕ ጸበባ ኸመይ ጌርና ነዚ ሓቂ’ዚ ኸነስተብህለሉን ክንሃድእን ንኽእል፧

**ጸሎት**፡-ኣምላኸይ፡ ሓይለይን መዕቈብየይን ኣብ ጊዜ ጸበባይ ድማ ፍጡን ረዲኤተይ ስለ ዝዀንካ ኣዝየ እየ ዘመስግነካ። ኣብ ኵሉ ዅነታተይ ንስኻ ምሳይ ምህላውካ ተረዲአ ሃዲአ ኽመላለስ ምስትውዓል ሃበኒ።

53

**ኣብ ቅድሚ ኣምላኽን ሰብ ብትሕትና ተመላለስ**

**“ርእሱ ልዕል ዘብል ኵሉ ይዋረድ፡ ርእሱ ዘትሕት ግና ልዕል ይብል እዩ።” (ሉቃ 18፡14)**

ኣብ መንፈሳዊ ዓለም ርእሱ ኣልዒሉ ዝተዓወተ የልቦን። ምስጢር ዓወት ትሕትና እዩ። ትሕትና ማለት እቲ ዘለኻዮን እቲ ዝገበርካዮን ዝዀነልካን ኵሉ ኻብ እግዚኣብሄር ከም ዝዀነን፡ እዚ ምዃኑ ፈሊጥካ ኣብ ቅድሚኡ ትሕት ኢልካ ምምልላስ ማለት እዩ። ጐይታና ኢየሱስ ክርስቶስ እቲ ቐዳማይ ብትሕትናኡ ዝተመስከረሉ ኣርኣያና እዩ። ኣብ መብልዒ ማል ተወሊዱ ኸይኣኽሎ ክሳዕ ሞት ርእሱ ኣትሒቱ እዩ። ኣምላኽ ክነሱ ነቲ ኣምላኽነቱ ኸም ምምንዛዕ ኣይረኣዮን። ኣምላኽ ድማ ክሳዕ ላዕሊ ኣኽቢርዎ እዩ።

እግዚኣብሄር ንትሑታት ኣብዚሑ እዩ ጸጋ ዚህብ፡ ጸጋ ክቕበል ዘይደሊ ኣማኒ ድማ የለን። ስለዚ ኻብ እግዚኣብሄር ኣምላኽካ፡ ነቲ ቕድሚ ሕጂ ዘይትኽእሎ ዝነበርካ ኽትክእሎ፡ ነቲ ዚስዕረካ ዝነበረ ሓጢኣት ክትስዕሮ፡ ነቲ ዘይተለማመድካዮ መንፈሳዊ ምልምማድ ክትለማመዶ፡ ነቲ ዘይተቐበልካዮ ውህበት ምእንቲ ኽትቅበል፡ ኣብ ቅድሚ እግዚኣብሄር ከምቲ ዘለኻዮ ድኻምካ ብልክዕ እናተኣመንካ፡ ዝዀነልካ ዅሉ ንእኡ ዅሉ ኽብሪ እናሃብካ፡ ኣብ ቅድሚ ኣሕዋትካውን ብኸምኡ እናተኣመንካን እናተኣዘዝካን ክትመላለስ የድልየካ።

**ዝጽናዕ ጥቕሲ**፡-“ደጊም ብጊዜኡ ንሱ ልዕል ምእንቲ ኼብለኩም፡ ኣብ ትሕቲ እታ ጽንዕቲ ኢድ ኣምላኽ ትሕት በሉ።” (1ጴጥ 5፡6)

**ኣስተንትን**፡-

1. ስለምንታይ ኢና ትሕት ክንብል ዝኸብደና፧
2. ብኸመይ ትሕት ምባል ገንዘብና ኽንገብሮ ንኽእል፧

**ጸሎት**፡-ዎ ኣምላኸይ፡ ኣብ ትሕቲ እታ ጽንዕቲ ኢድካ ትሕት ኢለ ኸመላለስ ኣለማምደኒ።

54

**ሓሳብ ክርስቶስ ይሃለወና**

**“እቲ ኣብ ክርስቶስ ኢየሱስ ዝነበረ ሓሳብ ኣባኻትኩምውን ይሃልኹም።” (ፊሊ 2፡5)**

ከም ሰባት መጠን ኣብ ኣእምሮና ብዙሕ ዝዓይነቱ ሓሳባት ከነአንግድ ንውዕል እኳ እንተዀና፡ ሓደን ቀንድን ኣብ ዋጋ ዕዳጋ ድማ ከነእትዎ ዘይግብኣና ሓሳባት ክህልወና ቓል ኣምላኽ ይነግረና። ንሱ ድማ ክርስቶስ እንታይ ይሓስብ ነይሩ ኢልና ኽንሓትት የድልየና። ነቲ ጐይታ ዚሓሰቦ ሓሳብ ክንሓስብ ድማ፡ መጀመርታ ጐይታ ዚሓስቦም ዝነበረ ሓሳባት ምፍላጥ የድሊ። እዚ ፍልጠት እዚ ኸኣ እዩ ነቲ ኣብ ጐይታ ዝነበረ ሓሳብ ክንሓስብ ዚድግፈና፡ ምኽንያቱ ዘይትፈልጦ ሓሳብ ክትሓስቦ ኣይትኽእልን ኢኻ። ጐይታ ኣብዚ ምድሪ እናተመላለስ ኸሎ ብዛዕባ ሓጥኣን እንታይ ይሓስብ ነይሩ፧ ብዛዕባ እቶም ንቓሉ ዘፍቕሩ፡ ብዛዕባ እቶም ንቓሉ ዚጻረሩ እንታይ ይሓስብ ነይሩ፧ ብዛዕባ ናይ ሓሶት ነብያትን ካልኦትን እንታይ ይሓስብ ነይሩ፧ እዚ ሓሳቡ ኣብ ቃላቱ ኢና ንረኽቦ፡ ቃላቱ ድማ ኣብ መጽሓፍ ቅዱስ ብንጹር ሰፊሩ ኣሎ። ስለዚ ሓሳብ ክርስቶስ ክህልወና እንተ ዀይኑ ፍልጠት ክርስቶስ ክህልወና የድሊ፡ ፍልጠት ክርስቶስ ክህልወና እንተ ዀይኑ ድማ ንቓሉ ብምግላጽ መንፈስ ቅዱስ ተደጊፍና ብጽምኣት ወትሩ ኸነንብቦ የድልየና።

**ዝጽናዕ ጥቕሲ**፡-“እምብኣርሲ ቕንያቱ ኽፉእ እዩ እሞ፡ ጊዜ ዓዲግኩም፡ ከም ለባማት እምበር፡ ከም ዓያሱ ዘይኰነ ኸመይ ብጥንቃቐ ኸም እትመላለሱ፡ ተመልከቱ። ምእንትዚ እቲ ፍቓድ ጐይታ እንታይ ምዃኑ ኣስተውዕሉ እምበር፡ ዓያሱ ኣይትኹኑ።” (ኤፌ 5፡15-17)

**ኣስተንትን**፡-

1. ብዛዕባ ጐይታ እንታይ ትፈልጥን ትሓስብን፧
2. ብምሕዳስ ሓሳብካ ንኽትልወጥ ቅድሚ ሕጂ እንታይ ሜላ ተጠቒምካ ትፈልጥ፧

**ጸሎት**፡-ኣምላኸይ፡ ብምሕዳስ ሓሳባተይ ተለዊጠ ነቲ ኣባኻ ዝነበረ ሓሳባት ክሓስብ ምእንቲ ክኽእል ብፍልጠትካ ንውሽጠይ ምልኣዮ።

55

**ንኣምላኽ ንጽምኣዮ**

**“ኣቱም ጽሙኣት ኲላትኩም፡ ናብ ማያት ንዑ፡ ኣቱም ገንዘብ ዜብልኩም ከኣ፡ ንዑ ተሻየጡ እሞ ብልዑ። እወ ንዑ፡ ብዘይ ገንዘብ ብኸምኡ ወይንን ጸባን ተሻየጡ።” (ኢሳ 55፡1)**

ናብ ናይ ኣምላኽ ሰባት ክትቀርብ ከለኻ፣ ናይ ብሓቂ ምስ ኣምላኽ ጊዜ ዘሕልፉን፣ ንእግዚኣብሄር ዚደልይዎን እንተ ዀይኖም፣ ካብ ህይወቶም ከተስተውዕሎ ትኽእል ኢኻ። እዞም ሰባት እዚኣቶም ንኣምላኽ ኣጸቢቖም ስለ ዚደልይዎ፣ ለይትን መዓልትን ይጽልዩ፣ ብጊዜኡን ብዘይ ጊዜኡን ክረኽብዎ ኢሎም ይቃለሱ። ድሕሪ ነዊሕ ምድላይ ስለ ዝረኽብዎ ድማ ኣዝዩ ይምቅሮም እዩ። ሙሴ ኣብ ናይ ምድረ በዳ ጉዕዞ ኸሎ ኸምዚ ብምባል ንእግዚኣብሄር ለሚንዎ፡ “እምበኣሲ ኣብ ዓይንኻ ሞጎስ እንተድኣ ረኺበስ፣ ምእንቲ ኣብ ዓይንኻ ሞጎስ ክረክብ፣ በጃኻ መገድኻ ኣፍልጠኒ። እዚ ህዝቢዚ ኸኣ ህዝብኻ ኸም ዝዀነ ርኤ በሎ፡” (ዘጸ 33፣13)። ካብኡ ቐጺሉ ድማ ንእግዚኣብሄር ሓደ ነገር ሓቲትዎ። ንሱ ድማ፣ “ክብርኻ ኣርእየኒ በሎ፧” (ዘጸ 33፣18)። ሙሴ ኸምዚ ዝበለ ጽምኣት ስለ ዝነበሮ፣ እግዚኣብሄር በዚ ነገርዚ ኽሕጐስ ከሎ ኢና እንርእዮ። ንጽባሒቱ ድማ እግዚኣብሄር ንሙሴ ናብቲ ከረን ጸዊዑ፡ ንኹሉ ኽብሩ ብቕድሚኡ ብምሕላፍ፣ ንጽምኣቱ ኣርውይዎ እዩ። እግዚኣብሄር ንዚጸምኡ ዘበሉ የርዊ እዩ፡ ናትካ ጽምኣት ኣብ ምንታይ እዩ ዘሎ፡ ክብሪ ኣምላኽ ንምርኣይዶ ወይስ ክብሪ’ዛ ሓላፊት ዓለም ክትርእን ክትጥዕምን፡ እቲ ምርጫ ኣባኻ እዩ ዝምርኮስ፡ ስለዚ ጽምእኻ ንኣምላኽ ንምፍላጥን ንምርኣይን ንምስትምቓርን ደኣ ይዅን።

**ዝጽናዕ ጥቕሲ**፡-“በታ ዳሕረይቲ ዓባይ መዓልቲ በዓል ኢየሱስ ደው ኢሉ ጨደረ በለውን፥ ዝጸምኤ እንተሎ፡ ናባይ ይምጻእ እሞ ይስተ። ብኣይ ዚኣምን፡ እቲ ጽሑፍ ከም ዝበለ፡ ካብ ከብዱ ርባታት ማይ ህይወት ኪውሕዝ እዩ።” (ዮሃ 7፡37-38)

**ኣስተንትን**፡-

1. ናይ ልብኻ ዝዓበየ ናፍቖት (ጽምኢ) እንታይ ንምርካብ እዩ፧
2. ገጽ እግዚኣብሄር ንምድላይ ክሳብ ክንደይ ከየባተኽካ ትጽሊ፧
3. ክብሪ እግዚኣብሄር ምርኣይ ትናፍቕዶ፧

**ጸሎት**፡- ዎ እግዚኣብሄር ኣምላኸይ፡ ንኣኻን ሓይልኻን ክብርኻን ኣዘውቲረ ኽደሊ ኣብ ውሽጠይ ጽምኣት (ድሌትን ግብርን) ኣንብረለይ።

56

**ሰይጣን ብፍርሒ ኸይኣስረና ንጠንቀቕ**

**“… ኣምላኽሲ መንፈስ ሓይልን ፍቕርን ቅጽዓትን እምበር፡ መንፈስ ፍርሃት ኣይሃበናን እሞ፡ ነቲ ብምንባር ኢደይ ኣባኻ ዘሎ ውህበት ኣምላኽ ክትሕድሶ ኤዘክረካ ኣለኹ።” (2ጢሞ 1፡6-7)**

ሰባት ንቡር ህይወት ንኸይመርሑ ኻብ ዝዕንቅፎም ነገራት ሓደ ፍርሒ እዩ። ንእግዚኣብሄር ምፍራህ ናይ ጥበብ መጀመርታ ስለ ዝዀነ ኣሳልጦ ዚህብ እዩ። እዚ ሕጂ ንዛረበሉ ዘለና ፍርሂ ግና ናይ ስግኣትን ዘይምትእምማንን ኩነት ኣእምሮ ዚፈጥር እዩ፣ ሰይጣን ከኣ ነዚ ድኹም ባህርይ ናይ ሰብ ኣጸቢቑ እዩ ዚፈልጦ። ፍርሒ ሓደ ኻብቶም ንሰባት ንምቁጽጻር ዚጥቀመሎም ኣጽዋሩ እዩ። ፍርሒ ኣሉታዊ ነገር ጥራይ ከም እትሓስብ ይገብረካ፡ ዘየድሊ ስጉምቲ ኽትወስድ ከኣ ይደፋፍኣካ፡ ሓይልኻውን ይበልዕ እዩ። ኣእምሮኻ ካብቲ ቐንዲ ቑም ነገር ከም ዚእለን ኣብ ዘይመደቡ ኸም ዚህሉን ይገብር። ብሓፈሻኡ ኸምዚ ዓይነት ፍርሃት ስቓይ እዩ ዘምጽእ። ጐይታ ኸኣ ካብዚ ፍርሂ እዚ ሓራ ምእንቲ ኸውጽኣና እዩ ብስጋ እተገልጸን መስዋእቲ ዝኸፈለን። ስለዚ ኸኣ እዩ ኣብ መጽሓፍ ቅዱስ ኣዝዩ ብዙሕ ጥቕስታት፡ ኣይትፍርሁ ዝብል መልእኽቲ ተዋሂቡና ዘሎ። ስለዚ ነቲ ፍርሃትና ዘርሓቐ ጐይታ ተኣሚንና “በትርኻን ምርኩስካን የጸናንዓኒ እዩ። ንስኻ ምሳይ ኢኻ’ሞ፡ ብርባርባ ድነ ሞት እኳ እንተ ኸድኩ፡ ክፉእ ኣይፈርህን እየ፣” ንበል (መዝ 23፡4)። እግዚኣብሄር መንፈስ ሓይልን ርእስኻ ምግታእን እምበር መንፈስ ፍርሃት ኣይሃበናን።

**ዝጽናዕ ጥቕሲ**፡-“ፍርሃትሲ ስቓይ እያ እተምጽእ፡ እቲ ዚፈርህ ከኣ ብፍቕሪ ፍጹም ኣይኰነን፡ እታ ፍጽምቲ ፍቕሪ ንፍርሃት ተባርራ ደኣ እምበር፡ ኣብታ ፍቕርስ ፍርሃት የልቦን።” (1ዮሃ 4፡18)

**ኣስተንትን**፡-

1. ከመይ ዝበለ ዅነታት እዩ ዘፍርሃካ፧
2. ፍርሂ ኽስምዓካ ኸሎ እንታይ ትገብር፧

**ጸሎት**፡- ዎ ኣምላኸይ፡ ስለቲ ብመንፍስካ ጌርካ ዚሃብካኒ ትብዓት ኣዝየ እየ ዘመስግነካ። ነቲ ኸየስተውዓልክዎ ዘጋጥመኒ ፍርሒ ኻባይ ምእንቲ ኽርሕቕ ብመንፈስካ ጌርካ ትብዓትካ ምልኣኒ።

57

**መንፈሳዊ ግድላትና ብመንፈሳዊ መፍትሒታት ንፍትሓዮም**

**“ኣሕዋተየ፡ ሰብ ብሓደ በደል እንተ ተታሕዘ፡ ነዚ ኸምዚ ዝበለ፡ ንስኻትኩም መንፈሳውያን፡ ብህዱእ መንፈስ ጌርኩም ኣቕንዕዎ። ንስኻውን ከይትፍተን፡ ንርእስኻ ተጠንቀቕ።” (ገላ 6፡1)**

ኣብ ህይወት ንዝገጥሙና ግድላት መፍትሒኦም ኣብቲ መንፈሳዊ ዓለም እዩ ዘሎ። ምኽንያቱ ንሕና መንፈሳውያን ኢና። እቲ ውሽጣዊ ሰብና እናተሓደሰ ክኸይድ ከሎ ጸገማት ክፍትሑን መልሲ ሕቶታትና ኽንረክብን ክንርኢ ኢና። ፍርቂ ናይቲ ጸገማትና ንምፍታሕ እነጥፍኦ ሓይልን ጊዜን ኣብ ምጽራይ ልብና እንተ ዝኸውን እቲ ውጽኢት ኣዝዩ ዘሐጉስ ምዀነ ነይሩ። ነቲ ዘለናዮ ጸልማት ብሓይሊ ኽንደፍኦ ኣይንኽእልን ኢና። ንምብራቕ ናይ ጸሓይ ኢና ብህድኣት ንጽበ።

ኣብ ቤተ ክርስትያን ዝገጥሙና ብድሆታት መንፈሳውያን እዮም፡ መንፈሳዊ መፍትሒ ከም ዘለዎም ድማ ክንኣምን ይግብኣና። ቤተ ክርስትያን ዘለዋ ጸገም ከም ዝግባእ ተረዲእና፣ ብመንፈሳዊ መገዲ ኽንፈትሖ እንተ ጽዒርና ብዙሓት ግድላት ክፍትሑ እዮም። ምጽላይ፣ ትሕት ምባል፣ ንመንፈስ ናይ ክርስቶስ ክሰርሕ ምፍቃድ ንዝዀነ ግድላት ናይ ኣማኒ ኽፈትሕ ይኽእል እዩ። ካብቲ ዘሕዝን ግን ዝዀነ ጸገም ክገጥመና ከሎ ነዞም ነገራት እዚኣቶም ኣይንዝክሮምን ኢና፡ ከም ናይ መወዳእታ ኣማራጺታት ኢና እንርእዮም። ብዙሕ ጊዜ ንመንፈሳዊ ጸገማትና ስጋዊ ሜላታት ተጠቒምና ኢና ኽንፈትሖም ንፍትን። እቲ ውጽኢት ድማ ዝያዳ ተስፋ ዘቑርጽ ይኸውን። ፈውሲ ቓንዛን መደንዘዝን መሰረታዊ ፍታሕ ኣየምጽኡን እዮም። ምስ እግዚኣብሄር ጥቡቕ ሕብረት ክንገብር እንተ ኺኢልና ግና ንፍቕርን ትሕትናን ክንረኽበን ንኽእል ኢና። እዚኤን ድማ ንብዙሕ ካብ ጸገማትና ይፈትሖኦ እየን።

**ዝጽናዕ ጥቕሲ**፡- “ንሕና ግና፡ እቲ ብኣምላኽ እተዋህበና ምእንቲ ኽንፈልጥሲ፡ ነቲ ኻብ ኣምላኽ ዚኸውን መንፈስ እምበር፡ መንፈስ ዓለም ኣይተቐበልናን። ንሕና ኸኣ መንፈሳዊ ነገር ምስ መንፈሳዊ እናኣሰማማዕና፡ መንፈስ ቅዱስ ብዚምህረሉ ቓል እምበር፡ ጥበብ ሰብ ብዚምህረሉ ቓል ኣይኰንናን እንዛረብ ዘለና።” (1ቆረ 2፡12-13)

**ኣስተንትን**፣-

1. ኣብ ህይወት ዘጋጥሙኻ ብድሆታት ብኸመይ ክትፈትሖም ትፍትን፧
2. ኩሎም ግድላትከ መንፈሳዊ መፍትሒ ኸም ዘለዎም ትኣምን’ዶ፧

**ጸሎት**፣-ጐይታይ፡ ንዅሉ ግድላተይ መንፈሳዊ መፍትሒ ስለ ዘዳለኻለይ ኣዝየ አመስግነካ። ኣነ ድማ ነዚ ዘዳለኻዮ መንፈሳዊ መፍትሒታት ክጥቀም እምበር ስጋዊ ጥበብ ከይጥቀም ምስትውዓል ሃበኒ።

58

**መልሲ ዘይብሎም ሕቶታት ምስ ዘጋጥሙና ብጸጋ ንቀበሎም**

**“ኣእዳወይ ዓመጻ ዘይሓዛ፡ ጸሎተይውን ንጹህ ክነሱስ፡ ገጸይ ብብኽያት ተገየረ፡ ኣብ ኰበሮ ዓይነይውን ድነ ሞት ይሰፍር ኣሎ።” (እዮ 16፡16-17)**

ኣብ ዓለም ክንነብር ከለና መልሲ ዘይንረኽበሎም ሕቶታት የጋጥሙና እዮም። ገሊኦም መሰረታውያን ክዀኑ ኸለዉ፡ ገሊኦም ግና ንኣሽቱ ኣብ መዓልታዊ ናብራና ዘድልዩና ነገራት እዮም። ኣብዛ ዓለም ዘጋጥም ትራጀዲያዊ ዕንወትን ሓደጋን፡ ቅኑዓት ሰባትን ህጻናትን ለኪሙ ኽጠፍእ ከሎ ስለምንታይ ኢልና ንሓትት ኢና። ዝበዝሕ ጊዜ ነዚ ኸምዚ ዓይነት ሕቶታት መልሲ ኣይንረኽበሉን ኢና። ዘይርድኣና መከራን ፈተናን ክገጥመና ኸሎ ንእግዚኣብሄር ስለምንታይ ከምዚ ይገጥመኒ ኣሎ ኢልና ንሓትት ኢና። ኣምላኽ ብዛዕባ እዚ ሕቶ’ዚ ዝዀነ መልሲ ኸይሃበና ስርሑ ይቕጽል።

ከም ስባት መጠን ንዝዀነ ዚገጥመና ነገር መግለጺ ኽንረኽበሉ ምድላይና ባህርያዊ እዩ፣ እንተዀነ ግን ንኹሉ ፍጻሜታትን ሕቶታትን መልሲ ንረኽበሉ ኢና ማለት ኣይኰነን። እግዚኣብሄር ኩሉ ዝኽእልን ኩሉ ዝፈልጥን ኣምላኽ እዩ፣ ኣበየናይ ጊዜ እንታይ ይብልን እንታይ ይገብርን ከኣ በቲ ዘለኣለማዊ ፍልጠቱን ልኡላዊ ስልጣኑን መዲብዎ ኣሎ። እቶም ንኣምላኽ እነፍቅርን ከም ምኽሩውን ዝተጸዋዕናን ከኣ ሓደ ነገር ርግጸኛታት ክንከውን የድልየና፣ እግዚኣብሄር ንዘጋጥና ነገራት ሽዑ እኳ እንተ ዘይገለጸልና፡ ኵሉ ንሰናይና ኸም ዝገብሮ ኽንኣምን የድልየና። እቲ ዘጋጥም ፍጻሜታት ሽዑ ኸምቲ ፍጻሜኡ ዀይኑ ኣይረኣየካን እዩ፣ እግዚኣብሄር ግን መጀመርታን መፈጸምታን ናይ ነገራት ኣብ ምኽሩ ውዱእ እዩ እሞ፡ በዚ ነገር ብጐይታ ንተኣመን፣ መልሲ ሕቶታትና ኣባና እንተ ዘይተፈልጠ ኣብ እግዚኣብሄር ግን ፍሉጥ እዩ።

**ዝጽናዕ ጥቕሲ**፡-“ኵሉ ኸም እትኽእል፡ ነቲ ዝመደብካዮ ኸኣ ዚኽልክለካ ኸም ዜልቦን፡ እፈልጥ ኣለኹ። ብዘይ ፍልጠት ነቲ ምኽሪ ዜጸልምቶ መን እዩ፧ ስለዚ ኣነ ነቲ ዘየስተውዓልክዎ፡ ንኣይ እምብዛ ዜገርም ዝዀነ፡ ዘይፈልጦ ነገር ተዛሪበ።” (እዮ 42፡2-3)

**ኣስተንትን**፡-

1. ኣብ ህይወትካ መልሲ ዘይብሎም ሕቶታት ኣለውኻዶ፧
2. ናይዞም ሕቶታት መልሲ ዘይምርካብ ኣብ ህይወትካ ይዕንቅፈካ’ዶ፧

**ጸሎት**፣-ኣምላኸይ፡ ኪኖ እዋናዊ ሕቶታተይ ንኸኣልነትካ ኽርኢ እምነት ክህልወኒ ጸጋ ኣብዝሓለይ።

59

**ንፍቓድ ኣምላኽ ምምራጽ**

**“ህይወትን ሞትን፡ በረኸትን መርገምን ኣብ ቅድሜኻ ኣንቢረልካ ኸም ዘለኹ፡ ኣባኻ ንምስክር ሎሚ ሰማይን ምድርን ጸዊዔ ኣለኹ። እምበኣርሲ ንስኻን ዘርእኻን ብህይወት ምእንቲ ኽትነብር፡ ህይወት ሕረ።” (ዘዳ 30፡19)**

ኣብ ምርጫታትን ኣማራጺታትን ዝተመልኣት ዓለም ኢና ዘለና። እዞም ምርጫታት እዚኦም ኩሎም ተደሚሮም ናብ ክልተ ምዕራፋት እዮም ዘብጽሑና፡ ወይ ናብ ዕረፍትን ናይ ዘለኣለም ህይወትን ወይ ከኣ ናብ ናይ ዘለኣለም ሞትን ምሕርቃም ኣስናንን። ሰብ ከኣ ምሉእ ናይ ምምራጽ መሰልን ዓቕምን ዘለዎ ዀይኑ እዩ ተፈጢሩ፣ ከምኡውን ናይ ዝመረጾ ምርጫ ፍረ ኽዓጽድ ምዃኑ ተነጊርዎ እዩ። ስርናይ ዘሪኡ፡ ፍረ ወይኒ ዚጽበ ኸም ዘየለ፡ ረሲእነት ዘሪኡ ሰላምን ናይ ዘለኣለም ህይወትን ዚረክብ የልቦን።

እቲ ናብ ናይ ዘለኣለም ዕረፍትን ህይወትን ዘብጽሓና ምርጫ ምእንቲ ኽንመርጽ እግዚኣብሄር ፍቓዱ እንታይ ምዃኑ ኣፍሊጡና ጥራይ ዘይኰነስ፡ ህይወት ክንሓሪውን ምዒዱና እዩ። ገጽ ጐይታ ብሓጐስ ዚርእዩ ኸኣ እቶም ንፍቓድ ኣምላኽ ብምሉእ ልቦም ብምምራጽ ዚገብርዎ ደኣ እምበር፡ እቶም ጐይታይ ጐይታይ እናበሉ ብዘረባ ጥራይ ርእሶም ዝጥብሩ ኣይኰኑን። ብርግጽ ፍቓድ ኣምላኽ ምምራጽን ምግባርን ዋጋ የኽፍል እዩ፡ እትረኽቦ በረኸትን ህይወትን ግን ነዚ ዋጋ እዚ ፈጺሙ ዘረስዕ እዩ። ስለዚ ዓለም ትቕርበልና ምርጫታት ንጊዜኡ ብዝህበና ሓጐስ ተታሊልና ኻብቲ ናብ ዕረፍቲ ጐይታ ዘእትወና ኸይንተርፍ ንምርጫታትና ተጠንቂቕና ንመርምሮም።

**ዝጽናዕ ጥቕሲ**፡-“ስለዚ እግዚኣብሄር ከምዚ ይብል ኣሎ፡ እንተ ተመለስካስ፡ ክመልሰካ እየ፡ ኣብ ቅድመይ ከኣ ደው ክትብል ኢኻ። ነቲ ኽቡር ካብቲ ሕሱር እንተ ፈሌኻዮ፡ ከም ኣፈይ ክትከውን ኢኻ። ንሳቶም ይመለሱኻ እምበር፡ ንስኻስ ኣይትመለሶም።” (ኤር 15፡19)

**ኣስተንትን**፡-

1. ፍቓድ ርእስኻ ሓዲግካ ፍቓድ ኣምላኽ ንምግባር ክሳዕ ክንደይ ዝተዳለኻ ኢኻ፧
2. ኣብ መዓልታዊ ህይወትካ ፍቓድ ኣምላኽ ክትመርጽ ከለኻ ትኸፍሎ ዋጋ ኣሎ’ዶ፧

**ጸሎት**፡- ኣምላኸይ፡ ምግባር ፍቓድካ ምሃረኒ፡ ካብቲ ሕሱር ነቲ ኽቡር ኽመርጽ ርድኣኒ።

60

**ኢየሱስ ክርስቶስ ኣይተለወጠን**

**“ኢየሱስ ክርስቶስ ትማልን ሎምን ንዘለኣለምን ንሱ እዩ” (እብ 13፣8)**

ኣብዛ እንነብረላ ዘለና ዓለም ብዙሕ ዘደንቕ ነገራት ተራእዮም ሓሊፎም እዮም። ኣብ ዘመኖም ብዙሓት ዘገርም ህይወት ዝመርሑ፡ ጅግንነት ዝገበሩ፡ ምህዞታት ዝመሃዙ፡ ፍልስፍናታት ዝጸሓፉ ሰባት ሓሊፎም እዮም። ናይ ብዙሓት ታሪኽውን ክሳብ ሕጂ ይዝንቶ ኣሎ። እዚኣቶም ኩሎም ብናይ ምልዋጥ መስርሕ ዚሓለፉ እምበር ብሓደ ዅነት ጀሚሮም ብሓደ ተመሳሳሊ ዅነት ዝወድኡ ኣይኰኑን (ከምኡ ኢሎም ኣይተወልዱን)። ኣብ መዓልታት ምንባሮም ብዙሕ ተለዋዊጦም እዮም፣ ምኽንያቱ ሰባት ብባህርይና ተለወጥቲ ስለ ዝዀና። ኩሉ ፍጥረት ክለዋወጥ፡ ፈጺሙ ባህርያቱ ንዘለኣለም ዘይልወጥ እግዚኣብሄር ጥራይ እዩ። ሰብን ካልእ ፍጡርን ቀልጢፎም ስለ ዝለዋወጡ ዘተኣማምን ደገፍ ክዀኑ ኣይክእሉን እዮም። እግዚኣብሄር ግና ኩሉ ጊዜ “እቲ ዘለኹ እየ ዘለኹ” ስለ ዝዀነ መንነቱ ዘተኣማምን ጸግዕን ደገፍን እዩ። ኣብዚ ኣምላኽ እዚ ዘይርጉጽነት የለን። ንሱ መጀመርታ እምነትናን ደምዳሚኣን፡ ኣልፋን ኦሜጋን፡ ቀዳማይን ዳሕራይን እዩ። መጻኢ ህይወትና ኣብኡ ታሪኽ እዩ፣ ስለዚ ኸኣ ኢና ብምልኣት ንድገፎ።

ሰብ ንጊዜኡ ዘተኣማምን ክመስለና ይኽእል እዩ። ብዙሕ ሰብ ግን ተዓንቂፉ ህይወቱ ክኹለፍ፡ ክሳራ ኣጋጢምዎ ትሕዝቶኡ ኽስእን፡ ጥዕና ስኢኑ ሓይሉ ኽደክምን፡ ደገፍን ረድኤትን ናይ ካልኦት ሰባት ደልዩ ክስእንን ክጕህን ብዙሕ ጊዜ ተዓዚብና ንኸውን ኢና። ስለዚ ነቲ ትማልን ሎምን ንዘለኣለምን ንሱ ዝዀነ ጐይታ ብምልኣት ንተኣመኖን ንወከሎን።

**ዝጽናዕ ጥቕሲ**፡-“ኣነ እግዚኣብሄር ኣይልወጥን እየ እሞ፣ ኣቱም ደቂ ያእቆብ ስለዚ ኣይጠፋእኩምን።” (ሚል 3፡6)

**ኣስተንትን**፡-

1. ዘይልወጥ ኰይኑ ዝስምዓካ እሞ ዝተደገፍካዮ እንታይ ኣሎ፧
2. ክሳብ ክንደይ ኣብዚ ዘይልወጥ ጐይታ ተወኪልካ (ተጸጊዕካ) ኣለኻ፧

**ጸሎት**፡-ዎ እግዚኣብሄር ኣምላኸይ፡ ባህርያትካ ኸምቲ ዝግባእ ምእንቲ ኽርድኦ መንፈሳዊ ምግላጽካ ሃበኒ።

61

**ፍቓድ ኣምላኽ ኣብ ህይወትና እንታይ እዩ፧**

**“ፍጡራቱ ኢና እሞ፣ ነቲ ኣምላኽ ክንመላለሰሉ ኢሉ ቐደም ዘዳለዎ ሰናይ ግብሪ ብክርስቶስ ኢየሱስ እተፈጠርና ኢና።” (ኤፌ 2፣10)**

ኣብ ህይወትና ፍቓድ ኣምላኽ ንምግባር ዝተዳለና እኳ እንተ ዀንና “ፍቓድ ኣምላኽ ኣብ ህይወትና እንታይ እዩ፧” ንዝብል ሕቶ ግና መልሲ ዘይብልና ክንከውን ዝከአል እዩ። ቃል ኣምላኽ ከነንብብ ከለና ነቲ ሓፈሻዊ ዝዀነ ፍቓድ ኣምላኽ ክንርድኦ ንኽእል ኢና። ንኣብነት፡ “ፍቓድ ኣምላኽ እዚ እዩ፡ ቅድስናኹም” ዝብል ቃል ኣምላኽ ኣሎና (1ተሰ 4፡3)። ስለዚ ብቕድስና ምንባር ፍቓድ ኣምላኽ እዩ ማለት እዩ። ኣብ ኢሳ 58 ከምዚ ይብለና፡ “እቲ ኣነ ዝፈትዎ ጾምሲ ንማእሰር እከይ ምፍታሕ፣ ንማእሰርቲ ኣርዑት ምዝላቕ፡ ንጥቑዓት ምውጻእ ሓራ፣ ኣርዑት ዘበለ ዅሉ ምስባርዶ ኣይኰነን፧ እንጌራኻ ንጥሙይ ክትመቅል፣ ነቶም እተሰዱ ድኻታት ናብ ቤትካ ኸተእቱ። ዕሩቕ እንተ ርኤኻ ኽትከድኖ። ካብ ስጋኻውን ከይትሕባእዶ ኣይኮነን፧” ምስ ኩሉ ሰብ ብሰላም ንበሩ፡ ጸላእትኹም ኣፍቕሩ፡ ምሕረት ግበሩ፡ ዝብል ትእዛዛትውን ኣለና።

ስለዚ ነዚ ግሉጽ ዝዀነ ፍቓዱ እንተ ፈጺምናዮ፡ ነቲ ዘይግሉጽ ዝዀነ ፍቓዱ ኽገልጸልና ኣምላኽ እሙን እዩ። እቲ ናይ ትንቢት ኢሳይያስ ጥቕሲ ከምዚ ኢሉ እዩ ዝቕጽል፡ “ሽዑ ብርሃንካ ኸም ወጋሕታ ዀይኑ ኽወጽእ፣ ምሕዋይካ ኸአ ቀልጢፉ ኽበቁል፡ ጽድቅኻውን ቀቅድሜኻ ኪኸይድ፣ ክብሪ እግዚኣብሄርውን ደጀንካ ክኸውን እዩ፣ ሽዑ ክትጽውዕ እግዚኣብሄር ከአ ክመልሰልካ፣ ከተእዊ ንሱ ድማ እኔኹ ኪብል እዩ።” (ኢሳ 58፡8-9)። ፍቓድ እግዚኣብሄር ምፍጻም ማእለያ ዘይብሉ በረኸት እዩ ዘምጻልና።

**ዝጽናዕ ጥቕሲ**፡-“ብኢየሱስ ክርስቶስ ኣብ ቅድሚኡ ባህ ዜብሎ ኣባኻትኩም እናገበረ ብሰናይ ግብሪ ዘበለ ዅሉ ፍቓዱ ኽትገብሩ የብቅዕኩም። ካብ ዘለኣለም ንዘለኣለም ንእኡ ኽብሪ ይኹኖ። ኣሜን።” (እብ 13፡21)

**ኣስተንትን**፡-

1. ነቲ ግሉጽ ፍቓድ ኣምላኽ ክትገብሮ ትጋደል’ዶ ኣለኻ፧
2. ፍቓድ ኣምላኽ ኣብ ህይወትካ ኽትፈልጥ ብጸሎት ትነቕሕ’ዶ፧

**ጸሎት**፣-ዎ እግዚኣብሄር ኣምላኸይ፡ ፍቓድካ ንምግባር ጸጋኻ ኣብዝሓለይ።